**אפיק**

**עלעלון קבוצת עין-גדי מס' 1**

**י"ח בניסן תשט"ז 30/3/56**

**על הפרק**

משפע האורחים הבאים לבקרנו (שפע הגורם ליחס של זלזול ושויון נפש לגבי כל אישיות או צרור אנשים הנמצאים בשטח) קלע וחדר אולי דווקא הרצפלד בביקורו החטוף לכמה שטחים בחיינו הנראים מוזנחים, הנראים כקטנות, וערכם בל ישוער.

ואכן, אין זה קשה להראות כ"ילדי פלקט" של המוסדות. קשה יותר להקפיד על פרטיהם הקטנים של חיינו, פרטים ההופכים אותם למסודרים יותר ויציבים יותר.

נקוה כי דוקא דברים שנאמרו מבחוץ ישפיעו יותר מעצות חברים, וחדרי קסרקטין ילכו ויעלמו מהאופנה.

**בענפים**

העבודה בימי חג הפסח מתרכזת בעקר באסופי עגבניות. לרגל החג והמחסור בידים הפסקנו את עבודת הסקול ונחזור אליה עם תום האסיפים.

גן ירק – השבוע הגענו לשיא במשלוחי עגבניות. נשלחו כ-500 ארגזים לשוק בת"א במחירים הרגילים של עגבניות חורף. במידה ונצליח שלמור על השטח במצב תקין, נוכל להמשיך בקטיף 4 שבועות נוספים.

משתלות – לרגל ימי החג הפסקו משלוחי שתילי הטבק והעגבניות, והמצב במשתלות קצת מדאיג. מפאת הצמיחה המפרזת של השתילים במשתלת העגבניות, נעשה קטום בחלקה לעכוב [הצמיחה]. ימי הקור האחרונים גם הם עשו לעכוב הצמיחה. מיד עם תום החג נוסיף לשלח שתילים.

**שיר השבוע**

**התכלא?**

התכלא צפור קולה?

עת השמש דום עולה

פרח חן היכלא בשמו

עת אביב קוסם קסמו.

היכלא מחמד לבבי

ערגתו ברון קולי

בין ערביים פתח אהלי

היברח הגיא מהר?

מהים, היחמק נהר?

האין אח לליל היום

סהר, היכלא חלום?

כן יכלא מחמד לבבי

ערגתו ברון קולי

בין ערבים פתח אהלי

אזור אזור ואקלימו, אקלים אקלים לבושו ומנעלו, והפעם- מחקר הנעלה ויחפנות בשמורת הטבע של האזור.

מקרה ראשון –נעל מלמעלה בלי נעל מלמטה- שריד מצוי מתקופת בית דרס הקדומה.

מקרה שני – נעל מלמטה וחבל מלמעלה – זמן בלתי ידוע.

מקרה שלישי – זוג רגלים, זוג נעליים, שלושים יבלות, כל הגרבים בכביסה- מנהג ששרשיו הפסיכולוגיים נעוצים עוד בתקופת בית-דרס הקדומה.

מקרה רביעי – שתי חתיכות עץ, חצי צמיג ושלשה חוטי ברזל- תקופת עין-גדי הראשונה.

מקרה חמישי – שכבה עצם, שכבה בשר, שתי שכבות שומן, שכבה עור- שריד מתקופת כדורי הראשונה.

מקרה ששי – נעליים מצומקות, בלבול רגלים והפרעות בהליכה- השפעת התרבות הבסיס-טירונית.

מקרה שביעי ואחרון – הפסקה – עקבים – הפסקה – סוליות – הפסקה – עור – הפסקה – עין-גדי פסח תשט"ז.

**אימפרוביזציה לשיר ידוע על נושא העגבניות שלנו**

לאור חיוכך

את אדמונית מלאת הלחי

כסף הוציאו כל עקרות תבל

טונות על טונות

משיחים נקטוף בינתיים

עגבניות מהנה נתכלכל

אך ראיתיך עם בקר

את שעולה ביוקר

בואי נא, בואי נא, בואי אלי

ממסתרי השיח

אל העולם תגיח

בואי נא, בואי נא, בואי לפח

גרימי

**אפיק**

**עלעלון קבוצת עין-גדי מס' 2**

**כ"ה ניסן תשט"ז 6/4/56**

**על הפרק**

המשק עומד בסימן גיוסים תכופים ומעמס עבודה מוגבר. אין ספק כי מאמץ זה פוגע לא מעט בפעילות תרבותית ובדרישה לפעילות. תקופת שנה זו היא, אולי, התקופה הנוחה ביותר ללימוד ולחוגים, ועובדת היותה ריקה מבחינה תרבותית מחייבת אותנו למאמץ ניכר בקיץ, תקופה אשר מבחינת העבודה, אם לא מבחינת האקלים, משאירה זמן רב פנוי במשך היום.

ישנם גילויים מסוימים של חוסר אחריות הנובעים, מצד אחד, מהיותנו משק מתחיל וחסר נסיון בכמה שטחים, ומצד שני מחוסר אחריות של אנשים מסוימים.

הדברים ידועים בחלקם קורים יום יום ובחלקם מפעם לפעם- חוסר זהירות בעבודה, חוסר יחס ומשחק מיותר בנשק, טיולים נחפזים- כמה וכמה מקרים שאינם מקריים כלל וכלל ומחייבים יתר הקפדה, יתר זהירות ואחריות, ומה עוד שמדובר במקום רחוק כמו עין-גדי.

**במשק**

השבוע חלף עלינו בסימן של משלוחים מסודרים ועבודה סדירה. בשווק העגבניות הגענו לשיא שבועי של 12 טון עגבניות. האסיף בגן נמשך ללא הפסק. הפרי מבשיל במהירות, ואין ספק שבזמן הקרוב הוא ידרוש עבודת אסיף גדולה יותר. המחירים מניחים את הדעת, ונקוה שזה ימשך עד סיום העונה אצלנו.

משתלות – משלוח שתילי העגבניות נמשך, אם כי עלינו על ההתחיבות של המשק לספק מליון שתילים. הפריון בהוצאת השתילים עלה עקב "שיטת החיסול", בה מוצאים כל השתילים בערוגה.

משתלת הטבק נראית כאילו לא הוציאו ממנה שתילים כלל, אם כי השבוע, עם המשלוח היוצא במוצאי שבת זו, נשלמת התחייבות המשק להספקת השתילים למ.ת.ח. קיימת עדיין התחייבות של חצי מליון שתילים נוספים לחברת "המכשיר". עודף של כ-2 מליון שתילי טבק ישווק גם הוא בקרוב.

מטעים – בתמרים ניתן ריסוס נגד כנימת הפרלטוריה. הכרם גופר נגד קמחון, והתחילו בקביעת קורדונים. בורדים נעשתה ספירה, ואחוז הקליטה מגיע ל-80%.

מסגריה – הפעילו את מכונות הכביסה, ושלחנו את ידי הבנות שלנו להבראה במשתלות, החלו בבנין הרפת לפרות שאנו כה מצפים להן. הפח-פח עובר תיקונים באותן שעות שהוא נמצא בחופשה במשק.

בחיי החברה – השבוע ארחנו את ידידינו וחברינו מקרית-ענבים, אשר באו לבלות אתנו את היום האחרון של חג הפסח. האוירה היתה חגיגית. שוב ישבנו כאותם הימים של קרית-ענבים בערבי החג, אלא שהפעם היה זה בעין-גדי. הרגשתנו היתה כאילו בכל זאת נשארנו כעין משפחה, אשר רק מאורעות מסויימים הפרידו ויצרו מרחק גיאוגרפי בלבד. תודתנו לחברים על הביקור, ומקוים אנו להתראות שוב בביקורים הבאים.

ועדת תרבות הפיצה שאלונים בין החברה לשם קביעת דרך ואפשרות פעולה ברורה בחוגים ובלימודים כלליים. סיכום הנתונים אפשר לועדה לקים ערבים שבהם יהיה בטוח מספר המשתתפים הקבוע, והעבודה תהיה סדירה. אנו תקוה שהחזרת השאלונים לא תקח לחברים זמן רב מדי.

התקופה הקרובה מביאה עמה חגים במספר כה גדול, שפשוט ישנה סכנה שנצטרך לחוג את כלם ביום אחד. יום העצמאות, האחד במאי, ל"ג בעומר, חג השבועות והחתונה. אין ספק ששוב תתחיל העיפות להדריך את החברים נוכח החזרות והעבודה הרבה שיש לעשות לקראת חגים אלה. תקות כולם שנעמוד במבחן גם הפעם, כפי שעמדנו בחג העחיה ובליל הסדר.

אחד החברים מסר לנו קטעי חלום מוזר אשר חלם לפני כמה ימים:

"המנורות הפיצו אור עמום ירוק וריח חריף. המחצלאות הפרושות על הרצפה בלאו את רחש הצעדים והוסיפו לאוירה רוך ושקט. הכל היה רומנטי להפליא, כיאות למאורע. מיד בהכנסך לחדר, השתלט עליך שכרון חושים מוזר, והכל נראה ורוד וחביב. אותן דמויות ליד הקיר ממולך נדמו חביבות וקלילות מאשר תמיד, כאילו מקדימו ובאו ימי הקיץ המקווים. מאושרים השתרענו אט אט על המחצלאות הרכות, כשקטעי השירה נשמעים באזנינו כמנגינה ערבה. זוכרני ביחוד את קולה הנרגש של אותה נערה אשר שבוע קודם, בעצומו של הסדר, קמה והכריזה: "אני חבצלת השרון"...

כשהתעוררתי הספקתי עוד לראות את ליסט נמלט בכעס, כששרידי חלום האהבה עוד לא נמחו מעל פניו החולמניים. שכני שפשפו את עיניהם ונגררו לעבר חדרם. הייתי בטוח שלמחרת בהתעוררותם לקראת יום העמל המפרך יזכרו לטובה את הערב היקר.- - -

**רן לי הזמר**

רן לי הזמר עתיק היומין

נחלה של דורות שחלפו

חול שהפך מטעים של תמרים

ושדות פתע ירק כוסו.

באר נחפור, אדמה הו לנו העני

באר נחפור, הו, פריך לנו תני

בשדות מרעה ילחך צאן יבולי

ומהרים יען הד לקולי

או הו או הו הו...

**אפיק**

**עלעלון קבוצת עין-גדי מס'3**

**ב' אייר תשט"ז 13/4/56**

מצב הבטחון החמור השורר "למעלה" כמעט ואינו מורגש אצלנו, עד כי נדמה שבחוץ לארץ אנו חיים. "חוץ" אשר בו נודע כל הקורה רק יום-יומיים אחרי כל הארץ. אף על פי כן- אל לנו לשכוח כי עדיין אנשי צבא קבע אנו, ומשקנו נקודת ספר הוא, והמבין יבין.

עם סיקול השטח החדש נעקרו לא מעט עצים, ולא מעט אנשים לבם כאב בם למראה. אין ספק כי הדבר חיוני, אך ימי הקיץ קרבים, וכל עץ, כל טיפת צל מצרך חיוני הם לאדם ולנוף ביתו.

מכל "משאל התרבות", אשר צריך היה להוות בסיס לבניית פעילות חוגים, כגון ספריה, השתלמות וכו', לא נתקבלו חזרה אלא 10 שאלונים ממולאים בלבד. ועדת תרבות החליטה על נסיון אחרון- חברי הועדה יאספו באופן אישי מכל אחד את הגליון. עלינו לדעת כי לא רק על משק העגבניות יחיה האדם בעין-גדי. יש לשים לב גם לדברים אחרים.

ולבסוף-האיסיים, תושביה הקדמונים של עין-גדי. מנהג נאה היה בידם- איש איש ומעדר קטן לו, ובגבור עליו צרכיו היה כורה לעצמו בור קטן, וד"ל. אנו, שאנשי תרבות אנו, ובולדוזר מישר הרים למישור לנו, מן הראוי שנשים לב גם לבורות הקטנים שבשטח, ולא תעלה צחנת מקומנו עד אין איש יכול לשבת בצל הסלבדורה.

**בענפי המשק**

בגן הירק – העגבניות : משטח של 35 דונם, אשר אנו מחשיבים כ-25 דונם ממש, נאספו עד עתה 45 טון עגבניות. עם גמר האסיף יש לקוות שנגיע לסכום של כ-6 טון מכל השטח. עד עתה נשלחו כמויות קטנות של חצילים וקישואים, אשר רק עתה החלו מניבים פרים במידה המאפשרת משלוח לשוק. יש לקוות כי התנובה תגדל, וישלחו משלוחים גדולים יותר.

מלפפונים – ניתן קילטור ודישון לשטח המלפפונים. השטח נמצא כולו בפריחה ונראה יפה. אנשים מסוימים מוציאים כבר מלפפונים מהכיס לתוך הסלט.

משתלות – שתילי הטבק והעגבניות סופקו לפי החוזה, ועוד נשאר עודף. בטבק ממשיכים להוציא שתילים לפי החוזה, ויש לקוות למליון שתילים נוספים.

גידולי שדה – חלקת התירס נבטה כולה. המדובר בתירס מתוק והתירס המקומי כאחד. חלקת התירס הנסיונית עומדת בפריחתה.

כרם – ממשיכים בהנחת קורדונים, קשירת הגפנים וסיוד מפני מזיקים.

המק-דיזל – כל המנהלים שמחו- נפתרה בעיית התובלה, אך לעת עתה הוא החזיר את מחנה העבודה. מספר נסיונות הראה כי לחיצה כל צופר המק מעירה כ-55% של החברה, שתי לחיצות מעירות 98% של החברה. שני האחוזים הנותרים אינם מתעוררים גם כשמעירים בחדרים. אחרים קצת פוחדים. הם אומרים שהמק לא רגיל עדין לדרך עין-גדי, ויתכן שה"פח פח" יצטרך לסחוב אותו מ"מעלה חעלים".

איך שלא נראה אותו, הרי שאנו אומרים: ברוך בואך מק, והשתדל לעמוד רק בשעת הצורך.

עם יציאתם של מחנה העבודה

במסגרת העזרה לישובי הספר קבלנו גם אנו חברים מהסקציה המקצועית של הנוער העובד. בואם עזר לחדש את פעולת הסיקול וכן להספיק באסיף העגבניות שבשטח. תודתנו לחברים אלה, אשר בטלו את חפשתם השנתית למען עזור לנו. מקוים אנו שנראה אתכם במפעילים נוספים בדרככם לעתיד.

הסירה

עם כל הברכות נתברכנו גם אנו במין דבר כזה ששמו סירה. יודעי דבר אומרים שהסירה לא תדמה לפח-פח. ברגיל יש גם נסיונות מימים עברו, ואין אנו מחכים להוכחות על טיבה של זו. רבים מהחברה כבר קוראים לסירה "שך-שך"- זרת אומרת שזה הדבר היחידי שהיא יכולה לעשות (להשתכשך במים!)

זה חסר טעם משוע! מי תקע פה את התמונה בין לוח המודעות וסדור העבודה?

-"הביטי, מקום מצאו להם לתמונה! טוב מזה כבר לא יכלו למצוא?" – כך אומר כל אחד שנכנס לחדר האכל. התמונה נשארה תלויה שלושה שבועות מבלי שמישהו יגע בה (אגב, התמונה נתנתה בדרך מקרה, ונשארה שם).

**לזכר רחל, במלאת 25 למותה.**

הן דמה בדמי זורם

הן קולה בי רן

רחל הרועה צאן לבן

רחל אם האם.

ועל כן הבית לי צר

והעיר זרה. כי היה מתנופף סודרה

לרוחות המדבר.

ועל כן את דרכי אוחז

בבטחה שכזאת,

כי שמורים ברגלי זכרונות

מני אז, מני אז.

**אפיק**

**עלעלון קבוצת עין-גדי מס' 4**

20/4/1956

השבוע חגגנו את חג העצמאות הראשון בעין-גדי. בערב נערכה תכנית כלכלית עשירה למדי, ואח"כ "התפרקות לגורמים" עד שעה מאוחרת בילה. יש לציין את פעילותו הרבה של דוד סופפו (זה ששם המשפחה הקודם שלו היה נגריס).

למחרת במגרש הכדורגל נערך מטוח, כשההשג הטוב ביותר נזקף לזכותו של לגר זנדל (הדוד שהפרצוף שלו מלוכלך במשהו). הכונה ללזר גנדל, בעל הזקן!

אחר הצהרים נערכה אולימפיאדה היתולית, כשהיריבות הן שתי קבוצות: אחת- הפוץ הייד" בראשותו של אליעזר , שהיוותה את דיירי הצריפים הצפוניים במשק. קבוצה שניה בראשותו של פנחס שהיוותה את דיירי הצריפים הדרומיים. לאחר התמודדויות, שנערכו בלוית קריאות עדוד משני הצדדים, היתה קבוצת "הפוץ הייד" על הגובה וקבלה עבור המאמץ שי נאה- מספר אבנים (מצרך נדיר בעין-גדי) עטופות בנייר כסף ומסודרות כבונבונירה. על המתנה השתלט כמובן נגריס.

השבוע נערך הנסיון הראשון בקיום חוג הריקודים. תוצאותיו מעודדות ומדי, וחבל רק שמספר חברים מופיעים לחוג באחור זמן, ועל ידי כך נפגמת רמת פעילותו. ראוי לציין שהחוג הוא לכל החברים.

לאחר קיום החוג רוקדים חברים שהם על רמה יותר גבוהה, והם יהוו את יסוד "להקת העץ והפרוטזה" . ההופעה הראשונה כמובן על הפרונקל.

יש לקוות ששאר החוגים- לחקלאות ולאמנות- שיקוימו בשבוע הבא, ישאו אף הם בתוצאות המקוות.

ולבסוף- החברים מתבקשים לבא מיד עם הצלצול לחדר הערב, כי הדבר גורם להפרעה רצינית הן לעובדות המטבח והן לפעילות תרבותית.

**בענפים**

על ידי מרכז המשק נמסר לנו:

גן ירק – עם סיום עונת המשתלות מתרכזת עתה העבודה באסיף העגבניות, שימשך עוד כשבועים. עד עתה נאספו כ-60 טון. כמו כן נאספו בכורי המלפפונים (2.500 ל"י בשוק!). עד עתה נשלחו כמאה תבות חצילים (0.500 ל"י בממוצע!).

כרם – נמתח חוט שלישי וממשיכים להשקות. בכרם הנסיוני נעשה דילול הפריחה.

בננות – ניתן קילטור ודישון הגופרת אמון. לרגל עונת האיסופים הצטמצמנו בעבודות אחרות כגון הכשרת קרקע, מטעים ועוד. יכולנו להתגבר על עבודות אלו אילו ידענו להרים במעט את מתח העבודה, שנפל מאד בשבוע שעבר, וחבל...

כותנה – השטח יושר, סוקל ודושן בסופרפוספט לקראת הזריעה.

דחפור - בולדוזר D-8 של המשק, העובד אצל ק.ק.ל. בהכשרת שטחי אדמה [ההמשך נחתך]

**שירי השבוע**

**נדם כל עוף / ש. לוי**

נדם כל עוף על עץ

נרדם כל שיח בכר

לילה ירד ירד

ולמה למה למה זה

אחרו פעמי דודי

אחרו מבוא

רוח ערב שט

זלזל נע בחלומו

קול מרחוק רחוק

שעטו פרסות אביר

עולות במרחב שדה

דודי הוא ישוש אלי

שעטות פרסות אביר

גוועות במרחב שדה

דממה, דממה

צולל היקום בדממה

לבי כקבר קופא

לא בא דודי

דודי דודי.

**החיננית / ע. זמיר**

שאל גן הגנים הבאתיך

אם לא תדעי לך, החיננית

אם לא תדעי לך כל אלה

כי מה בשמו לי משעולים

ומה רנן שדה לי

ומה שדרה עם ליל

אשר חיכו לך בעברם

רוחות אביב.

לפר מודיע שעתוני דבר אזלו מן השוק בבאר-שבע. זוהי הסיבה לאי אספקת העתונים.

**אפיק**

**עלעלון קבוצת עין-גדי מס' 5**

**ט"ז אייר תשט"ז 27/4/56**

**פסוק השבוע**

"כל הטורח להקנות חכמה למי שהוא חכם בעיני עצמו, אינו אלא מבלה זמן לריק" (דמוקרטוס).

**על הפרק**

יורם עומד לעזבנו. דברי הערכה לפעלו במקום ודאי יושמעו במסיבת הפרידה שתערך. אנו נסתפק בברכה לו ולאורה-**חזקו והמשיכו בדרככם!**

לאות מסוימת, אשר הורגשה בזמן האחרון, נתנה אותותיה בכמה שיחות ובאספה האחרונה. הורגש כי דברים מסוימים חייבים להתברר אחת ולתמיד וכי יש לשרש מתוכנו כמה נוהגים, אשר לא להם המקום בקבוצה. מוסדות הקבוצה לא תמיד עמדו על הגובה ועל המשמר בפרק הזמן האחרון-תופעה שהשאירה חלק רב מההחלטות בידי יחידים וגררה עמה העדפת המשק על הקבוצה החברתית.

ויאמר כאן ברורות- לא באנו הנה רק כדי לגדל עגבניות. מלאכה זו עשו הערבים אשר חיו כאן באותה הצלחה ובלי טרקטורים ו"נחת רוח" [מאווררים] בחדרים. באנו לכאן על מנת לקיים כאן קבוצה חברתית לאורך ימים, על כן לא סכנה של חוסר לחם מאיימת עלינו, אלא סכנת ניוון חיי החברה והתרבות. בקיומנו הכלכלי איננו עומדים בודדים במערכה; בקיומנו החברתי והתרבותי-כן, זוהי עובדה. ואת המסקנות יסיק איש איש בעצמו!

**במשק ובחברה**

גן ירק – אנו עומדים השבוע בפני סיום משלוחי העגבניות, ויחד אתם בסכום העונה הבוערת, שהעסיקה עד הימים האלה את מרבית חברי המשק. בסכום המשלוחים נגיע כנראה ל-85 טון עגבניות.

התחלנו בשווקם של המלפפונים, הנמכרים בשוק במחירים טובים של של כ-1.250 ל"י הק"ג. באם יכולנו להגיע למחירים יותר גדולים ע"י זבול אורגני, היה השטח נושא הכנסה יפה.

גן הירק עומד בפני חסול עד הסתיו הבא. את גן הבית נמשיך לגדל גם בעונת הקיץ.

גדולי שדה – נעשה דלול בשטח הנסיוניי. נבטה חלקת התירס החדשה, וכן נזרעה כותנה בשטח שליד הסדיר (כ-8 דונם).

עם סיום העונה הבוערת שוב יופנו כוחות העבודה להכשרת קרקע ובניה.

מאפיה – הופעלה המאפיה. חלם טרי מובא לחדר האוכל מדי יום ביומו. כדאי לציין שהפעלת המאפיה אופשרה הודות לעזרתם של שני אופים (ממאפיות "פת" ו"שבולת" מפתח תקוה) ששהו במקשנו, כל אחד שבוע ימים, הם נשלחו לכאן ע"י מועצת פועלי פתח-תקוה.

ה"שך-שך" – יש אומרים שזאת הכנסה נהדרת, אבל עד עתה אין רואים זאת. נקח למשל את היום הראשון של ה"שך שך" בעין-גדי:

בשעה 10:30 לפנה"צ נראתה השכשכת בחופי עין-גדי. 60 חברי המשק עזבו את העבודה למשך שעה אחת כדי לעשות סבוב בשך-שך ולראותה מקרוב. 2 ליטר סולר "הלכו" לשריפה. וזה עדיין כלום; אם נקח בחשבון שהעליה לשך-שך והירידה ממנה נעשו תוך שחיה במים, עם בגדים, נגיע לעוד יומיים כביסה של בגדי 60 חברים וחברות. הזמן עוד לפנינו, והשך-שך בחוף. אנחנו עוד מקוים להכנסה בשבת הקרובה. מקים שהשך-שך לא תכניס ביום זה יותר מאשר חבית אחת סולר לקרבה.

לפני שאשכח, עוד אזכיר את דייגינו, אשר זכו סוף סוף לשוט על סירה בים ללא דגים (אם לא נקח בחשבון את הדגים המלוחים...).

חידון מוסיקלי – מאורע שני השבוע הוא בקורם של עורכי החידון המוסיקלי ב"קול ישראל"- אלון שמוקלר ויצחק שמעוני. אין ספק שהיה זה ערב יפה ובעל תוכן, עם כל ההלצות שבו. כדאי לציין שזאת הפעם הראשונה אצלנו שמופיעים אנשים מבחוץ לשם הגשת תכנית בדור. אנו מודים לעורכים ול"קול ישראל" על תשומת הלב שהופנתה לעין-גדי.

השידור בשבת 5/5/ בשעה 9:45.

הערה: בימים של ביקורים במשק מתבקשים השומרים להשתמש ב"פורד" שלנו ולא במכוניות של האורחים.

**מהנעשה בועדות**

**תרבות:** הולך בפעילות מתוכננת, אשר מואת ביטוייה בעיקר בחוגים. חוגים לרקודים ולאמנות כבר פועלים. החוג לחקלאות- נקוה שיתגבר על חבלי לידתו הקשים ויצא לאויר העולם. הועדה טוענת כי המצב הוא כדלקמן: הועדה יוזמת ומתכננת, ואילו החבריא אדישים. מסקנה- החבריא יודעים לבקר כשאין כלום, וכשיש אינם טורחים לקחת חלק...

**חברה:**הועדה ישבה לאחרונה על מדוכת בעיית השכון. כן נקבע ההסדר הבא, אשר אושר ע"י המזכירות, לגבי זוגות נישאים: חדרו של הזוג המתחתן ירוהט (בסכום של 50-55 ל"), בעיקר בשולחן וכסאות. "ירח הדבש" יהיה בן 10 ימים בתקציב של 25 ל"י, וכמובן שהזוג יקבל מתנה נאה (בסכום- כדאי או לא כדאי להתחתן?...)

שיר השבוע

**שיר המגן והמרי**

מלים: אורלנד; מנגינה: זעירא

בלילה אין אור

דרכו כוכבי עיניך

בכלא ובסגור פרחו כנפי יוניך.

במרתפים ובור

הבקיעו חרוניך

הוי מנגינת הדרור

אשרי מרנניך!

מלילה מלילה את קומי ואורי

וחרב נקם לך חגורי חגורי

ושיר לפי חרב זמרי זמרי

חומת המגן והמרי.

**אפיק**

**עלעלון קבוצת עין-גדי מס' 6**

**כ"ב אייר תשט"ז 5/5/56**

**על הפרק**

הנה חלפה עונת האביב ה"בוערת" ועמה אסיף העגבניות, ואנו עומדים בתחילת הקיץ. אם היה עד עתה מצב בו הזמן לא הספיק לכל פעילות, ועומס העבודה והעיפות נתנו אותותיהם באנשים, הרי עתה המצב הפוך. ונשאלת השאלה- כיצד נתכנן תקופה זו? חובה עלינו לדעת כי תקופת הקיץ הנה תקופה ככל התקופות ולא פגרה. גם אם אפשרי הדבר מבחינה משקית- להרבות בקיץ בשליחת אנשים לקורסים, השתלמויות, חופשות ועזרה למשקים אחרים- מבחינה חברתית הדבר מסוכן, ויוכיח השבוע האחרון.

תמונותיו הנהדרות של בנו רוטנברג מעוררות לא מעט מחשבות לגבי אפשרות פיתוחו של מקומנו שלא רק מבחינה חקלאית. ואכן, חובה עלינו לראות נכוחה- מטיולים ומסעות למיניהם לא נפטר כנראה לעולם- ואסור לקרות אשר קרה השנה, עת עין-גדי "נכבשה" ע"י טיילים, ואנו שמרנו בקושי לפחות על תחום המשק.

לכן חובה עלינו לתכנן כבר עתה לקראת העונה הבאה תכנית רבת היקף לגבי ניצול והשתלטות על זרם הטיילים, ואפשרויותינו רבות- בארגון סיורים, באספקה, בטיולים בסירה, בהדרכה ועוד. אולי כך נצליח לשמור על המקום ועל יופיו גם בעונת הטיולים.

ישנן כמה בעיות אשר גם אם אין הן עולות על פני השטח ומעסיקות אסיפות שלמות, כמו למשל בחירת אקונומית, תופרת וטרקטוריסט, הרי חשיבותן גדולה. לא מספיק לדעת כי חיים אנו כאן. חובה עלינו לשאול את עצמנו- לשם מה חיים אנו כאן וכיצד חיים אנו כאן. ולבירור שתי שאלות אלו, ה"מה" וה"כיצד", מן הראוי היה להקדיש כמה שיחות רציניות, החורגות ממסגרתה הרגילה של האסיפה הכללית.

**במשק ובחברה**

עם תום האסיפים התחלנו בעבודות שהוזנחו עד כה בעונה זו. הענפים השונים התחילו לקבל טיפול יותר אינטנסיבי. כמו כן קבל הנוי את הכוחות הדרושים לטיפולו, אחרי תקופה די ממושכת של הזנחה.

גן הירק – מכסחים את המלפפונים. כמו כן מתכוננים לפרק את הקורדונים בעגבניות עם תחילת השבוע הבא. האסיף במלפפונים ובחצילים נמשך. פרשת הקשואים נגמרה השבוע, עם הובלת השאריות למחסן הרפת.

כרם – מדלים את הזמורות על הקורדונים בכרם הצעיר, וכן נעשה שם כסוח. מחכים לבכורי הענבים בשבוע הבא מהמטע שלמטה.

נסיונות – נשתלה חלקת טומבק קטנה (טבק הרחה) על השטח שבו היתה משתלת הורדים, שלא הצליחה ביותר. עומד להגיע מומחי לגדולי צמחי רפואה (צמחים מעטים כבר הגיעו).

במסגריה – מניחים את התרמאויל (דוד חמום) ומקוים להפעיל אותו בקרוב. בצורה זו נוכל לחסוך כח אדם במכבסה וכן סולר. בקשר למקלחת, יתכן שיועברו גם לשם מים באיזה אופן שהוא.

רפת – הושלמה הכנת הרפת. מחכים לפרות, שהובטח שתגענה עד ה-15 לחדש זה.

בספריה – ספריתנו קבלה בזמן האחרון תגבורת רצינית עם גמר הכנסתם לשמוש של הספרים שקבלנו מעירית חיפה ומהוצאת "עם עובד". בין שאר הספרים, שהפכו ל"בסט סלרס" בין החברה, נמצאים 3 ספרי קרונין- "כוכבים מציצים מרום", "שלוש אהבות" ו"טירת הכובען". ספרו של תאודור דרייזר "הגאון" (מאבקו והתלבטויותיו של היחיד, הכשרון למצוא מקום בחברה), "קדמת עדן" לג'והן סטיינבק (קיומם של הטוב והרע בנפש האדם) ספר בעל מתח ובנין, ניתוח מצבי נפש בצורה הגיונית מזהירה, שחיתות מדות לעומת הטוב והזך- כל אלה הופכים את הספר ליצירה כבירה. כמו "מאה ספור וספור" מאת יוסף אופטושו- כנס ספורים, המקיף 40 שנות יצירה, בו מקופלים חיים יהודיים בעירה וביער בפולין, בכרך הגדול ובחוה נדחת באמריקה. גם ספרית העיון התעשרה במדה לא מעטה, ונציין רק את האנציקלופדיה הגדולה מאת דוד תדהר לראשוני בוני הישוב, שקבלנו כשי מיוחד מבית הנשיא.

חדר קריאה ועיון – סוף סוף זכינו לראות בסידורו של חדר הקריאה. בחדר ישנו ארון עם ספרי עיון וכן רדיו ופטיפון שישמשו לשמיעת קונצרטים ומוסיקה קלסית במסגרת החוג המוסיקלי. אנחנו מקוים שחדר זה ישמר בצורתו הנאה, ועל ידי כך תינתן אפשרות מלאה להתרכז בעיון ובלימוד ענפים שונים.

תערוכה – מוצגת תערוכת תמונות מתחלפת בחדר העיון ובחדר התרבות. הנושא- המזרח העתיק. אנו פונים בבקשה לשמור על התמונות, שנשלחו לנו ע"י המוזיאון בתל-אביב.

ארכיאולוגיה – השבוע שוב זכינו לערב ארכיאולוגי מענין. בנו רוטנברג, אשר לוקח חלק פעיל בכל החקירות הארכיאולוגיות כאן ובמצדה, הראה לנו תמונותיו בפנס קסם, והדבר באמת הקסים, אם כי מראות הצלומים היו ידועים, הם עשו רושם כביר בצבעיהן ובאמנות הצלום שלהן. ראינו בצורה בולטת מראות אשר אין אנו שמים לב אליהם. כמו כן ראינו בדרך זו מעט מהחקירות על המצדה הקרובה לנו. נציין בספוק את העובדה שכל הרצאה או שיחה ארכיאולוגית מוסיפה מרץ ורצון לטייל בסביבה ולחקרה, וכן גם מושג כלשהו בהערכת הסביבה.

בדברנו על ארכיאולוגיה נזכיר את יוסף ואוטו, העושים כעת סקר ארכיאולוגי בסביבה, שהסכימו להעביר חוג ארכיאולוגיה בקבוצה במשך זמן שהותם כאן. כ"כ עומדים להגיע לכאן מספר מתנדבים, בעיקר אנשי ההתישבות, לעזור בחקירות הארכיאולוגיות.

**ברגע האחרון**

בשעת הכנת העלון לדפוס קרה דבר מוזר במשק. החברה שקמו אך זה עתה (יום שני 9:30) לא הספיקו לקלף את חצי המלפפון שמצאו בצלחת, עוד היה תור די ארוך לפומפיה , כשלפתע נראה מכוון גן הירק גדעון ק. כשהוא רץ ומחזיק בידו קורדון. לאחר שעבר את חדר האוכל מלמעלה נראו מתמשכים חוטי ברזל. כעבור 200 מטר של חוטים נראה גוטרמן כשהוא גם כן מחזיק קורדון וביד השניה ארגזי פרד או זרעים. ענני אבק של הדי-8 הסתירו בקרבם המולה צעקנית שלא ניתנה לפירוש. מה שרק נראה לאחר התפזרות האבק הוא שעל הפלטפורמה של הפורד עמד שולחן ולידו כמה דמויות, שלפתע נשמעה צעקה גסה נוסח כנרת: אויש, אולי תפסיקו לזרוק א' לג', אתה? החברה לא הספיקו להבין המתרחש כשמהצד השני, מכוון המטבח, נשמעה צפירה גדולה, ודבוישה נראתה נוהגת במק, שהיה עמוס בתנורי הגז של המטבח, בסירים הגדולים שבחצי פריג'ידר. אחריו רצו עובדות המטבח כשהן נושאות קערות, סכיני קלוף ווינטלטור, כשאחוריהן קשורים שרפרפים, מתנת ועד ההורים. האקונומית, שהיתה במרחק 35 מ' מהן, נראתה זוחלת, כשעליה מונח קיר ורבע מהמחסן, וצועקת לבנות לא לשכוח לשים מלח בגזר. החבריא כמובן רצו לאותו כוון, והתברר שבחדר תרבות מסביב לקירות (בסבובים9 עמדו חברה וקטפו עגבניות (הדי-8 הביא את השיחים לקורדונים), ועובדות המטבח הסתפקו בשטח שניתן להן ועשו מלאכתן על השולחנות (הסיבה שבגללה המרק נשרף קצת).

התברר ש"קול ישראל" שדר קטעים מחידון מוסיקלי שהוקלט במשק. רק כשהתפזרו כולם נוכח צורי לדעת ששכח לתת אוכל למשפחת ויליאמס.

מסיבות טכניות נדפס דף זה באיחור של שבוע ימים. את הדף הבא נוציא בצורה מוגדלת לקראת חג החתונה והשבועות

המערכת.

**אפיק**

**עלעלון קבוצת עין-גדי מס' 7-8**

**ה' בסיון תשט"ז 15/5/56**

בהרגשת חג כפול אנחנו מקבלים את חג השבועות- הנה הגשנו ביכורי חברינו- את אורה ויהונתן בחג נשואיהם, והנה חגגנו חג יבול אדמתנו- חג הבכורים. אכן, שונה היא עונתנו החקלאית מכל הרגיל בארץ, ואת החג חגגנו בסיום עונת האסיפים, ולא בתחילתה, ובכך הפכנו את הבאת הבכורים לחג הסיכום והברכה על הנעשה ועל שגדל ונקטף.

אף חג הנשואין חורג הוא ממסגרתו הרגילה- אין זה רק טקס אלא פתח ויסוד להשתרשות של ממש בעין-גדי, להפיכת המקום מהתישבות לישוב.

ברכת הקבוצה כולה לזוג הראשון. המשיכו והצליחו, ועינינו רואות אחריכם עוד חתונות הרבה.

ואצרף ברכותינו לטליה ביום נשואיה עם חגי. תלוכם ברכת הקבוצה בדרככם המשותפת.

צפה ועלתה בחומרתה בעית השליחות לתנועה- שתי אסיפות וישיבות הועדות לא הוציאו אפילו שליח אחד, והענינים יגעים. השאלה קשה, וכמה צדדים לה. אין העבודה בתנועה מושכת אנשים, והמצב שם ידוע. ישנו צידוק מסוים לאנשים שאינם מוכנים לעבוד במצב כזה. מצד שני ברור כי אין להפקיר את הסניפים, היות ובהם תלוי המשך ההגשמה, ולא הם החוטאים בצליעתה של התנועה. גם המשק טוען את שלו- חוסר ידיים עובדות, הענפים תובעים התמסרות וטיפול, ודרישת התנועה מתנגשת בצרכי המשק.

ישנה בעית הניתוק והריחוק לגבי האנשים עצמם, כי אין שליחות מעין-גדי כשליחות ממשק אחר. קשיי הדרך והתחבורה כמעט ומנתקים את השליח מעם קבוצתו לפרק זמן ארוך. אין ההחלטה יכולה להיות שרירותית, ואפילו נתקבלה באורח דמוקרטי. עלינו לשקוד ולהשתדל במציאת האנשים המתאימים והמוכנים לצאת.

**במשק**

שלא ככל המשקים העומדים בחג השבועות בתחילת אסיף יבולם, אנו עומדים בחג השבועות בסכום השנה החקלאית. העונה החקלאית התבססה על המשכת הטפול והאסיף בגן הירק, שנשתל בתקופת ההאיחזות וכלל כ-35 דונם עגבניות, 5 חצילים, 8 מלפפונים וכן משתלת עגבניות וטבק (עגבניות 15 ד', טבק 6 ד'). סכום כספי מדויק מהעונה עדיין אין לנו, אך יש לשער שהוא בסביבות 90000מגדולי גן ומשתלה..

לאור נסיוננו השנה ובהתקדמות בהכשרת השטחים נוסיף ונגדיל את גן הירק ל-200 דונם, ואילו שטח המשתלות ישאר בגודל דומה.

עקר העבודה מתרכזת בטפול במטעים ובעבודת חוץ. נגמרה ההדליה בכרם, ובבננות קולעים סוף למשברי רוח.

בעבודת חוץ עובדים 2 חברים בפלחה בקרית-ענבים, 4 אנשים בסקר ארכיאולוגי וכ-3 אנשים מסימים בימים אלה את בנית השביל הצפוני בסדיר, אשר המשך עבודתו נדחה לפני כחדשיים בגלל חוסר חמרים.

כמו כן ישנם מספר חברים הנמצאים בהשתלמויות שונות- צבאיות וחקלאיות. אם כי נגמרה עונת האסיפים, הרי יתברר כי עומס העבודה במשק עדיין רב, ואם נוסיף לכך את ההשתלמויות השונות ועבודת החוץ נראה כי אותו הפחד בפני "חוסר תעסוקה" בקיץ פוחת והולך, ועדיין מחכים הקורדונים בשטחי העגבניות להוצאה, וגם לנוי במשק לא תזיק השקעת ימי עבודה רצינית, וסיקול השטחים החדשים לשנה הבאה תובע עשיה.

**בחברה**

השבוע בהופעת אמן מבחוץ, אשר בא אלינו בהתנדבות למען הבא לנו קצת אמנות הקריאה. פרקיו ,אשר היו מלאים הסברים על צורת הקריאה ומהי קריאה בכלל, הוסיפו לנו מעט לערב והפכו אותו לערב לימוד ובידור כאחד. אני מודים לחבר יהודה על הופעתו אצלנו ומעריכים את המאמץ אשר נעשה מצידו לתת אף לנו קצת מאמנות הקריאה.

מחנה מצדה:

ויכול ער שהתנהל באסיפה שעברה נסתיים בנצחון המצדה והמחנה.

מחנה מצדה, אשר עומד להתפרק, יוכל להשאר במקומו אם המשק יוכל לשלוח לשם שלושה אנשים קבועים, אשר ישמרו על הציוד במקום. דבר זה, הנראה פשוט ומתקבל על הדעת בהתחשב עם הערך שהוא קיום המחנה ואפשרות של שיקום המקום ביום מן הימים, אם ע"י הפיכתו לאכסניה לרגלי המצדה ואם ע"י קיום סמינרים וימי למוד לידיעת הארץ באיזור, וע"י כך להחזיקו באופן קבוע. נוסף על זאת אנו רואים ומכירים בערכה של תחנה בין סדום לעין-גדי במקום שהוא די מסוכן במעבר בימי החורף. על אף זאת אנו עדים למצב אשר איננו יכולים לאפשר הסכמה בלב שלם. הגורמים:

1. עודף האנשים הנמצאים מחוץ למשק מגיע ל-20 והולך וגדל בקיץ בגלל מצבנו החברתי ומספר חברי המשק הקטן בלאו הכי.
2. בעית הקשר עם אותם אנשים אשר יהיו במצדה וכן החלפתם הקבועה ע"י מחזורים שבועיים, אשר יוציאו את האנשים לשבוע, נוסף על שבוע השמירה המשקית מן הענף.

בסופו של דבר הוחלט לקבל את תוספת העומס ולהחזיק במחנה מצדה, על אף הקשיים המשקיים והחברתיים אשר ההחלטה גוררת אחריה.

בעית השליחים:

ושוב, כבכל פעם שיש להוציא חברים לשליחות, מתעוררת הבעיה הכאובה את מי אפשר להוציא, מי מתאים, מי יכול לעזוב כרגע את הענף, את הועדה ואת הבית. השבוע נדחתה ע"י האסיפה יציאתם של עודד ורפי, ואין ספק שפתרון לא ימצא בקלות, אך תקותנו שנמצא את האנשים שיצאו להחליף את עפרה ורבקה בתנועה.

בעיות בבית:

רבות הן הטענות על יחסן של עובדות המטבח לחברים ועל צורת ההגשה של האוכל, וכן שעות ההגשה. כל חבר רוצה לראות בחדר האוכל את המטבח והבית גם יחד שאליהם הורגל, הוא רוצה להרגיש חפשי בזמן שהוא מבקש דבר מה או בא לאכול מאוחר או מוקדם יותר בגלל סידורי העבודה. לשם כך יש ליצור אוירה מתאימה מצד העובדים בחדר האוכל ומצב האוכלים כמובן, וע"י זה נצליח להתקדם ולא להיסוג. חדר האוכל צריך להיות מקום אשר כל חבר ירצה לבוא אליו תמיד ומתוך שמחה, ולא מקום שיש לבוא אליו כדי לאכול מנת אוכל בלבד.

אגודת הרווקים בעין-גדי מסרה לפרסום את השיר הבא. אפשר גם לשיר אותו לפי המנגינה של "פופו הבובה".

בעל היודע לעשות את הכל

הכל, הכל, הכל

בעל יודע לשאת רק בעול

בעול בעול בעול

ילדיו על כתפיו

אשתו לצדו

וסל המזונות בידיו

הוא כובש את יצרו

ונושא בעולו

הבעל יצור כה אומלל

כי

בעל אומלל יעשה את הכל

ימשוך רק בעול

ישטוף את הכל

הוא בעל מסכן כי עד יום מיתתו

הוא נכנע, הוא נכנע לאשתו

אשתו אשתו אשתו

נכנע לאשתו עד מותו.

בעל טועה הוא טועה הוא לרוב

לרב לרוב לרוב

חושב כח מצא לו אישה לאהוב

אהוב אהוב אהוב

הוא איננו יודע

כמה צרות

צפונות לו בחיק העתיד ועוד כמה מכות

ועוד כמה דמעות

ישא על שכמו לתמיד.

כי

בעל טועה ועושה את הכל

נכנס לכבלים

מגדל ילדים

הוא בעל טועה, הוא אבד חופשתו

איבדה במחיר כורסתו

אשתו אשתו צרתו

הצרה הצרורה בצרורו

**פסוקים בשעתם**

אשת חיל מי ימצא, ורחוק מפנינים מכרה (משלי)

האישה- ידה האחת אוחזת צפחת מים והשניה- מחבת האש (ארכילוקוס)

הנשואין הנם כריתת שלום לאיר קרב גדול (דיוגנס מסינופה)

קורת הרוח של אהבה גדולה משל הנשואין הואיל וספורי רומנים משעשעים את רוחנו יותר מספורי הסטוריה.

לרוב בוחר לו הגבר בין שתי נשים את הראויה לו פחות (וולטיר)

אחרי האהבה באים הנשואין, כדרך שהעשן בא אחרי האש (שמפור)

יש כמישה יופי, ואין כמישה לחן (רוסו).

**אפיק**

**עלעלון קבוצת עין-גדי מס' 9**

**ז' בסיון תשט"ז 26/5/56**

עומדים אנו בסימן מחנות עבודה הבאים לעזור לקבוצתנו בהכשרת שטחים ובבצור הנקודה. המחנה הראשון- חניכי הנוער העובד הבאים במסגרת עזרה לישובי ספר. המחנה השני- חניכי ביה"ס לדיג "מכמורת". ברכת הקבוצה ותודתה בבואם. תקוותנו כי בצאתם יזכרו לטוב את ימי שהותם עמנו.

בקרוב תערך ישיבה של מרכז ה"איחוד". אך מצער מה שקרה באסיפה האחרונה- כאשר נתקבלה ההחלטה הפזיזה בקשר לשליחת נציגינו למרכז. נכון הוא שהמחסור בידיים עובדות במשק רב הוא, אך על נציגנו במרכז חייבת האסיפה להחליט, ולא לכבוד הוא לנו לשלוח נציגים מקריים, מאלה שיהיו אותו זמן למעלה. עצם היותנו חברי קבוצת עין-גדי יש בו משום חובה מסוימת כלפי התנועה, ומה עוד שמרבית סעיפי הדיון- קשר ישיר להם עמנו. חובה עלינו לקיים כמה שיחות ובירורים לקראת ישיבת המרכז, כדי לקרב את מרבית החברים לבעיות הנידונות ולעקור את היחס הלא אכפתי אליו.

**במשק**

עבודת חסול עבוד החורף נמשכת- הפיכת שטחים, ובגן הירק הוצאת החוטים והקורדונים בשטחי העגבניות.

בננות: ממשיכים בקצוץ קני הסוף ב"סדיר" לשם הכנת משברי רוח.

כרם: הוחל במתיחת חוט שני על הקורדונים.

הכשרת קרקע: עם בואם של מחנות עבודה לקבוצה חודשה עבודת הסקול, שמתנהלת עתה בקצב מהיר ובשני שלבים בעת ובעונה אחת- סקול גלים וסקול מזחלות. השבוע קבלנו רוטר בהשאלה מחברת הפוספטים במקום הרוטר הקודם. הרוטר הנוכחי גדול ומתאים יותר.

מסגריה: במסגריה מכינים כעת קונסטרוקציה למכבסה.

מוסך: גומרים את התקונים בפח-פח לשם הכנתו למבחן. יש לקות שהתקונים יסתימו בעוד שבוע. בינתיים עושה המק את כל ההובלות למשק, ועקב כך נדחית עליתו לעבודות חוץ.

**בחברה**

מחנות על מחנות

חבר משק הבא מבחוץ ודאי אובד עצות כשמתחיל הוא לחפש בין כל הנוכחים במקום את חברי הקבוצה. בזמן שמספר החברים במשק מגיע ל-45, הרי שמספר חברי מחנות העבודה מגיע ל-60. מתוך כך נבין, שקצת קשה למצוא בתוך כל ה"המון" הזה את חברי המשק. אין ספק שהרבה בעיות נגרמות עקב כך לעובדי המטבח ודואגי השכון, אבל השכר עולה על הכל. תודות להם הצלחנו לחדש את הסקול. חברי הסקציה המקצועית מחולון, תל-אביב ופתח-תקוה עובדים בענפי המשק ובסקול, ואילו חברי מכמורת עושים אצלנו עבודת בטחון. בקשר לכך, יש אומרים שהבורות רק מורידים אותנו מטר נוסף למטה, ואין זה הבדל גדול ביחס לעומק שאנו נמצאים בו. אחרים אומרים שזאת דרך לא יפה בזמן שעושים זאת לשם אימון בספורט שמושי, ושכל בוקר צריך לקפוץ מעל הבורות כדי להגיע לברז. אבל בטחון זה בטחון, ולחפור צריך.

מכת הנחשים

אין ספק שהחישוב של הנחשים השנה אינו בסדר. עובדה היא שעד היום הלכו 6 נחשים לעולמם בצורות שונות וללא הצלחה אחת לפגוע בחברים. כנראה שהם יפסיקו בקרוב להופיע אצלנו, פשוט לא משתלם להם כל החשבון. במידה ואנו מזכירים את הנחשים, עלינו להזהיר כאן מפני השארת המשק ללא רכב, ובמקרה זה טענתם של החברה צודקת.

בעיה נצחית

השליחים לא לבחרו ולא נשלחו עדיין. ועדת חברה נכשלה בכל המאמצים שלה והעבירה את הדיון למזכירות. כנראה שאין אנו שונים ממשקים אחרים, המעבירים בעיות כגון אלה ישר למזכירות. דיון בקשר לשליחת מדריכים לתנועה ואולי גם חפוש דרך לפתרון בעית השליחים בלבד. בעית התנועה בצורתה כיום מביאה ללא מעט מחשבות על כדאיות בהמשך עבודתה של פעולתה במצבה זה, ומתוך זה גם לחוסר רצון מוחלט כמעט בהוצאת אנשים מהמשק, בעקר בימים אלה.

נסיעות

ועדת חברה התחילה להעביר לאשורה כל בקשה לחופשה. על החברים להודיע את רצונם כחודש ימים לפני המועד הרצוי להם, כדי שהועדה תוכל ליצור מועצה של חברים בחוץ. אין אנו יודעים בדיוק כיצד תפתר בעיה זו, שהיא כמעט בלתי נמנעת בגלל מצבנו הגיאוגרפי, ויתכן גם שנצטרך לעבור לדיון מקיף ומעמיק בענין זה באסיפת חברים.

ארכיאולוגיה

עם גמר הסקר שנערך כאן ע"י יוסף ובהשתתפות 6 חברי משק (4 ימי עבודה כל יום) נערכה הרצאת סכום מענינת של תוצאותיו הראשונות של הסקר. בהרצאה נכחו מרבית החברים והיא עברה תוך הקשבה וערות (קולית לגבי כמה "מחשבות קולניות"). בסיור שיערך בשבת יבוא לסיומו שבוע הלמודים במקצוע זה, שכלל 3 הרצאות כלליות ופגישות לחוג. תודת הקבוצה נתונה ליוסף. אנו מקווים שהוא עוד יחזור אלינו ויוסיף לנו כהנה וכהנה.

מועצה אזורית "תמר"

השבוע נפתחה המועצה האזורית "תמר", בה משתתף גם נציגנו לפר. נקוה שהמועצה תקדם את פני האזור ותפתחו. ביום חג זה שלוחה ברכתנו למועצה וליו"ר שלה יהודה אלמוג-כה לחי! עם פתיחת המועצה ערכה הספינה הגדולה 2 הפלגות מסדום למשק וחזרה. נקווה שהספינה תתן את חלקה לפתוח הטיול והתיור במקומנו ותגדיל את קשר התחבורה הקיים בינינו .לחוץ

**אפיק**

**עלעלון קבוצת עין-גדי מס' 10**

**כ"ב סיון תשט"ז 1/6/56**

**על הפרק**

עומדים אנו כעת בסימן ועידות- ועידת המפלגה וישיבת מרכז "האיחוד". התעוררות מה ניכרה בזמן האחרון, עם בקורו של שלמה תמיר ושיחתו ועם בירורים שקדמו לו.

ואכן, על הפרק כעת שאלת יחסנו לועידות ויצוג חוץ למינהו. קבוצתנו איננה גרעין, והשם "עין-גדי" אחריות גדולה הוא לגבינו. ייצוג זה גורר עמו גם כמה בירורים פנימיים בתוכנו בשטח הרעיוני, וצדק אחד החברים באמרו- אין כאן שאלה של מפלגה זו או אחרת- כולנו בדעה אחת, הן על ההתיישבות ותפקידנו בה והן על האורות והצללים שבמפא"י או בכל מפלגה אחרת. יש רק אחדים המביעים את אי שביעות רצונם בדרך קיצונית, ויש מתונים יותר, כך שהבעיה היא- יחסנו כגוף קיבוצי התיישבותי אל הנעשה במפלגה, ולא ויכוחים או חילוקי דעות בינינו.

וסכם חבר שני- לבוא אחרי שיחה אחת ולדרוש סיכום והחלטה על נציגות- מוקדם מדי ומגמתי יתר על המידה. לא זכינו לפני הועדה לאיזה שהוא מרצה אשר ינתח את הבעיות באופן רציני ובמשך זמן ארוך. החלטה כזו חיבת לבוא רק אחרי חינוך- שיחות ובירורים, אפילו אם מועד הועידה קרוב.

ברכת המשק למחנה העבודה החדש, יוצאי חיפה וסביבתה, בבואם לעזרנו בעמל כפיהם.

**במשק**

ממשיכים בהוצאת חוטים וקורדונים בגן הירק.

"חצר" הבננות לובשת צורה עם גדר הסוף הגבוהה, אשר מכסה יותר ממחצית ההיקף.

הכשרת קרקע מתנהלת בקצב מהיר בעזרת שני מחנות העבודה.

אף הביצורים נמשכים, ומורגשת היטב העזרה בידים עובדות.

הגיע היום הטרקטור החדש- פרגוסון דיזל על גלגלים. אנו מאחלים לו שעות עבודה הסתדרותיות (8 ליום) וחיים ארוכים במשקנו, אחרת יצטרך לעלות לנופש ארוך למעלה כקודמו.

בחצר- הושלמה יציקת הרצפה למכבסה. יש לקוות כי בימים הקרובים יותקן מבנה קבוע למכבסה.

**בחברה**

לאחר דיון מקיף ולא מקיף בנוכחותו של איציק יצא הפעם לתנועה עודד רייקין וגדעון קרמר, שעדיין מחכה. זהו סכומה של האסיפה במוצאי שבת. לומר את האמת, הרי טוב היה אילו לא היתה האסיפה מתקימת, ואפילו לא היינו באים להחלטה בענין זה.

האסיפה עמדה על רמה נמוכה והצטיינה בחוסר הערכת הדברים של כל אחד ע"י השני. הצעקות והקריאות יצרו רושם שאין לתאר אותו. רבים הם אלה אשר רואים אסיפות כאלה כדבר ההורס חברה, ולא לשוא בקשו אותם חברים, אם כי גם זה בדרך לא נכונה, לדחות את ההחלטה לפעם אחרת, לאחר דיון.

ודאי נתקבל הרושם אצל רבים שהרוצים לדחות את ההחלטות התכוננו להשיג בדיוק החלטה שלא לשלוח שליחים. דבר זה אינו נכון וגם לא יכול להיות נכון., אבל הדיון חייב היה להיות הקודם, וע"י בירור הבעיות והכנסתן להכרה של כל חבר היינו יכולים לסכם החלטה אשר תהלום את רצון הקבוצה ותמלא את שליחותה בתנועה על הצד היותר טוב.

אנו מסימים בתקוה ששהדיון שיערך יביא לתוצאות חיוביות, וגישתנו לתנועה תהיה כאשר צריך שתהיה. נוסף לזאת נאחל לעצמנו שלא ירבו אסיפות כאלה במשקנו.

מחנה מכמורת

בימים אלה עומד לעזוב את המשק מחנה העבודה של מכמורת, לאחר ששהה אצלנו כשבועיים. חובה עלינו לומר מספר מילים בזכותם של חברים אלה, אשר באו מתוך הכרה לעשות מעשה חשוב ועמדו במבחן. יעידו על כך הביצורים הגמורים בשטח המשק, אשר כל הרואה אותם יראה גם את העבודה הגדולה שנדרשה כדי לעשותם. יוכיחו זאת שטחי המשק המסוקלים והאבק על החברה בחזרם מהסיקול. המאמץ אשר עשיתם חבריא הוא גדול וחשוב, ויתכן שבלעדיכם לא היו נחפרים ביצורים אלה אלא בעוד זמן רב.

תודת המשק על כל חבריו נתונה לכם בבואכם אלינו ועל עזרתכם החשובה שהגשתם לנו. **"המשיכו בדרך זו, עלו והצליחו!"**

**שיר השבוע**

**כנרת**

**מילים – רחל**

**מנגינה – ש. בר שירה**

שם הרי גולן, הושט ידם וגע בם

בדממה בוטחת מצווים עצור!

בבדידות קורנת נם חרמון הסבא

וצינה נושבת מפסגת הכפור.

שם על חוף הים יש דקל שפל צמרת

סתור שער הדקל כתינוק שובב

שגלש למטה במימי כנרת

משכשך רגליו, משכשך רגליו.

**פסוק השבוע**

הרכילות היא דוגמת צרעה טורדנית- חס לך לפגוע בה אם אינך בטוח בך שתוכל לתפסה ולהמיתה, שאם לא כן היא תחזור להתקיף אותך

(טמפור)

**אפיק**

**עלעלון קבוצת עין-גדי מס' 11**

**כ"ט סיון תשט"ז 8/6/56**

**על הפרק**

בישיבת מרכז "האיחוד" הנערכת כעת בבית-ברל תתקבל קבוצתנו כחברה ב"איחוד הקבוצות והקבוצים". חברות זו באה כאישור רשמי למצב קיים, ועם זאת רבה חשיבותה וסמליותה לגבינו.

קבלתנו לחברות היא מעין סכום השנה האחרונה, שעברה עלינו בדרכנו כגרעין נח"ל לקבוצה במשק.

זה אך לפני שנה אחת עת החלו הגישושים והשיחות בדבר נכונות הגרעין לרדת להתישבות בעין-גדי. זכורות ההתלבטויות וזכורות האסיפות בהן דנו וחזרו והעלו נימוקים בעד ונגד הירידה.

ודאי לא חלם איש מאתנו באותה תקופה שנגיע כה מהר למצב שבו אנו נמצאים כיום. חששו מאי יכולת הגרעין מבחינה חברתית להחזיק מעמד בנקודה מבודדת, חששו מחוסר אפשרות קיום חקלאי בעין-גדי וחששו מאקלים קשה לבלתי נשוא. והנה אנחנו פה, ומרוצים.

ומעודדת גם אותה תופעה שכמעט ואיננו מכירים עזיבות, ולהפך- עצם שהותנו בעין-גדי מושך וקוסם לחברים מבחוץ, וברכת המקום ושמו של הגוף החברתי היושב בו.

כואב הלב לראות את נחל דוד העומד בקלונו ובחרפתו. אביב שלם של טיולים לא הרס וחבל בו כשבועיים של "טיפול יסודי" מצדנו. אין לנו אלא לעמוד בבושה מול יפי המקום אשר ניתן לנו לנחלה, ואנו לא ידענו לשמרו. ואכן ההולך בשטחינו ורואה את אפיק עין-גדי היבש, את הבריכות הנוזלות מי אפר, את הסוף היבש והכרות, את צלע ההר השרופה, אינו יודע היכן לטמון זעקתו- **חברים-שמרו על נופכם.** "האדם אינו אלא תבנית נוף ארצו" אמר טשרניחובסקי, ואבוי לנו אם "בתבנית נוף מולדת" כזאת נעצב את דמותנו.

תודת הקבוצה למחנה העבודה לבני חיפה והסביבה בסיימו את עזרתו למשק. היו ברוכים בצאתכם ובבואכם.

**במשק**

נמשכת עבודת הסקול. נוקו כבר כמה שטחים, וה-די 8 עובר עליהם כעת ברוטר (השטח בכניסה למשק, בטרסות העליונות מעל הכרם וכו'). למרות זאת הקצב עדיין איננו מספיק, וכנראה שנצטרך להגדיל את מספר העובדים בסקול במחזורי מחנות העבודה.

גן ירק – הגענו להסכם עם חברת "הזרע" להפקת זרעי מלפפונים משאריות השדה. השבוע נקטף השדה והוצאו הזרעים.

רפת – לאחר יומיים של התאקלמות התאוששו הפרות מתלאות הדרך, שהיתה קשה בשבילן. התנובה היומית בימים אלה היא כ-30 ליטר. אחת הפרות יובשה ותמליט כנראה בעוד חדשיים. הפרות הובאו מקבוצת שובל, ושמותיהן (משמאל לימין לפי עמידתן): אמה, יובל אור, צברית, והעגלה מתנת קבוצת ארז נושאת את השם ארזה.

מסגריה – טנק הדלק, המכיל 11000 ליטר, הוצב במקומו ומולא כבר פעם ע"י מכונית דלק. עתה נגשים נגשים להכנת סככת התרמויל.

מוסך – תקון הפח-פח הגיע לשלבי סיום. נקוה שיזוז בתחילת השבוע הבא.

**בחברה**

שליחים עליך עין-גדי : גדעון, אשר הגיש את ערעורו על בחירתו לשליחות, זכה בקבלת הערעור ע" האסיפה. דבר זה מביא לכך שהוא ושני הנותרים- עוזי ש. ורפי- יועמדו להצבעה נוספת באסיפה הבאה. נקוה להגיע לפתרון מהיר.

עזרת הורים: בעיה זו, שהיא חשובה לאין ערוך, היא אחת הכאובות בקבוצה. כמובן שגם אנו איננו פטורים מבעיה זו, במיוחד לאור העובדה שאנו בני פועלים ועובדים. נשאלת השאלה- מה הן האפשרויות העומדות לרשות הקבוצה, עם רצונה העז למלא על הצד הטוב ביותר את צורך העזרה. היות ואפשרויותינו אינן מרובות, ברור שעלינו לקבוע עמדה מסויימת לצורת העזרה וכן למצב המשפחתי של הנצרכים.

מחנות עבודה: מחנה הנוער העובד החיפאי עוזב השבת. יש לציין את ההבדל הרב שבין המחנה הראשון של התנועה לבין זה של עכשיו, אשר לפי כל הדעות השתדל לעמוד במבחן המאמץ והצליח גם במידה רבה. תודתנו לחברי המחנה ולתנועה על העזרה הרבה שהגישו לנו במשך ימים ספורים אלה שהיו פה, ואנו מקוים להתראות בימים יבואו.

גם חבאי מכמורת חזרו לספסל הלמודים לאחר "המרד" שנסתיים בהצלחתם, לפי דבריהם. דובר כבר רבות על עזרתם הרבה שהגישו למשק. בהזדמנות זו כדאי לצין שמספר עתונים העמידו באור לא נכון את "האיחוד" בפרשה זו. התלמידים עשו מה שעשו על דעתם הם. "האחוד", לאחר שפנו אליו, הפנה אותם אלינו תוך אי ידיעת המצב. המשק לא נקט עמדה בענין, מלבד הכרת תודה מרובה (שמתבטאת גם במתנה) לעבודתם הפוריה.

בועדת תרבות: עם צירופו של עוזי ש. נמצאת הועדה בהרכב כמעט מלא. סוכם כי את הדף השבועי ואת העלון יערוך עוזי, והאחריות על ועדת תרבות . נמצא בהכנה עלון מספר 1 של "ערוגות". החברים מתבקשים למסור חומר כתוב מכל העולה על רוחם.

הועדה עוסקת בהכנת תקציבה, טפול בלמודים, תרבות שוטפת לתכנון חג ט"ו באב. יש לציין כי מבחינת "תעסוקה" בערבים נמצאת הועדה בעודף של תכניות על ערבים פנויים, וכך נדחו חוג לאמנות וחוג לריקודים משבוע זה לשבוע הבא. בשבת הבאה יערך יום עיון כללי מוקדש לספרות. יבוא להרצות הח' מלכין ("מלכין הצעיר"), מרכז הרפרטואר של תיאטרון "הבימה".

**פסוקים מעניני דיומא (רייכמן)**

לפעול במרץ יכולה רק ועדת שלושה... אשר אחד מהם חלה ואחד קבל חופשה.

האהבה, לפי הרוב מכה בסנטרים, אך יש רופא שיניים טוב, קוראים לו נשואים (הותאם לתנאי המשק).

**בקצור**

ועדת תרבות עומדת לחתום על מספר עתונים נוספים. העתונים יתלו על לוחות מתאימים בקיוסק "ויטמן". החצרן מתבקש להזדרז בהכנת בהכנת ספסלים, לאחר שסודרה כבר תאורה מתאימה.

מוישה מתכוננן לשלוח הצעה לועדת היעול בצה"ל, לאחר שהוברר כי שטת לשמירת הרובה האישי היא הטובה ביותר. כזכור נהג מוישה להכניס את הרובה לדוד המכבסה אחת ל-3 חדשים למשך מחצית השעה.

עם הוודע תוצאות תחרות הצעידה ל-160 ק"מ, עלתה אורה זהר לחופשת מצב חרום...

**אפיק**

**עלעלון קבוצת עין-גדי מס' 12**

**ה' בתמוז תשט"ז 15/6/56**

**על הפרק**

שליחינו מישיבת המרכז חזרו מלאי רשמים מנסיעתם ומהשתתפותם במעמד החגיגי של קבלתנו לחברות ב"איחוד". הרושם הכללי הוא שאנו בעין-גדי איננו יודעים איזו הערכה נתנת לנו "למעלה", ואם הרגישו עצמם רפי ושרקה כ"מחותנים" בכל החגיגיות שב"מרכז" – טוב שכולנו נהיה שותפים להרגשתם.

וטוב גם שהועלתה במרכז בעית כח האדם בעין-גדי, והועלתה בחריפות. הקמת משק בתנאים כשלנו אינה מעשה קל, ועומס חובות ה"אחוזים" לצבא ולתנועה הרובץ עלינו כבד משאתו. בתנאים כשלנו, רפוי או סדור ענין הופך לנסיעה של כמה ימים, וכשאנשים בשליחות מנותקים לזמן רב מהמשק קשה לדרוש מכסות שליחות רגילות.

ענין ועד ההורים הועלה באסיפה האחרונה, ואף התקבלה החלטה האומרת כי על ועד ההורים שלנו להתרכז רק בתחום מפעלים מסוימים ועדוד מוסרי ולהפסיק בפעולות שהחל לעסוק בהן לאחרונה, הנושאות אופי של "מה יעשו הבנים בלעדינו" וכלפי חוץ גם כ"שנור מאורגן". נכון שעדין צריך להיעשות רבות במשקנו, אך אל לו לועד ההורים להכנס לתחומי פעולתם של גופים ומוסדות שלכך נוצרו. אנו מבינים את רצון הורינו לעזור לנו, אך הבינו אתם גם אותנו!

בגן: הוצאו ויושרו הקורדונים והחוטים משטח העגבניות והללו בהפיכת הקרקע ע"י הרוטר. לאחר סקול ודישון ייזרע השטח בזבל ירוק, כנראה בתירס. משתלת העגבניות לשעבר נחרשה ודושנה, ייזרע בשטח זבל ירוק. השטח של המלפפונים והחצילים נחרש ודושן בסופר.

בננות: הוחל בסקול מזחלות בשטח שבין הסדיר והבבנות לשם שתילת עקרים לנסיון. הופסקה הקמת השובר רוח מחמת חוסר סוף. יש לקוות לחידוש בסתיו, לאחר גידול הסוף במקום. הוחל בכיסוח וריסוס חדש בסיינוקס.

גדולי שדה: הוחל בקטיף התירס למאכל. בשבוע הבא יוחל השווק לשוק. התירס הנסיוני ליצירת הזן החדש הבשיל, נקטף ונשלח ל"הזרע". הכותנה רוססה פעם ראשונה. בשבוע הבא עומדים לדלל את השטח. הצמחים התפתחו יפה.

כרם: נבצר חלק מהזן "מלכת הכרמים". הערכת היבול היא בגבולות של 15 טון לדונם. הורכבו וסוידו גזעי ההדרים.

בחצר: הוקמה סככת המכבסה, ויש לקוות לסיומה תוך שבוע.

נגמר תקון הפח-פח.

הפורד הועלה למעלה, והפרגסון דיזל נכנס לעבודה וגמר את ההרצה.

חלופים בעבודה: הוחלט בועדת משק להכניס את ליזר לעבודה על הדי-8, את שפיץ ובנאי להעביר לדי-4, ואת פופיק ומייק לפרגסון דיזל (טרקטורים).

הדרך לפלטו: עומדיםל פני חתימת החוזה להתחיל סלילת הדרך לנקודה החדשה. הובא ה"מקרייפר, של מ.ע.צ. יש לקוות להתחלת העבודה עם חתימת החוזה בשבוע הבא.

המזח: השבוע נסתימה הורדת המזח בחוף הקבוצה. אורך המזח 16 מ' ורוחבו 4 מ'. עומק המים בקצה המזח 2 וחצי מ', כך שהספינה הגדולה תוכל לעגון לידו. בעבודת הקמת המזח והשקתו השתתפו גם חברי משק. יש עוד להשקיע עוגנים בתחתיתו.

ועידת מפא"י: לקראת כנוס ןעידת מפא"י נערכו במשק מספר בירורים בקשר להצטרפות חברי המשק למפלגה והופעת נציגנו עם נציגי "האחוד" במאמץ משותף לשנוי פני המפלגה. כמה חברים, אשר אינם מאמינים כרגע בשנוי כלשהו במפלגה, אינם מעוינים להכנס למפלגה כעת, למרות תמיכתם בדרכה הרעיונית, אך לעומתם שררה הסכמה של הצטרפות למפלגה, למען לא נחבל במאמצי "האחוד" בפעולתו ולמען תת חלקנו כשייכים למאמץ המשותף.

שמורת הטבע: לאחר השריפה והורדת הסוף הועלתה באסיפה בעית שמירת הטבע, ודובר על יחס החברים לנוף ולטבע. כמו כן דובר על מקרים בהם עבודות המשק גורמות במקרים מסוימים להריסת הנוף שלא לצורך. משום כך נבחרה ועדה בהרכב אודי גוטרמן ושרגא שתפקידה לעמוד על משמר הנוף ודאגה לגידולו. כמו כן יהיה מתפקידם לשמור על המקום בעונת הטיולים, שבהם יש חשש לגרימת נזק רב לנוף. כמפעל ראשון עומדים השבת להוריד את מי המעין העודפים לאפיק היבש של עין גדי ולהשקותו כל שבוע, למען החיות את הצמחיה היבשה כמעט עקב השמוש התמידי במים.

**פסוק השבוע** (לאחר האסיפות האחרונות)

נואם צרוד שווע

שעה שלמה לעם,

שהמצב תובע

תקון סדרי עולם.

והוא סוף סוף שכנע

את השומעים כולם

שהמצב תובע-

בריחה מן האולם..

חנניה ריכמן

**"אין משק ללא עלון"** (מדברי ברל כצנלסון ז"ל)

כבר מימי קדם האדם הקדמון (ראה התערוכה בחדר תרבות והזכר בהרצאה בנדון) היו משקי ההתישבות העובדת בארץ ובתפוצות (חוץ מאמריקה ואוסטרליה שטרם נתגלו) מוציאים עלונים. בקבוץ הנמוך ביותר בעולם (יחי) יוצג בינתים רק עלעלון-דף שבועי. לאחר שכמעט והיה נדמה שאין צורך בו (אנשים אינם מתבטאים בכתב), החלו אנשים לשאול על עלון.

ובכן- אתם שפנינו אליכם, ואתם שלא פנינו אליכם, ושכל כך יודעים לכתוב (הכוונה לעברית, אידיש, תורכית ספניולית, ערבית, איטלקית ודרבולנדית)- רוצים שיהיה עלון?- מסקנה...

נתבקשנו להביא לידיעת החברים, כי לאור המצב בכמה ארוחות צהריים הוחלט על הקמת "בנק שבתות,, שתמורתו קודש למיץ וללימונדה (בלי סכרין). ההרשמה אצל סדרן העבודה.

*קריקטורה של זאביק ר.- דרבנים עליך עין-גדי*

**אפיק**

**עלעלון קבוצת עין-גדי מס' 13**

**כ' בתמוז תשט"ז 29/6/56**

**על הפרק**

ביום א' עומד לסיים את תפקידו במשק הח' אריה גלילי, שהיה אתנו מתחילת בואנו למקום. אין ספק שאריה הוסיף לנו בתקופה זו של "בראשית, לא מעט, ואולי הרבה. מעל דפי העלון נברכו לרגל סיום עבודתו אצלנו ונאחל לו הצלחה עם הכנסו לתפקיד צבורי במזכירות "האחוד".

שיחת החברים, שהונהגה בקבוצה, הופכת לענין של קבע. שתי השיחות, שנערכו על הנושאים "האסיפה הכללית" ו"בעיות משקיות" היו יעילות למדי וסוכמו ע"י עורכי השיחות לאחר דיון רציני, מעמיק והרבה יותר שקט ועניני מהוכוחים באסיפות הכלליות. הוכח בעליל הצורך להמשיך בקיום שיחות חברים באמצע השבוע ולדון בנושאים עקרוניים ורחבים, תוך מחשבה לגופו של הנושא.

סיכומי השיחות יודפסו במידה ויהיו אקטואליים. הדו"ח שהובא ע"י בניס בשיחה האחרונה יופיע בצורה מפורטת ומורחבת בכתב.

**במשק**

נזרע זבל ירוק (תירס) בשטחי העגבניות והמלפפונים לשעבר. בשטח המלפפונים ישנה כבר נביטה. המשימה בשבוע הבא- לסקל ולזרוע את החלקה הגדולה בכניסה למשק.

העבודה העיקרית, המעסיקה עכשו ביותר את החברים (הבנים) היא עבודת הסקול. מדי יום יוצאת לסקל קבוצה של 15 בנים. דוקא בעונה זו הגענו למתח בעבודת הסקול, שלא כבעונה הקודמת, שבה המתח היה ירוד.

התנובה ברפת ירדה ל-15 ליטר ליום עקב התחלת ייבושה של פרה נוספת.

הובא והותקנו סוללות ללול, שיכיל 400 תרנגולות. בשבוע הבא יתחילו בהכנת הסככה לסוללות.

ביתר הענפים ממשיכים בטפולים הרגילים.

**שונות**

כביש הגישה: חל עכוב בתחילת עבודת סלילת הכביש למקום הנקודה החדשה. לאחר שהובאו תכניות הדרך לבצוע במ.ע.צ. התנגדו מהנדסי מ.ע.צ. לתכניות הנ"ל, היות ולדעתם תחול במקום מסויים עליה גדולה מדי (של 9%). הם הגישו את תכניותיהם הם, אך נדחו מסיבות הפתולים הרבים, שיגזלו במידה רבה אדמות עבוד חקלאי. וכך נשארת בעינה התכנית הראשונה. העבודה תחל בימים הקרובים, לאחר הבאת טרקטוריסט שיעבוד על הדי-8 שלנו והסקרייפר, שהובא ע"י מ.ע.צ.

דוד שמש: הסוכנות קבלה הצעה בדבר התקנת מתקן שמש לחמום מים (נוסף על התרמואיל). נעשים הסדורים הכספיים הדרושים. המתקן יותקן לצרכי המטבח.

ט"ו באב: סוכמו התכניות בנוגע לחגיגת ט"ו באב, והאנשים שנקבעו עובדים כעת על הכנת כל חלקי החגיגה לפרטיה. ביום א' כנראה תחלנה החזרות לרקודים. ימים מספר אח"כ, עם גמר עבוד המסכת, תחלנה החזרות גם לזו. עד ט"ו באב שלושה וחצי שבועות, ולמען הצלחת החגיגה מתבקשים החברים למלא כראוי את המוטל עליהם, הן בהופעה לחזרות והן במילוי קפדני של הוראות האחראים בשעת החזרות עצמן.

**חברים יקרים!**

אחרי כמחצית השנה שעבדתי כאן כמדריך, אני נפרד מכם ברגשות מעורבים. אני שמח שניתנה לי ההזדמנות לחיות בעין-גדי. מאז עלותי ארצה היתה בי הנטיה, שהגשמתי אותה לא מעט, ללכת אל החדש, אל הקשה והמענין יותר. נאחזתי בהזדמנות, שניתנה לי ע"י שליחות התנועה, ללכת לעין גדי. באתי, ובכוונתי היה להנחיל לכם מנסיוני בחיי חברה ומשק, שנצטבר במשך שנים רבות.

הספקתי להתקשר למקום המלא ענין, הוד וקסם. הספקתי לרכוש רגשי חיבה ואהדה כנים אליכם. נוצר אצלי ענין רב במפעל ההתישבותי כאן, שהוא שונה ומיוחד בהתישבות. רציתי לעשות כמיטב יכולתי, אך לא עשיתי הכל שיכולתי בגלל חוסר שתוף מספיק מצד ממלאי תפקידים שונים בקבוצתכם. בשטח זה נשאר חלל מסוים וחוסר ספוק, שגרם לקיצור תקופת עבודתי כאן.

אני יוצא מכאן בהערכה אופטימית ובאמונה שיש לעין-גדי אפשרויות משקיות וכלכליות להיות ישוב מבוסס הנושא את עצמו בכבוד, אחרי פעולות פיתוח ובנין מתאימות. אני רואה כאן אפשרות של התפתחות חברה קבוצתית עשירת תוכן וענין, דוקא מתוך הריחוק ממרכזי הישוב והשפעתה המיוחדת של הסביבה, השונה מכל השגור בהתישבות, בנופה וערכיה הגיאוגרפיים וההיסטוריים . אני בטוח שדרכי התחבורה יפותחו וישוכללו במרוצת הזמן, כפי שזה קרה באזורים נידחים אחרים.

והעיקר... העיקר הוא הנושא להתישבות כאן- הקבוצה שחבריה יראו בישוב הזה מפעל חייהם.

נוצרה בארץ שיגרת חיים הנושאת אתה מגמות של "עשית חיים", רדיפה אחרי נוחיות וברק דל תוכן ומנוון.

בפניכם שתי דרכים: האחת- להיות שכיר אצל מעביד צבורי או פרטי, תלוי ומוגבל על ידי מישהו, מוגבל במשכרת מסוימת שאינה מספיקה עלפי רב, לעומת צרכים ותיאבון גדולים וגדלים, כאשר המאבק על הפער נהפך לתוכן מאבק החיים וחזות הכל בהם. והשניה- לתת בטוי לעצמיות, ליצר היצירה, להתמסר לחדש, למקורי, לזקוק למאמץ אינטלקטואלי וגופני כאחד. ליצירת ערך התישבותי, בטחוני וחברתי. מפעל שבו האדם איננו שכיר תלוי אלא שותף חפשי לתהליך יצירתו וההנאה ממנו. דרך חיים שבה השגת מיצרכי מחיה איננה המטרה העיקרית, אלא גורם לווי בחיים.

ואתם ניצבים בפני הברירה: ללכת בדרך הרבים, שתהפכו בה לאבק אדם ממוזג בתוך המון זעיר-בורגני עם מלחמת הקיום הקטנה, או- מאבק על הדברת איתני הטבע, על הצלחת הגידולים שזרעתם ושתלתם, מאבק על ניצול רציונלי של הקרקע, המים והאקלים. מאמץ אישי ומשותף לבנות ישוב מתוכנן, חתירה לרמת יחסים גבוהה בין אדם לרעהו, הגשמת עזרה הדדית מושלמת. ארגון פעולה תרבותית, תוך פתוח כוחות עצמיים. אפשרויות פתוח היכולת האישית במשק ובחברה (אני יודע שהנני משתמש במלים שאינן אהודות עליכם ומעוררות תגובת לגלוג, אולם לא תמלטו מעצתכם. תשתחררו לרגע מהעמדת פני בטול כלפי "המלים הגבוהות" ותערטלו בהם ממשות מעשית ונפשית הקרובה לכם).

ומה דעתי עליכם בתור נושא להתישבות בעין-גדי?

מחצית השנה, שהיא גם ההתחלתית לחייכם כאן, איה זמן מספיק בכדי לקבוע דעה ברורה. אמסור במקצת מרשמי:

מבחינת כח העבודה הנכם קבוצה מצויינת, עשירת כוחות מקצועיים ויכולת בצוע בכל הענפים- השדה, הבית והמלאכה. הנכם מתחילים, וההתפתחות לפניכם. מבחינת העבודה נראה לי כי מסתמן כאן גרעין חברים שניגש לענין ברצינות ומתוך כוויות יסודיות של התערות במקום, וזה חשוב. כל קבוצה צעירה מתפתחת במדה והיה לה גרעין של חברים המתעקש על ההליכה בדרך על מכשוליה, המתמיד והמשפיע על חבריו, שהם פחות חזקים בהכרתם והחלטתם לחיות בקבוצה חקלאית.

אני מקוה שראשית התפתחות המשק המעודדת, המקום שיש בו קסם מיוחד, רמת חיים הוגנת והתקשרות לענפים השונים יהוו גורמים מדרבנים להתקשרות למשק הזה. הקמת הישוב הקבוע על הגבעה, על בניניו המשוכללים, תוסיף להרגשת הבית.

התפתחות החברים לקראת פעילות אישית, ביחד עם הגברת גורם הדמוקרטיה בקבוצה ע"י שתוף כלל החברים בהכרעות על דרכי המשק והחברה, וכמו כן עם הגברת הזיקה לתנועה כשותפים למחשבה ולמעשה- תגבר ההתקשרות האישית, ועם תוספת השלמות תגדל הקבוצה, תתפתח ותתקיים תוך ספוק אישי של חבריה.

ולבסוף אביע את הוקרתי לכלכם על היחס החברי שגליתם כלפי.

אאחל לכם הצלחה, התמדה, ספוק והתערות בעין-גדי.

עוד נתראה....

אריה

**אפיק**

**עלעלון קבוצת עין-גדי מס' 14**

**ה' אב תשט"ז 13/7/56**

**על הפרק**

החבר בחוץ- הפעם כמה מילים אליך. ראשית שני העלונים האחרונים הודפסו אחת לשבועיים. מסתבר שכנראה כן כדאי להוציא דף קשר מיוחד לחברים בחוץ, אחרת קשה למצוא את הדרך המתאימה, שבה ה"אפיק" יענין גם את החברים בקבוצה וגם ישקף את חיי הקבוצה והמשק כלפי חוץ. ואמנם בתחילת שבוע זה רצינו לשגר אליך דף קשר (לאחר שביום ו' שעבר לא ראינו שום טעם להוציא דף שבועי), החומר היה ערוך ומוכן, אלא שמחלקת ההדפסה שלנו לא הצליחה לבצע את המשימה... אך מאידך גיסא טוענות הקשריות החדשות (יונה ודליה ורד) על שאינכם עונים ומספרים קצת על עצמכם. נקוה שתכתבו.

ולבסוף- להתראות בט"ו באב במשק.

**מהנעשה במשק ובחברה**

השבוע הוחל סוף סוף בסלילת כביש הגישה לנקודה החדשה. בשלב הראשון עובד הבולדוזר שלנו בהכנת הדרך. כדאי גם להזכיר בהזדמנות זו, שהושלמה עבודת שפוץ הדרך במוטוגריידר של מ.ע.צ. מסדום לעין-גדי. החברים שנסעו על הדרך שיושרה מספרים, כי הנסיעה עכשיו יותר טובה ויותר מהירה.

לשם הגברת קצב העבודה בסקול הוחלט על גיוסים מדי פעם בפעם. הגיוסים נערכים לכל המשק בשעות 18:00-20:00 בערב (סקול גלים). בפעם הראשונה נערך גיוס לבנים ולבנות, ובפעם השניה לבנים בלבד.

ביום ד' האחרון נערכה מסיבת פרידה (מזמן לא היתה כל כך מוצלחת) לקבוצת מתנדבים לבצורים מעובדי הדאר בת"א. לאנשים אלה היה קצת קשה להסתגל לחיים ולעבודה המאומצת (ולסיום-הנחשים והעקרבים), אך כדברי אחד מהם חוזרים הם מרוצים למרות הכל.

השבועיים האחרונים מהווים תקופה של פעילות מוגברת בקבוצה: בשבת בקר יעקב מלכין, שעניין את החברים עד כדי התלהבות. הוא הרצה ביום ו' ובשבת עד הצהרים, ויש לציין שהשמיעה והערנות של החברים היתה למופת, מה גם שלקחו חלק בה מרבית חברי המשק. דבר זה מעודד לגבי הזמנת מרצים להבא. אך י. מלכין לא הסתפק (ואף לא אנו) בהרצאות בלבד. ועדת התרבות "סחטה" אותו בכל מה שנוגע לעניני התרבות במשק, החל מארגון קבלת שבת וגמור בחוג דרמטי והצגות. אין ספק שעצותיו והערותיו מוסיפות ותוספנה לנו.

ביום ג' בקר החבר משה שרת, במסגרת טיולו באזור, בלווית יהודה אלמוג. לאחר ארוחת הערב התכנסו כולם על הדשא לשיחה (שרת התעקש לעשות את השיחה על הדשא, למרות הרוח החזקה וסופת החול). השיחה נסבה בעיקרה על המפלגה לקראת ועידתה, ולבסוף נתן שרת גם סקירה קצרה על בעיות החוץ. הח' שרת הבטיח לבוא לבקור שנית לאחת השבתות. לאחר מכן שוחח שמריה גוטמן, שלווה את שרת למצדה, על מדבר יהודה ומצדה והראה כמה תמונות בפנס קסם.

שרגא גמר ללמוד במצובה איך עושים עגבניות, אך בזאת לא נסתיימה פרשת הקורסים. ביום א' יוצאים מוטי ודן קדרי לקורס מ"כים, אודי יוצא לקורס חובשים מחלקתיים. עדיין נמצאים בקורסים: עטרה-בשול, שלמה (זה שגלה את מעין זילברשטיין)-סיירים וסימנה-קשר.

שרה שפירא עדיין לא חזרה לאחר מחלתה. בעזרת הורים נמצאים גזל, גיל וגדעון קרמר ע"ח חופשתו. אורה זוהר, שהתכוננו להקדיש לה עמוד וחצי בעלון, השתחררה ויצאה.

מכפר רופין התקבל הסבר מפורט על גדול הנוטריות (גם באגרת האחרונה מופיעים פרטים על הנוטריות של כפר רופין). ממבט ראשון נראה, כי כל התנאים הדרושים לגדול נוטריות ישנם גם אצלנו. מחירה של פרוות נוטריה הוא עד 6.5 דולר! הוא משווק בעקר כחומר גלם לאנגליה. גם בשר הנוטריה יקר מאד (עד 10 ל"י הק"ג). מכפר רופין מציעים לנו לשלוח אדם להשתלמות (אצלם מועסק בענף זה עובד אחד ביום עבודה מלא כל השנה), ולהתחיל כנסיון ב-3 נוטריות (מחיר כל אחת 100 ל"י!).

לאחר הפסקה מסוימת שוב תפשו בשבוע האחרון "כמות" נחשים, ביניהם צפע עין-גדי.

בעוד שבועיים תתקיים הרצאת ישראל מנור על הנושא "הגבור ברומן האירופאי". החברים המעונינים להתכונן יתכוננו לפי הספרים הבאים: "החטא ועונשו"-דוסטוייבסקי, "אבא גוריו"-בלזק ו"המשפט"-קפקא.

**אפיק**

**עלעלון קבוצת עין-גדי מס' 15**

**י"ב אב תשט"ז 20/7/56**

**על הפרק**

ביום ב' הקרוב נעלה לכרם, לחוג את חג הכרמים והמחולות-ט"ו באב. אין צורך לספר הרבה הסטוריה על חג זה. כולנו יודעים מה אפיו וכיצד חגגוהו בעבר. בימינו טבעי הדבר, שמשקי ההתישבות העובדת יחדשו חג זה. לצערנו עדיין לא נרכש נסיון מספיק, ודמות החג לא עוצבה לגמרי. אך נקווה, כי במשך הזמן יקבל החג את דפוסיו ההולמים ויהפך למסורת.

חג עממי זה, המוחג בחיק הטבע והנוף, דורש בינתיים דבר אחד-מצב רוח עליז!

**במשק**

התרנגולות שהובאו השבוע זכו לקבלת פנים "חמה" של 42 מעלות. אי לכך החליט חלק מהן כי מוטב לו להצטרף לנשמות התרנגולות, שויתרו על הנסיעה לעין-גדי מלכתחילה, ופרחו לשמים עוד בדרך. היות ויש במשק כמה אנשים שאינם אוכלים תרנגולות (משום מה קראו לזה "נבילות"- נבילות!), אכל כל חבר בממוצע עד שתי תרנגולות.

עד היום יש חברים שלא מאמינים, שבשעת הכנסת העופות לסוללות הטילה אחת מהן ביצה מרוב התרגשות. שמנו לב שעם הכנסת הלולים באופן זמני לסלבדורה- התרבו, משום מה, האנשים ההולכים בשעות החשיכה בקו 00...

סוף סוף ניתנה הזדמנות לליזר לעבוד בבולדוזר (היות ועובדים בסלילת הדרך). לאחר שעבר שלבים ראשונים, כגון הכנת סנדוויצ'ים, לימונדה וכו', הגיע הרגע המאושר. ליזר מתקדם יפה בעבודה. הוא כבר יודע לחפור ג'ורות...

יתר הענפים במשק המשיכו להתפתח במשך השבוע. בראש ובראשונה הענף המרכזי- הסקול במסגרת מפעל "הרצאות במקומות העבודה" נערכים יום יום ושעה שעה סימפוזיונים מענינים, לימונדה קרה מובאת בשעה (נמחק ע"י הצנזורה בגלל סודיות). אחר העבודה מובלים העובדים לרחצה בסדיר ע"י הקומנדקר (רמת חיים, או לא?)...

המזכירות קבלה הודעה מנבחרת ברית-המועצות בכדורגל, המבקשת בכל לשון של בקשה לשגר את בן-אהרן לפחות שיהיה נוכח במשחק הגומלין. המזכירות תצטרך לדון בזאת בכובד ראש, למרות שלאמירה לא איכפת כל הענין ולא איכפת לה אם משחק "הפועל" באר-שבע או "הפועל" רוסיה או "מכבי" רוסיה...

[עמוד של קריקטות מפרי עטו של זאביק ר.]

**אפיק**

**עלעלון קבוצת עין-גדי מס' 16**

**י"ט אב תשט"ז 27/7/56**

**על הפרק**

נושא שיחת השבוע בקבוצה היה "פתוח התירות והמרגוע בעין-גדי, בעד או נגד". אם כי בתחילתה לא עמדה השיחה על רמה, הרי בחלקה האחרון הפכה לוכוח עקרוני- האם על המשק לפתח בית הבראה או בית ארוח לתיירים , או לתת יד להקמתו ואם לאו.

נקודת המוצא של השוללים היתה הבעיה החברתית: האם מותר לנו בתור קבוצה להקים בית בו יתארחו הרבה אנשים, אשר ברוחם ובתרבותם שונים מאתנו, ואז קימת הסכנה של השפעה שלילית על המשק. לגבי חלק מהשוללים לא משנה גם העובדה, שהקמת מפעל מעין זה מקלה את מצב בדידותנו. אדרבא, לדעתם היותנו מבודדים הוא דבר חיובי המאפשר הקמת חברה בריאה, בלי כל השפעות.

המחיבים הקמת מפעלים מעין אלה אצלנו ציינו קודם כל, כי אם אנחנו לא נהיה בין היוזמים, הרי מישהו אחר יעשה זאת בעין-בוקק ואף בעין-גדי עצמה... הנקודה העקרית היא שמפעל זה בתנאים בהם אנו נמצאים הוא מקור חשוב, ואולי יהיה החשוב ביותר, להכנסותינו, ובאם נרצה נוכל לעמוד בפני כל השפעות. עלינו לא לשכוח את היותנו נושאי שם המקום, ואי לכך לפתחו כראוי כמקום משיכה למבקרים ותיירים, דרך היבשה והים (והאויר?...)

נושא זה עוד יעלה על סדר יום דיונינו.

**במשק**

הגיעו למשק הצנורות להמשכת קו המים של הסדיר עד לשטחי ערוגות באורך 1100 מ'. עבודת התקנת הקו עומדת להתחיל בקרוב.

הוקמה הסככה ללול, שיעבור לשם ממקומו הארעי בסלבדורה.

במזל טוב נולדה בט"ו באב לפני הצהרים עגלה לפרה אמה. שמה בעין-גדי אנה.

עם תגבורת של כמה בנים מ"רעות" נמשכו עבודות הסקול (גלים ומזחלות). פונה השטח בכניסה למשק, ולאחר הרוטר סודרו שוב הגלים. כן נוקה השטח שמשמאל לעגבניות לשעבר.

מקרר חשמלי גדול עם מקפיא הובא למשק והוצב במטבח. בזאת תפתרנה בעיות של אספקת מזון הניתן לקלקול. כן הובאה מכונה למי סודה.

על גגות הצריפים סודרו ממטרות להקלת החום.

בהכנת הדרך לנקודה החדשה הגיע הבולדוזר עד הפלטו הרביעי.

בקנה מדה גדול יותר בוצעו השבוע עבודות בבננות ובכרם- עבודות נכוש, קשירה וכסוי הכרם בתירס הקלחים היבש.

ביום ב' הקרוב עומד להגיע מחנה עבודה של חברי הסקציה המקצועית.

**בחברה**

השבוע עמד המשק בסימן 2 מאורעות- מסיבת ט"ו באב ושהותם של חברים מגרעין "רעות".

למסיבת ט"ו באב היתה הכנה מרובה, ואין לומר שנכשלה, אולם יחד עם זאת הביאה עמה התרוממות רוח, כפי שאפשר היה לצפות, פרט לרבע השעה בה נשארו הבנים לבדם בכרם. 2 סבות עקריות לדבר: א. ארגון לקוי של המסכת, שבצועה היה על רמה משביעת רצון, אולם בנינה היה רופף, ללא קשר בין קטע לקטע וללא נצול אפשרויות של גוון, כך שלא הלהיבה. ב. ארגון לקוי של החטיפה, שהיה רצוי שתעמוד במרכז הערב. נלמד מכך לפעם הבאה.

החברים מ"רעות" הגיעו הנה ביום ג', כ-20 במספר. המקשר היה עזי ש. חלק מהם חזר ביום ג', וביניהם לא רק אלו שתכננו זאת מראש, אלא גם מספר חברים שנשברו מהחום ולא רצו להשאר. 7 חברים נשארו עד יום ו-, עברו מהאכסניה לחדרים, ובמשך הימים המעטים שהיו התערו ממש בין החברה ועשו רושם מצוין. אנו מקוים שהרושם המאוחר יותר יהיה האמיתי, ולהתראות עם "רעות" ערב צאתם לצבא.

**מכתבים למערכת**

למערכת "אפיק" שלום וברכה!

מעל דפי העלון ברצוננו להודות לאקונומית שלנו, על שלא חסכה עמל וטרחה וכו' וכו' וכו' ולא חסכה בכלל (!) ושלחה לנו לסקול מנות גלידה ובננות, נוסף ללימונדה. לאות הוקרה אנו שולחים רצ"ב אבן למזכרת.

יחד עם זאת ברצוננו לציין כי נוח לנו יותר לאכול עגבניות ומלונים רקובים, מאשר יקפאו הללו בפריזר, ונצטרך עקב כך לעלות לרפוי שינים.

**פקודות שגרה**

ביום ה' יתייצבו למשפט, ערוכים ומוכנים כיאות, כל אלה שהוגשו נגדם תלונות ע"י רס"ל שונדה [יצחק קרקעי] (אלה התוכחו בחדר האוכל לאחר ארוחת הבוקר ואלה שבאים לשתות מים קרים בזמן העבודה).

ויליאמס (הכלבה) י. צורי

עומדים דום על קברותיהם הרעננים של (הכלבים)

קיטבג הי"ד

הצולעת הי"ד

שנפלו על משמרתם בידי מרצחים

לאחר מבצע "תרנגולת".

יהי זכרם ברוך! ת.נ.צ.ב.ה.

**אפיק**

**עלעלון קבוצת עין-גדי מס' 17**

**כ"ו אב תשט"ז 3/8/56**

**על הפרק**

מדי שבוע מתקבל בהנהלת החשבונות חשבון ע"ס 72 ל"י, דמי שמוש בארגזים. במשק נמצאים כמה מאות ארגזים, ואחרים הוחזרו לתנובה לא מכבר. מדוע הושארו במשק מאות ארגזים חודשיים לאחר תום העונה? התשובה- הזנחה. אולם כל הסבור כי הזנחה כזו, העולה לנו כסף רב, היא חד פעמית- טועה. כל אחד ואחד גורם כמעט מדי יום לבזבוז, להוצאה מיותרת גדולה או קטנה. לאורך קוי ההשקאה אפשר למצוא שיברים, ממטרות, זויות ואביזרים מאביזרים שונים. בחצר תוכלו למצוא שקים (כל שק 1.000 ל"י), לוחות, קרשים, צנורות, תבות קרטון- כולם עלו לנו כסף רב, והם הולכים וכלים, הולכים ונשברים.

ועוד ספור קטן ואופיני. ליד המסגריה היה מונח ארגז. לימים הביאו למסגריה לוח ברזל, הניחוהו ולא טרחו להוציא את הארגז מתחתיו. מדי פעם חותכים חתיכת ברזל באוטוגן לצרכי המסגריה, וכמובן שהארגז נשרף כליל. חברנו המסגר משתוקק ודאי לספר מסוים מקצועי או אחר. הוא לא יוכל לקבל אותו, וחבל. הוא שרף אותו במו ידיו משום שהתעצל להזיז ארגז ממקומו.

חבל יהיה להרויח 100.000 ל"י בעונה אם חמישית הסכום תבוזבז בצורה כזו.

חבר! החזר כל כלי וכל אריזה למקומם. מובטחני שגם אתה תרגיש בשנוי.

**במשק**

מסגריה: נגמרה הקמת הלול, והתרנגולות הועברו למקום החדש. יש לציין לטובה את הסתגלותן של העופות לאוירת עין-גדי.

כרם: נעשתה קשירה נוספת של הגפנים וממשיכים בטפול הרגיל של השקאה וריסוסים.

גדולי שדה: נוקה וסוקל מחדש שטח תירס הקלחים. מחכים לפריחת התירס לזבל ירוק לשם הפיכתו. שטח הסטריה הנמצא בגן הבית עלה יפה, ומקוים לפתוח זן זה בתור זבל ירוק.

בבננות: ממשיכים בטפול רגיל וכן קשירת האשכולות.

בחי: הגיעו כ-50 ברבורים [ברברים] שהוכנסו לגן העדן הישן של ברבורי ההיאחזות. המרגש שם מצוין, בהתחשב עם בריכת השחיה הנמצאת בחצר, ששם הם מבלים את רוב שעות היום.

בחצר: הוחל בהקמת מחסן האספקה לשעת חרום. הגיעו מכשירי כבוי לשעת שריפה, והם יועמדו תוך השבוע המקומות המיועדים לכך.

ורדים: נקצרה הפנסילריה בשטח הורדים, לאחר שהחלה לפרוח, ונגשים לנקוי השטח. נמשכות העבודות הרגילות.

סיקול: הופסקה זמנית העבודה עד קבלת הודעה ממשרד הקק"ל בירושלים. לעת עתה נגרם נזק די גדול בהתחשב עם הצורך בשטחים הצריכים להיות מוכשרים לעונה הבאה.

הנהלת חשבונות: מפעל סדר נעשה במשק עם בואו של נפתלי לשם הסדר החשבונות במשק. במשך השבוע עבדו גרינגר ושרה יחד עם נפתלי בסדור החשבונות וימשיכו בכך עד הגיע המצב לדרגה מתקבלת על הדעת.

**בחברה**

ביום ב' הגיעה לבקור פמליה שלמה מועדות האחוד השונות. לאחר ישיבה עם המזכירות וועדת חברה קיימו שיחת קבוצה בחדר האוכל. השיחה היתה מכוונת לענינים חברתיים כלליים, אולם הצטמצמה מיד לדיון על מחסן הבגדים. פתחה החברה שושנה טנא, שדאגה בכנות שהשיחה לא תהיה קצרה מדי. הועלו התביעה והתקוה, שחברים לא יצטרכו לבקש או לדרוש במחסן הבגדים את המגיע להם, אלא תהיה יד "אמהית", שתדע את מחסורו של כל אחד ואחד ותספק לו אותו בלי שיצטרך לתבעו. כן דובר על הזדקקות לבית בצרכי לבוש ועל שרשי התופעה, וכן על סלוף הנורמה שנעשה אצלנו. הועלתה הצעה לערוך מחדש את האינוונטר האישי של כל אחד בצרכי הלבשה, ובפרוט יתר, ושמירה על הנורמה ועל ספוק הצרכים החל מהשנה הבאה.

**שיר השבוע**

**על (שונ)דא ועל הא**

מי הולך האחרון לישון

ובבוקר קם ראשון

מגלגל עינים ולשון

ידידנו קרקשון.

מי שומר מחסן כעל אישון

ובתוכו פתיל בטחון

מגלגל עינים ולשון

ידידנו קרקשון.

מי רוכב בגיל ובששון

על הפרד כמו סוסון

מגלגל עינים ולשון

ידידנו קרקשון.

מי רצח את שונדא, הוי אסון

והוליד יצחק טפשון

מגלגל עינים ולשון

ידידנו קרקשון.

גליונות תוים להשיג אצל יענקלה רונן

**אפיק**

**עלעלון קבוצת עין-גדי מס' 18**

**ג' אלול תשט"ז 10/8/56**

**על הפרק**

בסימן שני מאורעות חשובים עמד המשק השבוע- תחילת העונה החקלאית וסיום הדרך לנקודה.

במשך תקופה ארוכה אנו עוסקים בעבודת הכנה לקראת העונה, סקול כל השטחים שיכנסו השנה לעבוד, ואין הם מעטים, סקולים נוספים בשטחים ישנים, טפול בזבל ירוק, ובקרוב תתחיל העבודה במתיחת קו המים לשטחי הערג'ה. אולם רק השבוע התחלנו את העבודה החקלאית ממש, בזריעת משתלת החצילים. תהיה העונה עונת ברכה!

ומהתחלה לסיום, שאף עמו התחלה. הדרך לנקודה החדשה מוכנה. יתכן ותצופה אספלט או תוקשה. על כל פנים שלבים אחרונים אלה לא יוכלו לעכב יותר את המכוניות העמוסות חמרי בנין מלטפס הדרך הרחבה אל מרומי הפלטו. לא יעבור זמן רב ונעמוד בפני תחילת בנינה של עין-גדי החדשה, תחילת השתרשותנו בנקודת הקבע. וכשם שדרך זו, שאתמול היתה רק תכנית, היתה לעובדה של קבע, כך גם תכניות הבנין תתמשכנה טרם נניד עףעף, ולא רחוק היום בו נעלה כולנו בעקבות הדי-8 **אל הפלטו.**

**במשק**

בדרך: לאחר ארבעה שבועות עבודה התסתים השלב הראשון בסלילת הדרך. אם יצליחו להקשות את השכבה העליונה במי ים המלח, נסתימה המלאכה, ואם לא- יצפו את הדרך באספלט. עכשיו הגיע תור הובלת החמרים לבניה.

משתלות: השבוע נזרעה עבורנו בתדהר משתלת חצילים. נוסף לזאת זרענו גם במשק שטח של דונם וחצי חצילים. אם תצליח כאן המשתלה נחסוך את הוצאות ההובלה, העולות על כל הוצאות המשתלה גם יחד.

סקול: נגמר סקול שני בחלקה הקרובה למשק, והוחל בסקול השטח ליד נחל ערוגות.

בננות-תמרים: השבוע שוב זכינו לבקוריהם של ידידינו הדרבנים, שרצו כנראה לחוות דעה על טיבם של בכורי התמרים ובכורי הבננות במטע החדש. היות שטבעם של דרבנים לטעום כמעט מכל פרי ולא לאכול לשבעה בלי לפגוע בשאר, גרמו נזק רב לפרי ורוגז לעובדי הענפים. דוד אסף את כל המלכודות במשק והציבן, אך עדיין אין תוצאות. נחמתנו היחידה היא, שבשנים הבאות יגבהו העצים, והדרבנים לא יוכלו להגיע לפרי.

מכבסה: התרמאויל התקלקל, והמכבסה הושבתה. מחכים לחלק שהוזמן.

הנהלת חשבונות: שרה נסעה עם כל הבוכהלטריה לקרית ענבים לעשות מאזן בוחן תחת השגחה.

שאר הענפים: ממשיכים בעבודות וטפולים שגרתיים.

**בחברה**

במשך מחצית השנה, מאז עליתנו על הקרקע, התברכנו במחנות עבודה רבים. זה השוהה עתה במשקנו הוא אחד הטובים שבהם. החברה התערו בעבודה ובמשק, וסבורני שאף הם מרגישים עצמם בטוב אצלנו. חבל רק שגם מחנה זה, כאלה שקדמו לו, ימשך זמן קצר. קצר כל כך, דבר שאינו מאפשר התאקלמות אמיתית במשק ובהוויו. אנו מקוים לראות בעתיד גם מחנות תנועתיים ארוכים יותר.

היום ה' התקימה על הדשא הראשונה בסדרת התכניות "הערב מוקדש ל... ". הנושא הפעם היה חקלאי, אולם בתכניתנו לעסוק בנושאים שונים מכל השטחים הבאים בחשבון- מדיניות, ספרות וכו'. על כל פנים הוכיחה השיחה כי במקום למכור את כל המשק ברכילות, או לשוחח שיחות פרטיות, מוכנים החברים לעסוק בנושא רציני בחברותא גדולה. אנו תקוה שנדע לכוון נכונות זו לאפיק הרצוי, ויחד עם החוגים, שעומדים להתחיל בהם בפעם המי יודע כמה, נצליח לגוון את תכנית השבוע.

**מכתב גלוי**

חברים יקרים!

ודאי תתפלאו שבחרתי לי דוקא את דפי העלון, והריני ממלא חצי עמוד בדברי הפרדיים. יודעים אתם כי אני שתקן מטבעי, ולא רבים מכם שמעוני מתלונן אי פעם. אפילו בשעות הערב הקשות ביותר נשארתי נאמן לאמת חיי- לעשות, לעבוד, לפעול, לדבר מה שפחות. ובכן, לא הייתי מתלונן כי אם בורח, וכלום תאשימוני על כך?

קטנתי, למרות ממדי גופי, מלהביע דעה בענינכם חברים, ואם כבר שניתי ממנהגי, הרי זה רק בשטח אחד בו הנני בקי ורגיל ונחשב למומחה- הוא ענף הפרדים. חברים, ללא שמץ התפארות אומר אני כי מבין אני בפרדים לא פחות בכל אחד ואחד במשק, כולל לפר וגדעון אור, ואותי לא תרמו.

זה זמן רב ידעתי כי עומדים להביא למשק פרד נוסף. לא קנאתי למעמדי הבלעדי, להפך- שמחתי כי יהיה לי חבר להנעים את שעות הפנאי בלעיסה משותפת ובשיחה על עניינינו הפרדיים. בקוצר רוח חכיתי למכונית ביום שישי, ואמנם מרחוק נראה לעיני פרד כהלכתו. אולם רך הגיע לאורוה, לא מצא ריחו חן בעיני. אמנם הוא התבשם כהלכה כפי שלמד למעלה, אולם יכולתי לזהות ריח מוכר. נסיתי לשוחח אתו, אולם קולו הצרוד והצוחני הטיל עלי אימה, כאילו מסורס היה. כן חברים, אתכם הוליך הוא שולל, אך לא אותי. חמור הוא, חמור שהתחפש לפרד. הלא תשמעו את נעירותיו המחרידות מנוחתכם ביום והלילה, ומעלות חיוך על שפתותיהם. כלום שמע מישהו מכם קודם לכן פרד נוער כך. הד החמור עולה מנעירותיו. וגם לעבוד אינו עובד. חמור משונה הוא ועצלן, מבייש את בני עמו האצילים, האוכלים מעט ועובדים הרבה. ולא מקנאה חלילה אומר אני זאת, כי מדאגה למשק ולרכושו.

רבותי- החזירוהו למעלה בצרוף חשבון הובלה, כלכלה ואכסון, והעבירו [ ] מרמה מן הארץ.

שלכם – כושי

**אפיק**

**עלעלון קבוצת עין-גדי מס' 19**

**י' אלול תשט"ז 17/8/56**

**על הפרק**

ביום ג' נערכה שוב שיחה, והפעם על אחד הנושאים שאופן בצועם עלול לקבוע את גורל עין-גדי לשבט או לחסד. הכונה לבעית ההשלמה. דעות שונות הושמעו מפי החברים, וחלופי הדברים הגיעו גם לוכוח. היו שהסתפקו בקבלת גרעין תנועתי, והוכוח נסב על אופן הטפול בבעיה זו, אולם היו גם דעות חורגות מהשגרה. היתה הצעה להבנות מבודדים, מסימי צבא וכו'. הצעה אחרת דרשה להפריש אנשים מעבודה בתנועה לבתי ספר חקלאיים, על מנת לארגן חברים. היו שדרשו אמוץ מספר סניפים, התמדה בשליחת מדריכים אליהם והכונת קבוצות קטנות לעין-גדי. עם התפתחות הוכוח, הועלתה בעיה נוספת: מה תהיה גישתנו לגבי חברי גרעינים ומשקים שיעזבו את משקיהם כדי לבוא אלינו- האם נקבלם או ננהג באחריות תנועתית ונשיב את פניהם ריקם? לא היינו מתעכבים כל כך על שיחה זו, לולא המסקנות שהיא מחיבת אותנו להסיק. בעית ההשלמה לעין-גדי לא תפתר ביום אחד, נוער שהקשרים אתו יתחילו היום, יגיע אלינו רק בעוד שנים, כך שבקרוב נאלץ לעבור משיחה להחלטות ולפעול בהתאם להן.

**במשק**

סקול: השבוע שוב הושם דגש על הסקול. נעשו 3 גיוסים, 2 אחה"צ ואחד בשעות העבודה. בגיוסים נעשה בעקר סקול גלים, שהכשיר את השטח לסקול המזחלות, שנעשה בשעות העבודה הרגילות. ההספק היה די גדול, והשטחים המיועדים לעגבניות בערוגות עומדים בפני סיומם. הרוטר עבר פעם נוספת על השטח בכניסה למשק. הפעם לא העלה אבנים רבות. הרוטר יוחזר לחברת הפוספטים בתחילת השבוע.

משתלה: עדיין מוקדם לומר אם נסיון המשתלה הצליח, אולם בינתיים יש בה נביטה יפה. אם תצליח המשתלה, נחסוך הוצאות הובלה רבות מדי שנה.

גן ירק: בימים הקרובים מתחילים להכשיר את השטחים לחצילים.

הדרך: קבוצת עובדים ממע"צ עבדו מספר ימים בדרך לפלטו בהשקאה ובכבישה.

זבל ירוק: הוחל בקציר הסיטריה, שהצליחה יפה. לעומת זה יש קשיים בהצנעת התירס, שהצליח מאד, וגבהו עולה במקומות רבים כל 3 מ', דבר המחייב גם עבודה כפולה בהשקאה. עד עתה לא הצליחו להצניע את התירס בשום שטח, וכנראה שיהיה הכרח לקצצו לפני ההצנעה.

מסגריה: נעשו תקונים ושפורים שונים במטבח.

ורדים, בננות, תמרים, כותנה: נמשכו העבודות השגרתיות.

חצר: הוכנו המכשירים לכבוי אש וחולקו במקומות המיעדים לכך.

הרי הוראות לשמוש בהם:

1. מטפי קצף לכבוי דלק בוער נמצאים ע"י המסגריה, הגנרטור, המטבח, התרמאויל והמאפיה. במקרה שרפה יש להפכם ולכוון את הסילון אל האש.
2. מטפי סודה נמצאים על הצריפים ועל שלושת הבנינים. אסור לכבות בהם דלק. במקרה שריפה יש להוציא את הפחית המבטיחה את הידית, להכות בידית כלפי מטה ולכוון את הסילון לאש. אין צורך להפוך.

כן הוכנה "התחנה לכבוי אש" ליד הנגריה, וסודרו בה מחבטים וצנורות כבוי.

**בחברה**

במשך השבוע שהה אצלנו מחנה עבודה קטן של נערים עובדים מת"א. החברים הוכיחו התמצאות ורצון בעבודה, בעקר בסקול, ומדריכם משה הביא לנו משהו מתורת הפנטומימה במסיבת הסיום של מחנה העבודה הקודם ובערב מיוחד ביום רביעי, לשבועת רצון החברים ולהנאתם.

השבוע הגיע אלינו זאב פרסטמן, שעבר לשל"ת לאחר תקופת שרות כמ"כ. כולנו מאחלים לו התערות מלאה והצלחה במשק.

בגלל מצבנו המיוחד, בהיותנו מרוחקים ממרכז הישוב, נהיה נאלצים להכשיר מספר חברים בתחומים שונים, על מנת שיוכלו לארגן חיי תרבות במקום, בלי להסתמך על כוחות מבחוץ. בהתאם לכך נשלחים חברים רבים לקורסים. כרגע מסימים: יונתן- קורס ספרנים, שרקה- קורס מחול. עומדים לצאת בשבוע הבא: אמירה- קורס מנצחי מקהלות, דבורה- קורס מסבירי מוסיקה.

השבוע התקימה הפגישה הראשונה של החוג הרעיוני. סוכם לחלק את עבודת החוג לעבודה עצמית בנושאים למודיים יותר ולשמיעת הרצאות על בעיות אקטואליות, במדה ויגיעו המרצים. הוחלט להתיעץ עם אדם מבחוץ על מנת לערוך עמו את תכנית העבודה לנושא הראשון- "זרמים בסוציאליזם בתקופות שונות".

**"כזבי עין-גדי"**

כלב מי שאומר שהכזב האחרון הוא פרוק הפלמ"ח.

בצל השראתו של הנג'ר ותחת חטמו המאים של הפרונקל צומחים כזבים מוצלחים לא פחות. למשל המעשה בבכק'ה.

לפני חדשים מספר בקרו אצלנו 2 צלמים נורבגים, בהירי שער וקרי מזג. נפל בגורלו של בכק'ה להובילם בסדיר ולנסות להגיע לכלל הבנה אתם בעזרת האנגלית שלו. לפתע פונה אליו אחד הנורבגים ואמר: תראה, נדבר גלויות. אני רואה שיש כאן מעט בנות, ואתם בנים מבוגרים. איך אתם מסתדרים? נודה שהשאלה לא נעימה, ובכק'ה נסה להטות את השיחה לנושא אחר. אתם יודעים, אמר, אצלנו החיים קבוציים, הכל משותף- המשק, הטרקטורים...

פעם היה וכוח אם החברה בעין-גדי נראים מוזנחים או לא. להוכחת דבריו ספר אברום את הספור הבא:

פעם נסע לכפר סבא ודפק בדלת בית הוריו. אשה אחת פתחה לו את הדלת ואמרה: "מה יש, מי אתה?" אמר לה: "אני מעין-גדי". "מעין-גדי?!" אמרה, "יש לך ד"ש מאברום שלי?" "אני אברום", ענה.

ועוד על עמוס, ששאלה אותו אשה אחת: "זה נכון שאתה מתחתן בט"ו באב?" "מתי זה?" שאל.- "בעוד שבוע". "אז לא", היתה התשובה.

ספרו חברה שראו את עמוס בת"א. שלום,שלום, מה הענינים? איך במשק? לבסוף שואל מישהו: מה המצב הכספי? אח, מה אתם יודעים, אמר, הלויתי השבוע המון כסף- 20 אלף לקרית-ענבים, 10 אלפים למצובה, ועוד 40 אלף אני לא יודע למי.

ולבסוף המעשה בדרור. פעם אורי פ. מצא מטבע בעגבניות. דרור!, צעק, מצאתי מטבע!

מה פתאום? היתה התשובה.

משטרת ישראל מבקשת את עזרת הצבור בחפושיה אחרי גלילי בן דובי וויליאמס כלב, המכונה גם עראבר וגולש, שברח מפני כוחות הבטחון ביום 16/8/56, ומאז נעלמו עקבותיו. תאורו: גובה בינוני, טלפיים גדולות, עינים חומות. נראה לאחרונה לובש עור לבן עם כתמים חומים, יחף. מדבר כלבית וחתולית.

הנ"ל נאשם ברצח 4 תרנגולות ונסיון לרצוח 5 אחרות. כל היודע פרטים על אודותיו או שראה אותו לאחר התאריך הנ"ל מתבקש להודיע ללפר או לגדעון הקרוב ביותר.

**אפיק**

**עלעלון קבוצת עין-גדי מס' 20**

**י'ז אלול תשט"ז 24/8/56**

**במשק**

שלחין: אחרי ניסויים והתלבטויות במציאת הדרך להפיכת התירס, גמרנו השבוע את הפיכת 45 הדונם הראשונים לזבל ירוק.

נקצרה הסיטריה, יובשה והובאה לחצר המשק כחציר. אספנו ס"ה 1.5 טון.

רוססה הכותנה. התולעת הזיפית לא גרמה נזקים כבשאר חלקי הארץ.

משתלה: התפתחות המשתלה משביעה רצון. אין הבדל בהתפתחות בין החלק המחופה והבלתי מחופה. הגדלו מרחקי ההשקאה להשקאה אחת ביומיים. בשבוע הבא יזרע כחצי דונם חצילים מהזן כברי.

מטעים: ממשיכים בטפולים הרגילים. בבננות הפריחה בהתחלתה. הנצרים מוסיפים להופיע באינטנסיביות, ודלול הנצרים יחל בימים הקרובים.

ורדים: חלקת הסיפנים הנסיונית מתפתחת יפה.

סקול: סוקלה סקול ראשון החלקה בסדיר ונחרשה ברוטר. החלקה בכניסה למשק סוקלה סקול גלים.

רפת: ביום ה' נולד במזל טוב עגל ליובל-אור. העגל קטן אך חזק. שמו נקרא בעין-גדי "תמרון".

לול: הפרגיות התחילו להטיל בימים מספר מדי יום.

כללית: נגמר סופית ואושר תווי הקו "10" לשטחים החדשים. נחתם חוזה עבודה בין הסוכנות והקבלנים המבצעים. תחילת העבודה ביום א', וסיומה עד אמצע אוקטובר.

**על הפרק**

לפני רגע בלבד עברו עיניך על הפרק "במשק", אותו פרק המופיע מדי שבוע במקומו הקבוע, בחלקו התחתון של עמוד א'. שמת בודאי לב, אם עין חדה לך, כי היום חל שנוי בסדר הקטעים. "במשק" עלה לראש העמוד, ו"על הפרק" בא מתחתיו, ולא במקרה. פרקו של שבוע זה משקי הוא. חזור איפוא מספר שורות אחורנית, וקרא את הכתוב למעלה: -"נולד עגל", "התרנגולות התחילו להטיל", "המשתלה מתפתחת יפה,, "ביום א' מתחילה הנחת קו לעריג'ה", שותלים זן חדש שלחצילים!"

למעשה כל זה, או כמעט הכל, ידוע לך מכבר. ובכל זאת, כלום הנך סבור כי מדור זה מיועד למסור אינפורמציה משקית לחברים הנמצאים בחוץ, ולו לא? אנו איננו סבורים כך.

כל אחד מאתנו חי בתוך המעשים, מכיר אותם ויודע, אך אחת לשבוע רצוי לרכז את הכל, את כל מה שנעשה ונוצר במשך השבוע, וכל העומד להוצר בשבוע הבא, לפנה אחת, על מנת שנוכל להקיף את הכל במבט אחד. וזאת אנו עושים למענך. לכן די שתעיף מבט באותו קטע קצר ש"במשק" שמו, על מנת שתוכל לחוש את דופק החיים במשקך, על מנת שתוכל להרגיש בהתפתחותו, בדינמיות שבו, וההתפתחות היא עד כדי כך מהירה, שמדי שבוע, עם יום המנוחה, כשאנו מסתכלים לאחור אכן יכולים לומר: הספקנו משהו גם השבוע!

**בחברה**

לאחר האסיפה של מוצאי שבת והמשכה ביום א', הוקל ללב רבים, שפרקו כנראה כל מה שהיה על לבם. הוכוחים הפומביים ווכוחי המקלחת שככו קמעה.

ביום ג' נערכה מסיבה לכבוד עזיבתן של ברטה ותקוה. הסגנון נראה כאן מגוחך, ואף המצב לאמיתו כך. שתי נשים נחמדות עוזבות את המשק. כלום מצב הרוח מרומם עד כדי כך שנעשה לסיבה? למותר לשבח כאן את העוזבות. שתיהן מצטינות, כל אחת בשטח שלה, וחבל על עזיבתן.

ולסיום, ננצל את המדור כדי לסיים את החשבון עם חברים רבים. לדליה- אחולי החלמה מהירה ושלמה, ולהתראות בקרוב במשק. כן נברך את בניס להחלמתו.

לשוש, מגינה וגדי, ובמיוחד לחיים קופרצין (לפי בקשתו), ברכות מאליפות להגיעם אלינו, בלווי אלף התנצלויות על שלא בכרנו אותם קודם (גדי מבקש להחזיר את ההתנצלות).

נדמה לי שזה הכלל הפעם.

**פסוקי השבוע**

שרגא: האנשים הנבחרים למזכירות צריכים לדעת למה הם הולכים. לא רק שיירקו להם בפנים, והם יגידו שזה גשם...

שרגא: אתה חושב שהחיים התחילו ב-1936, כשאתה נולדת?

עמוס: יש גישה פדגוגית ויש גישה דמגוגית.

**מעולם החרקים**

שחל קבע צנור חשמל במכבסה. להוותו הרבה היה נאלץ לקבוע את הצנור בשפוע. חכך בנפשו, ולבסוף הציבו בשפוע של 2.7%, אך דא עקה שאין השפוע הנ"ל מתאים לתנועתם של תיקנים (ג'וקים בלע"ז). משנמצאו בכ"ז תיקנים, שנעו על הצנור, כנסו חברי מזכירות התיקנים אסיפה כללית במחסן הפרודוקטים.

תיקשון: חברים יקרים! בתור ועדת חברה רוצה אני להעלות בעיה כאובה. חיינו מושתתים על השויון "כל התיקנים נולדו שוים"...

קריאת בינים של זאבתיק: ומה עם התיקנות?

תיקשון: אני מבקש לא להפריע בהערות ציניות. כל התיקנים נולדו שוים. ובכן, אם יש דבר שהוא למעלה מהשג ידו של תיקן ממוצע, בל יעשנו כל תיקן. (צועק) אני רוצה לבנות פה בית, ואיני רוצה שתיקנים עם הנעה קדמית !) ישברו את השויון בביתי.

תיקגא: (בשקט) היו פעם ברוסיה תיקנים שנקראו מרוצתיקניסטים, שדגלו במהפכה ובשויון בכל העולם. הם לא הצליחו. (צועק) אם תיקשון חושב שמה שהם לא הצליחו הוא יעשה, אז- או שהמחשבה שלו אפסית כמו של זבוב...

קריאות מחאה במחסן.

היו"ר: תיקגא, חזור בך מהשמצתך.

תיקגא: איני רוצה.

היו"ר: האסיפה נעולה.

**אפיק**

**עלעלון קבוצת עין-גדי מס' 21**

**כ"ד אלול תשט"ז 31/8/56**

סקול: גמרו את הסקול השלישי בחלקה שליד המשק, ומסקלים סקול גלים בשטחים הקרובים.

מטעים: הובאו משעריה (נגב) עשרה שתילי תמרים זכריים ונטעו בחלקת התמרים הקימת.

בכרם הנסיוני נזמרו מספר גפנים זמירה קיצית, על מנת לבדוק קבלת יבולים חרפיים בעין-גדי.

גדולי שדה: הושקה והודק שטח הזבל הירוק.

היום התחילו בקטיף הכותנה. נראה שהיבולים משביעים רצון, ונעים בסביבות הממוצע הארצי (300 ק"ג לדונם).

משתלה: התפתחות משביעת רצון, ויש לצין שלשמחתנו התבדו החששות בדבר משתלות קיץ בעין-גדי. השטח עודר ועושב, ובשבוע הבא ידולל.

ענפי החצר: כרגע נעשים בחצר סדורים עם כניסתו של אלי לחצרנות. המסגרים עוסקים בשפוץ המטבח. מתכוננים ליציקת הרצפה במטבח עוד השבת.

כללית: עבודת הבניה בנקודה החדשה, שתבוצע ע"י סולל בונה, תתחיל מיד לאחר החגים. כמו כן נדחתה עקב החגים העבודה בקו המים. העבודה תתחיל אמנם רק אחרי החגים, אולם ההתחיבות לסיומה עד ה-15 באוקטובר בעינה עומדת.

בטפול: הגברת תפיסת מעין דוד ורשת אינסטלציה להשקאת שטח הנקודה החדשה. כן מבררים אפשרות גדול עגלים לבשר.

**בחברה**

השבוע שוב התקימה שיחת חברה, הפעם על נושאים הנוגעים ליסודות חיינו בחברה קבוצית.

אחת הבעיות המעסיקות כל משק, צעיר כותיק, היא בעית המתנות. מנהגו של עולם להעניק מתנות לרגל מאורעות שונים. כל מתנה הופכת לקניננו, וכונתה לגרום לנו, אישית, הנאה.

שתי שאלות נשאלות ע"י רבים: א. מדוע לא לקבל מתנות? ב. כיצד אפשר להשיב ריקם פניו של אדם קרוב, המבקש להביע חבה ע"י הגשת מתנה?

כפי שכבר הוזכר, הופכת כל מתנה לקנין אישי של המקבל. מבנה של חברה קבוצית מחיב הגבלת הקנין האישי למוצרי צריכה. יסוד זה של הקבוצה מובן לכולם, ואיש לא יעלה על דעתו לקבל טרקטור במתנה. אולם הקנין האישי לגבי מוצרי צריכה קים, ומכאן מתחילים הקשיים. מדוע אין לקבל מתנות כדברי הלבשה, רדיו ועוד?

כאן מגביל אותנו היסוד השני, הוא יסוד השויון. אין אנו גורסים שאסור לחבר לקבל מתנות כלל. דברים שבקשוט ובטעם אישי כתמונה או ספר, קבלתם אינה בלתי רצויה (וכאן נדגיש: לא "קבלת מתנות" שיטתית, שאין בינה לבין הזדקקות למקורות חוץ ולא כלום, אלא קבלת מתנות אמיתית, חד פעמית). אולם מוצרים הגורמים לאי שויון בין החברים- שאני. עצם ההכרה, כי השויון הוא מיסודות הקבוצה, אינה משאירה מקום למחשבה על קבלת מתנה, שתעמיד אותי ברמת חיים גבוהה משל חברי, שאינו מקבל מתנות דומות, מחסר רצון או ברירה. אפילו נתעלם מהעקרון האומר, שהקבוצה חיבת לספק לחבר את כל צרכיו, הרי בעית השויון לבדה שקולה כנגד ק"נ טעמים למתנות.

באשר לשאלה השניה, הריהי חדלה להיות שאלה, בו ברגע שהחבר עצמו מכיר בעובדה שאינו צריך לקבל מתנה זו או אחרת. אפילו רחוקים הדוד והאב מההשקפה הקבוצית, ויקשה עליהם להבין, יש להסביר להם, כי בעינינו אין המתנה נמדדת בערכה הכספי, ורגשותיהם יאמנו עלינו, גם אם יצורפו לספר או תמונה, ולאו דוקא למקלט רדיו או קומקום חשמלי.

גם הנושא השני לא היה עולה לסדר היום, לו היו יסודותיה של החברה הקבוצית נהירים לכולנו כהלכה. חזקה עליה, על הקבוצה, שתספק לחבר את כל מחסוריו. מהם בכל זאת הגורמים המניעים חבר לעבוד בזמן חופשתו? – השאיפה להשגת דברים שהקבוצה אינה יכולה לספק לו. שתי פנים לשלילתנו את הדבר, האחת- ההתנגדות לשאיפת חבר להגיע לרמת חיים העולה על יכולת הקבוצה, והשניה- ימי החפש נתנים למנוחה, וכל חבר זקוק למנוחה לאחר שנת עבודה. העובד בחופשתו פוגע בעצמו ובעקיפין גם בקבוצה. שומה עלינו לדאג לבריאותו והרגשתו הטובה של החבר, גם אם הוא עצמו אינו רואה צורך בכך.

גם השמוש בתקציב האישי לקנית צרכי הלבשה וכדומה, אינו עולה בקנה אחד עם עקרונותינו. זהו נסיון להגיע לרמת חיים גבוהה יותר בשטח אחד על חשבון שטח אחר. כחברה אין אנו רואים זאת בעין יפה. רמת ההלבשה הנתנת לחבר היא מספקת, וכל שאיפה ליותר, הריהי שאיפה למותרות.

טוב שהדברים הללו לובנו והובהרו בשיחה, ובאסיפה לא יותר אלא לקבע את המסמרות.

*התחילו ההכנות למסיבת החתונה של מינה ויצחק.*

*הזמן קצר, והמלאכה מרובה!*

*הענו לחזרות!!!*

**דפים קלים**

לאחר חבלי לידה רבים, התכנסו השבוע ה"קוטרים" לאסיפתם השנתית.

על סדר היום היו שלושה סעיפים:

1. בחירת יושב ראש קבוע, שיקבל דרגת "רב קוטר".
2. מציאת סיסמה מתאימה, שתשקף את השקפת העולם הקוטרית.
3. קנית טנק של 25 מ"ק, לאגירת הפרשות העינים (מעין ביוב).

האסיפה נפתחה בבכיה בצבור.

הוחלט:

1. לבחור ליו"ר את הפרד "כושי ב'", שהשיג שיא חדש בבכיות ויללות.
2. לקבל את הצעת צ'יפוטא לסיסמה. הנ"ל מצא סיסמה מתאימה לראש השנה (באמת!). הסיסמא קבלה תוקף מידי, ותופיע על כל הפרסומים הרשמיים של האגודה.

לכן לתשומת לבכם: "עין במר בוכה, ולב שמח".

1. הוחלט להפעיל באמצעות האגודה ודמגוגיה, לחץ להפיכת הבריכה בסדיר לבריכת דמעות, תוך התחיבות מפורשת שתהיה מלאה תמיד.
2. חברי אגודת "אי אי אי" מתכוננים להכשיל את ההצעה מתוך קנאה.

*לכל חברינו וידידינו שנה טובה*

אפיק

עלעלון קבוצת עין-גדי מס' 1 (22)

**כ"ט אלול תשט"ז 5/9/56**

**גליון ראש השנה**

**בין שנה לשנה**

זכה ראש השנה ונתברך בברכות רבות, אולם כל אותן ברכות, השונות בשבטי ישראל, כונתן אחת: אחולים ותקוה לשפור המצב. ומבטאה זאת היטב הברכה "תכלה שנה וקללותיה, תחל שנה וברכותיה". השנה החולפת אינה גרועה בממוצע מזו שבאה אחריה, ואם אנו אומרים "תכלה שנה וקללותיה", משמע שאנו מקוים שהרע שבשנה החולפת יחדל. הטוב שבה יתמשך גם לשנה החדשה, ויתוסף אליו כהנה וכהנה: "תחל שנה וברכותיה".

אולם ברכה זו היא הבעת תקוה גרידא, כעין אחולים, שכוחות עליונים כל שהם, או מהלך טבע, יסבבו את גלגל המזל לכווננו. אין בברכות ראש השנה כל ברכה או אחול שבשנה הבאה, תהא טובה אם רעה, תהיה אתה, פלוני, אדם טוב, תכלה מגרעותיך ותבליט בשנה החדשה את יתרונותיך. גם אם לא נתברכנו בברכה כגון זו, אין זה פותר אותנו מכך. ואמנם מקובל ראש השנה כתקופת חשבון הנפש, ובצדק.

כל אחד מאתנו יש לו לפעמים מעין ראש שנה, שאינו קשור בכל מאורע שהוא. לעתים הוא מופיע עקב מוסר כליות, או סבה אחרת. לפתע מוצא אדם את עצמו מהרהר ועושה חשבון הנפש, והריהו מחליט לפתוח דף חדש ולתקן מגרעותיו. בכך הוא עושה לו מעין ראש שנה. לכן בראש השנה הכללי, כשכולנו פותחים דפים חדשים, נצרף אליהם את חשבון הנפש, ונאחל איש לרעהו: "אדם טוב בשנה טובה". ולואי ותתקים בנו הברכה.

**במשק**

בתסקיר המטאורולוגי של שעה 1:45 נמסר על זרמי אויר הנעים מצפון, ושימשיכו להוריד את הטמפרטורה בישראל. איש מאתנו לא פלל לגשם בעונה זו, וביחוד לא בעין-גדי. בכל אופן, בערך ב-2:45 התקדרו השמים, ועננים אפורים פלשו מעבר לנג'ר וכסו את שמי עין-גדי. ב-2:55 החלו טפות לנשור, וכעבור דקותיים נתך גשם סוחף. הגשם נמשך כשלושת רבעי השעה, רוב הזמן גשם חזק מאד, שטפותיו גדולות וצפופות. בד בבד עם הגשם החלו ברקים ורעמים, ומשבים עזים של רוח מערבית-דרום מערבית השתוללו וגרמו נזקים. גג המחסן נתלש ממקומו כפסת ניר, התרומם לגובה של 3 מטר והתפרק באויר. הפחים עפו למרחק של חמישה עד מאה מטר. גם גג המקלחת החזיק בקושי מעמד. חלק מגדר הבננות הופל ע"י הרוח, בחלקת התירס השכבו חלקות שלמות. בגלל הגשם נדלק ונותך הכבל החשמלי המוליך למקלחת.

המים הרבים שירדו נקוו לנחלים שחרצו חריצים וזרמו בעוז בתוך המשק. כן היתה זרימה נכרת מכוון ערוץ ה"עין-גדי" לחלקות שמתחתיו. הנג'ר התכסה כולו מפלי מים, שזנקו מגובה 400 מ' והוו מחזה מרהיב, ולא נגזים אם נאמר שהיו אלה המפלים הגבוהים בארץ. הזרימה ממפלי הנג'ר שטפה בערוץ העובר בדרך לעריג'ה אל ערוצו של ואדי זה, והקשתה על המעבר לחברה שרצו לעריג'ה.

השיחים שנראו צפים בעשרותיהם בים המלח מול שפך הסדיר הטעה רבים לחשוב על שטפון בו, אלא שהשטפון בא מאוחר יותר, ומספר חברים הצליחו לראותו זורם דרך המפל היבש הגדול. השיחים הועפו ע"י הרוח החזקה מגלי עצים ושיחים יבשים שהוערמו ליד השפך, מול החלק הצפוני של התמרים.

לעומת זה הגיע השטפון לעריג'ה מוקדם יותר, ובו הצליח לחזות מספר רב יותר של חברים. שני השטפונות לא היו מן הגדולים.

למותר לציין כי בשעת הגשם הופסקה העבודה במשק (אפילו במטבח), וכולם רצו "לראות שטפונות". אחרי הגשם נקוו בתלמים בשטח הסקול שלוליות מים, והעבודה שם לא היתה יכולה להמשך. לעומת זה נמשכה מאוחר יותר העבודה בתקון גג המחסן. ראויה לציון גבורתו של זאביק, שחלץ פח ארוך ממש מבין מלתעותיו של דובי בעזרת קרש עם מסמר (ד"א, לאחר הסופה היה דובי הגבור מבולבל והמום, לאחר ששלושה פחים נפלו בשטח "ממלכתו" וכמעט הרגוהו).

המדידה הראתה כי במשך שלושת רבעי שעה ירדו 15.7 מ"מ גשם, דבר המראה על חזקו.

אחרי הגשם נערך מחקר בין המטאורולוגים החובבים על סבתו. הרי מספר דעות:

1. שוכן מרומים כל כך אוהב את עין-גדי, שהחליט לשטפה ולנקותה מכל חטאותיה ומכל הזוהמה שדבקה בה, ולא אותה בלבד, אלא את כל סביבתה, וכדרך כל בעלת בית טובה לא עשה זאת ביום האחרון, אלא יום לפני כן.
2. מתנת פרידה של שנת תשט"ז.
3. הקוטרים שלנו בכו כל כך הרבה עד שירד גשם.
4. בעין-גדי כולם קוטרים, אפילו דבש"ע.

ואם אתם חושבים שאחרי הגשם דלל מעין הדמעות, מה דאתכם על זה: "באנו לעין-גדי, כי אמרו לנו שאין כאן גשם אפילו בחורף. מה נעשה עכשיו?!

**"מה העבודה הזאת לכם?"**

ראשי שנים רבים ירדו לעולם, מלבד ראשי שנים כלליים, כחג זה שאנו חוגגים היום. לאילנות ראש השנה משלהם, בערך באותה תקופה בה פורחים חלוציהם. ראש השנה לכספים אינו נחוג אמנם, אבל רשומו רב. כל העסקות הכספיות מסתימות ב-1 באפריל, שנת שומה ומס, תשלומי חובות וכו'. אוניברסיטאות ובתי מדרש גבוהים חוגגים את ראש השנה האקדמאית, החל ב-15 בנובמבר. מלבד זאת כל "יום הולדת" לארגון או מוסד כלשהו, כראש השנה יחשב לו, ומצוי אף עתון במדינתנו, המדפיס בכל גליון "ט' למדינת ישראל". תחילת המנין בה' באייר, והוא ראש השנה למדינה.

אך לא על זאת ברצוני לדבר הפעם. מכל ראשי השנים, בחרתי בזה החל הערב: ראש שנה העברי. גם לפני אלפי שנים, כשנקבע הלוח העברי, היתה לו ללוח שלנו תחרות קשה. כבר אז היו קמות אומות אדירות, ששפותיהן הפכו שפות בין לאומיות, ותרבותן התפשטה על פני ארצות ועמים. לוחות השנה של ארם נהריים היו זהים (ואף היו מקור) עם הלוח העברי, אולם משהשתלטה תרבות יון בעולם העתיק, קם על הלוח העברי הלוח הלטיני להחניקו. בו השתמשו השליטים, וע"י כך הכריחו את הבאים עמם במגע ללמדו ולחיות לפיו. אלא שרוח והצלה קמו לו ללוח העברי מצד הדת. מצוות הדת והחגים, שנשמרו בקפדנות. הכריחו הכרח פנימי שאין למעלה הימנו את היהודי המאמין להזדקק ללוח העברי. כך נשמר עמנו, יחד עם שאר ערכים יהודיים, ועבר את כל גלגולי הגלות. "כך היה מעולם, כך יהיה לתמיד". גם כיום הולך הלוח העברי ונדחק ע"י הלוח הלטיני, היוליני, שתוקן ע"י גרגוריוס. אלא ששני גורמים ,שלא פעלו לפני 2000 שנה פועלים עתה, ושניהם לרעת הלוח המקורי. העולם צועד לקראת אוניברסליות, וערכים ראשוניים הופכים אט אט לנחלת העולם כולו. אחד מהם הוא לוח השנה. לתופעת התפשטות האוניברסליות צדדים חיוביים רבים, בהיותה מקילה על הקשר בין העמים ומקרבת אותם זה לזה. אולם עם ישראל, ששמר תמיד על יחודו הלאומי, נשקפת לו סכנה של טמיעה תרבותית, דוקא עתה כאשר זכה לעצמאות לאומית. וכאן אנו באים אל הגורם השני הפועל בימינו, אל ירידת הדת. זוהי עובדה, שכיום אין הדת יכולה למלא את תפקיד המלכד ושומר התרבות היהודית, אשר מלאה תמיד. שוב אין היא סמכות, ומעטים המקימים את מצוותיה.

מה יהא איפא על ערכי היהדות, לאו דוקא הדתיים, על ערכים כגון הלוח העברי וראש השנה העברי? האם נגזר על הלוח שלנו להדחק ממקומו ולהשכח, להיות משמש רק לצרכים פולחניים ולקביעת מועדי החגים? וכלום אין זה מגוחך לשמוע, כאשר שואלים "מתי חל ראש השנה?" משיב מאן דהו: "ב-5 בספטמבר". הן ראש השנה חל בא' תשרי.

תרבות חילונית ישראלית הולכת ונבנית, אך שומה עליה להבנות על ערכי היהדות. אין היא יכולה לינוק מלא כלום, ואין אנו יכולים לבנות תרבות מהתחלה. אחד מאותם ערכים שיש לשמרם הוא הלוח העברי. לא רק לזכרו ולהכירו, אלא להשתמש בו בחיי יום יום, וכבוד הלוח הנוצרי במקומו מונח.

**חברים מספרים על בוטא**

בריוני קשקשים אינם חסרים אצלנו, ברוך השם, ולא אעמוד למנותם שמא אחסיר אחד מהם, ויעמוד עלי לשסעני כשסע הגדי. אולם אחד, יחיד ומיוחד, הוא ידידנו בוטא.

שנו רבותינו: "חזקה עליו על התימני שיהיה צנום וכיפה על ראשו ופאות מסולסלות משתלשלות לו מאחורי אזניו". אגדה זו הוזמה זה מכבר, אולם בריון תימני כבוטא לא היה ולא נברא. דוגמאות? בבקשה.

מעשה במורדוך, שיצא עם שחר לשדה להעביר קוי צנורותיו מחלקה לחלקה, כמנהגו דרך יום יום. לפתע נעצר ומבט של השתוממות בעיניו. על אחד הצנורות נראו טביעות אצבעות, לא מצוירות ברפש כי אם טבועות בפח, בעומק ניכר. מבוהל חזר לספר למא"ז את שראו עיניו, אולם במשק הרגיעוהו בצחוק- הלא בוטא עבד בהשקאה יום קודם לכן.

ועוד מעשה בפודי, שעבד בסקול, והנה לפניו גל אבנים, כל אחת בצורת בננה. השתומם על פלא שמיני זה, עד שנאמר לו כי בוטא ברב צמאונו סחט מאבנים אלו כל לחלוחית שנשתירה בהן.

בזמן הגשם הגדול נעלם בוטא ואיננו. כעבור שעה חזר, קצת עיף (פלא!!!). הוא ספר לנו שעמד מתחת למפל הגדול שירד מהנג'ר, שם את הדלי תחת המים ושפך לכוון העריג'ה, עד שכלו המים, וכך הציל את המשק משטפון. מי שמכיר את בוטא מאמין.

וכמו שנאמר – אשרי המאמין.

***אשרי כל בית עין-גדי, ושנה טובה.***

**אפיק**

**עלעלון קבוצת עין-גדי מס' 2 (23)**

**כ"ג תשרי תשי"ז 28/9/56** (שנה שניה)

**על הפרק**

גליון זה, היוצא לאחר הפסקה של שבועיים, מופיע בעצומן של האספות השנתיות הראשונות בקבוצת עין-גדי. ההגיון מחייב שהאספות השנתיות תהוונה מאורע לכולנו. באספות אלו שומה עלינו לעשות את חשבון הנפש של הקבוצה, לפשפש במעשינו ולנתחם, לבדוק ולמצוא את המגרעות והחסרונות שהתגלו במשך השנה החולפת, ולאור זה לכונן את יסודות קבוצתנו בעתיד. לקראת האספות הופיעו שתי חוברות, האחת כוללת את הדו"ח המשקי והכספי, והשניה דו"ח חברתי.

בשתי האספות, אשר התקיימו עד עתה, נדונו התכנית המשקית והתקציבית, והיום יתחיל הדיון החברתי. לא נגש עדין לנתוח הדיונים. לכך יהיה מקום בסיום האספות כולן.

מצער הדבר שחברים רבים לא השתתפו באספות, ומספר המשתתפים היה נמוך מהרגיל. באספות אלו נקבע את דמות משקנו בשנה הקרובה ובשנים הבאות, ואין ספק שההחלטות תשפענה באופן ישיר על כל אחד מאתנו.

נקוה שבהמשך האספות ישתפר המצב.

**במשק**

אנו עומדים כרגע במצב של הכנת השטחים לגן הירק. גמרנו סופית את הכנת שטחי החצילים והמלפפונים, ובשבוע הבא נגמור את הסקול בשטח העגבניות.

עד עתה נשתלו כ-25 ד' חצילים. הקליטה ב-17 הד' הראשונים מצוינת, וכמעט אין לשתול מלואים. השבוע נסים את שתילת שאר 20 הדונם.

בגן הבית זורעים ושותלים ירקות חורף להספקה עצמית.

השבוע החלו בהנחת קו "10" להשקאת השטחים החדשים. לפי קצב העבודה נקוה שהשטח יהיה מוכן ל-15 לאוקטובר.

במטעים ממשיכים בטפול הרגיל, השקאה.

הפרגוסון נכנס למוסך, לטפול והחלפת הקרטר שנשבר.

**ספורט**

ועדת ספורט קבלה הבטחה מ"הפועל" לעזרה בהקמת מגרש כדורסל מואר בעין-גדי.

בחנוכה עומד להתקים מרוץ שליחים "מצדה-באר שבע", בהשתתפות קבוצות שונות, אזרחיות וצבאיות. רצים ישתתפו במסגרת "הפועל", ולפי התכנית יוקצה לנו הקטע "מצדה-מעלה היעלים". בימים הקרובים עומדים להתחיל באמונים.

ליד השולחן הירוק אין חדש. הפעילות נמשכת בקצב הרגיל, ולפי ההשערות יגיע השנה התקציב לכדורי פינג פונג למאה ל"י בערך.

**אצלנו**

במפעל "ספר לחבר", אשר התקים אצלנו זו הפעם הראשונה, השתתפו עד עתה רב חברי המשק. ספרו של יהודה אלמוג "חבל ים-המלח" היה המבוקש ביותר.

המשאל בדבר פתוח ענף התירות והמרגוע באזורנו הסתכם בתוצאות כדלקמן:

הצעה א' – 26 קולות. הצעה ב' – 18 קולות. הצעה ג' – 10 קולות.

ההכנות לקראת החתונה של מינה ויצחק בעצומן. הדבר נותן אותותיו במהלכם התקין של חיי התרבות בקבוצה. כולנו מקוים שהחג יצליח, ונוכל לחזור למסלול.

מוטי ודן קדרי יצאו השבוע לקורס מ'כים שלב ב'.

השבוע היה במשק מחנה עבודה מסניף פתח-תקוה.

גוש אספלט גדול, אשר צף בים-המלח, נמשה לחוף. החומר הספיק למלוי 24 שקים.

בין שאר המגילות הגנוזות אשר נמצאו באזורנו התגלה ע"י הארכיאולוג הצעיר עמוס העתק מלא של התנ"ך היפני. עמוס שומר על התגלית מכל משמר, ורק מדי פעם מוציא לאור קטעים נבחרים. הפנינה האחרונה הופיעה בהזמנות לחתונה, והיא- "יפרח ציץ בכרמי עין-גדי".

כשמדברים על עמוס נזכרים איך פעם בקרית-ענבים העיר את אורה משנתה בקריאות "אורה קומי, תני לי סיגריות". כשאורה קמה לתת לו אמר: "מה פתאום סיגריות, את לא יודעת שאני לא מעשן?"

האספלט שנמצא נתגלה כמקור הכנסה חשוב. באחד המחירונים מצוין מחירו כ-4 פיאסטר הרוטל.

*זהירות!*

*האספלט מכיל הורמון יחום.*

*החברה מתבקשים להזהר בשמוש.*

ברכת קבוצת עין-גדי לחבריה אשר סימו את קורס הקצינים.

הצליחו בהמשך דרככם.

**אפיק**

**עלעלון קבוצת עין-גדי מס' 3 (24)**

**ז' חשון תשי"ז 12/10/56** (שנה שניה)

**על הפרק**

עם עריכת העלון בשבוע שעבר, הגיעתנו הבשורה המחרידה על נפילתו של חברנו חיים קופרצין הי"ד, שנרצח בידי קלגסי האויב בעלותו לחופש. המומים היינו כל אותו לילה, עד שנתאשרה בידיעה בבוקרו של יום ששי. רק אז התחלנו להבין- אכן נפל חיים, נגדעו חיים.

שבוע עבר מאז איננו עוד אתנו חיים, השופע עליצות וצחוק קולני. במקום ששמעת שמחה פורצת, ניתן לך להבין שחיים שם. רק יומיים לפני הרצחו, ביום החתונה של חברינו מינה ויצחק, מלא חלק פעיל בתכנית שהוצגה בפני האורחים, וכמו תמיד החיוך על פניו, והוא שופע חיים. רק יומיים לפני נפילתו בידי כדורי האויב היה הוא ש"ניהל" את שתיית היין לאחר החופה, בהכריזו כדכו בקולי קולות: "לחיים! לחיים!", אך חייו נפסקו.

וכך קרה גם שנושא המאמר הראשי של העלון הוחלף משמחה ליגון, ממאורע של בנית חיים משותפים, חיים חדשים, לכתיבה על חברך שנפל שדוד.

חיים- קרבן העם במלחמתו על חייו. רצי נא מכורה קרבננו!

**על חיים**

קשה לכתוב על קופרצין שאיננו. קשה יותר להסתגל לרעיון על קופרצין שאיננו.

לא הספקנו היטב להכירו. רק זה בא- והנה נגדע מאתנו. ובכל זאת, בתקופה ששהה אתנו הספיק, בחיוכו התמידי, בהומור השופע ובטוב לבו, להתחבב על כולנו.

חיים היה אחד מאלה שבאו הנה מתוך הכרה ברורה בדרכו ומשמעותה. הוא בא הנה בתור אזרח שדרכו פתוחה לפניו, והוא הולך בה בעינים פקוחות. עוד כשהיה בצבא, ונסו להשפיע עליו לחתום לצבא קבע, לא הסכים. כשנתנו לו חופשה, כדי לראות ש"דרך עין-גדי היא דרך-לא דרך", בא הנה והתלהב מהמקום, יופיו וסכוייו.

כשבא למשק הצטרף מיד לועדת קשר. הוא, שידע עד כמה צמא החבר בחוץ לקשר עם החברה, עם המשק, השתדל לשלוח לכל חבר בחוץ כמה שיותר- אם בממתקים, אם במכתבים ואם בספרים ועלונים.

אתה, החבר בחוץ, לא עוד תוסיף לקבל ממנו. חיים – איננו!

אזכרה לנפילתו של חיים הי"ד תיערך במשק ביום ראשון הקרוב, בנוכחות הוריו וחבריו מבחוץ.

בשעת הלויתו של חיים, שנערכה בחיפה ביום א' ואשר השתתפו בה חלק ניכר מחברי הקבוצה, הושמעה במשק צפירת דומיה. הכל הפסיקו במלאכתם לשתי דקות.

ליום השלושים החליטה הקבוצה להוציא לאור חוברת לזכרו. חבריו של חיים מימי ילדות, חבריו לנשק וחברינו, הרוצים להעלות קוים לדמותו ולזכרו- ימסרו זאת בהקדם למזכירות, כדי שהחוברת תצא במועדה.

**במשק**

חצילים: נשתלו מלואים, וכל השטח כוסח. שטחי החצילים מתחילים לקבל גוון ירוק.

מלפפונים: בתחילת השבוע נזרעו המלפפונים גל שטח של 25 דונם בערך. הזרעים מתחילים לנבוט.

עגבניות: ובכן, למה שהיהנ קרא עד עכשיו "שטחי העריג'ה", נקרא כבר מעכשיו "שטחי העגבניות". בשטח זה נגמר הסקול השני. חלקות מסוימות מהשטח מקבלות סקול נוסף.

ורדים: היום עומדים להגיע מגבעת השלושה יחורים, שישתלו מחר בחלקה הנוספת ליד שטח הורדים הנוכחי.

בננות: במטע הצעיר נערכים טפולים של קשירה וכסוח. כן הובא זבל בכמות של 12 טון לערך ממזבלות תל-אביב, המפוזר כעת על פני המטע הצעיר. מהמטע הקודם ממשיכים בהורדת אשכולות בננות רבים.

משתלה: לאחר חסול משתלת החצילים מכינים שטח זה לשתילת סלק בהמות. במשתלת העגבניות נערכת "עבודה רבתי" של עישוב ודילול, המעסיקה אנשים רבים ו-עצבים.

הכשרת קרקע: השבוע הוחל ע"י הבולדוזר בעבודת הכנה של שטח נוסף של 35 ד' לתמרים. לצורך זה עוקרים את חלקו הצפוני של הג'ונגל שלחוף הים, ממגרש הכדורגל עד לשפך העריג'ה.

קו המים: מרבית העבודה הקשורה בקו המים לשטחי העריג'ה הסתימה. הקו כבר מונח בתעלה. לפי התחייבות הקבלן המים צריכים לזרום בקו החדש עד ה-15 לח. ז. נראה שהעבודה בוצעה בזמן. עם סיום עבודה זו תוקל צפיפות האנשים בחדר האוכל, דבר שגרם לעומס רב על עובדות המטבח.

מ.ע.צ.: נסתימו השבוע עבודות מ.ע.צ. אצלנו, שבין השאר תקנו את הדרך לפלטו.

סולל בונה: הובאו כבר הצריפים לשכון "סולל בונה", העתיד לבנות את הנקודה החדשה.

**בבית**

פרסטמן יצא לסמינר סדרני עבודה המתקים במדרשה החקלאית ע"ש רופין. עם בואו חזרה יקבל על עצמו את תפקיד סדרן העבודה.

עזרא יצא השבוע לקורס קשר.

פוקסי (שהוחלט על אי יציאתו לקורס קשר) יצא השבוע לקורס צבאי אחר.

מגינה ושוש מתגיסות בשבוע הבא. נקוה שהתקופה בה שהו במשק תעזור להן לייצג אותנו כראוי. נאחל להן שפשוף בריא!

בינתים הגיעו למשק אסתר מונצ'ש (שהשתחררה) ומלי (שעברה לשל"ת). נאחל להן התאקלמות מהירה.

אנו מציגים שאלה לקוראים: מהו שמה המלא של מלי???

**אפיק**

**עלעלון קבוצת עין-גדי מס' 4 (25)**

**י"ד חשון תשי"ז 19/10/56** (שנה שניה)

**במשק**

חצילים: כל החלקות קולטרו. מכסחים בחלקות התחתונות. נסתימה שתילת מלואים בחלקה ליד המשק.

מלפפונים: כל השטח נבט במלואו, ובסוף השבוע נערך דלול.

עגבניות: קו המים אמנם השלם, אבל הלחץ בסופו קטן מדי. מרכיבים את הבוסטר במשק, ויחד עם החבור ממעין עין-גדי יש לקוות שתתאפשר השקאה סדירה. הקו עצמו נסתיים, פרט לכמה פרטים. הכסוי הראשוני נמסר ע"י הקבלן לחברי צל-צח, והכסוי המלא יבוצע ע"י הדי-8.

ורדים: בגלל קשיי תחבורה וזמן נאלצו להביא את יחורי הורדים בשתי נגלות. רוב היחורים בנגלה השניה קולפו במפעל התנדבות המוני, שנערך ביום ג' בערב במועדון. הוכנו יחורים ונשתלה משתלה על שטח של 4 דונם.

בננות: מוקם משבר רוח בצד המזרחי של המטע. לצורך תקיעת העמודים נערכים פצוצים, שהדם נשמע היטב בהתגלגלו בודיות. המטע הישן מוסיף לתת פרי.

מכונות: סבלנו שני קלקולים ביום אחד. בגלל קצר נשרף אחד הגנרטורים. תקונו ימשך זמן מה, ויהיה די יקר. החברים מתבקשים לחסך בחשמל, בכדי למנע קלקול בגנרטור היחיד שפועל. כמו כן התקלקלה המשאבה בקלץ' של הדי-8. מחכים למומחה.

הנח"ש: "סוף השנה" עדיין נמשך, אך העבודה מתקרבת לסיומה. מחכים לבואו של נפתלי מקרית-ענבים, כדי שיפתח את הכרטיסיה לשנה הבאה.

במספוא, במשתלה ובכרם נמשכים הטפולים הרגילים.

**בחברה**

את מגינה ושוש לא רצו לקבל לצבא. אם הן תהיינה ילדות טובות, יקבלו אותן בעוד שבועיים.

חברתו עפרה, שסימה את עבודתה בתנועה, הגיעה סוף סוף למשק, ובכך הגיעו התרוצצויותיה של שרה שילו לסיומן.

עשרה חברים מגרעין צלצח, הנמצא בארז, הגיעו לעזרה. עושים רושם טוב בעבודה ולאחריה.

כעשרה חברים התחילו בלמודים באמצעות המכון.

מתחילים לדון בשליחת שליח לתנועה.

לרגל האבל שותקו פעולות התרבות במשק. נעשות הכנות להוצאת חוברת ליום השלושים. חלק נכבד מהחמר כבר נמסר ליענקלה.

**משירי החבריא**

לפי דרישת החבריא נדפיס בגליון זה של האפיק ובגליון הבא את האופרטה מחתונתם של מינה ויצחק.

א.(מנגינת "יה ירח")

היום אל הסדיר שוב לוינו עוד שנים

עמנו הרב וחופה על רובים

עדים הסלעים שם, הסוף והמים

לברית הנכרתת בין זוג אוהבים.

אך אל נעבור נא לסדר יומנו

עוד טרם תהיה השגרה בת יום יום

נעיפה מבט לאשר אחרינו

איך זוג ילדים נשאים בפתאום.

רק אתמול היה זה עת הלך הגנה

והיא תפשה בובה

ואמם כמו כל אמא עם בננה

ולחם ברבה

ושלשום היה הוא פעוטון צווח

ערשו טרם נתיבשה

אך לפתע מתבונן הוא בירח

משתגע ונושא אשה.

אחר כך גלה הוא כדור ומקלעת

והיא את סודות הבנות בפנה

הפך הוא לילד נמרץ וקל דעת

והיא כבר מזכרת אשה קטנה.

וגם הימים של ברוגז הגיעו

שיחת בן ובת זהו פשע איום

"בנים גועלים", "הבנות עם נבזי הוא"

(דברים שתוכל לשמעם גם היום).

שר הטבע בגופם כבר מנתח

והם קבוצות בונים

יש סודות וכתב סתרים ולו מפתח

לבני שני המינים.

זה לזה שמות קוראים, ואין זה פלא

"חמור הוא", "היא נבלה"

יש ראשי תבות לכנויים האלה

גם ל"טמבל" משמעות כפולה.

גדלו הבנים ובנות התבגרו

כי יש אהבה בעולם שוב לא סוד.

רבים על רגשות הבושה התגברו

היו אהבות והיו חברויות

היו אהבות נעורים עזות להט

חלמו בני ט"ז חלום נשואים

אך יש תלות בבית, מוסר ומשמעת

ויש גיל מגביל ועוד אלף פגעים.

יה ירח יה ירח מה אשית

בלבלת בת ובן

יה ירח הן נשארת כשהיית

שדכן אשמאי זקן

לו רשמת יה ירח קורותיך

היה הניר מסמיק

די צרות לנו חביבי בלעדיך

יה ירח, בבקשה תפסיק.

ואם לא חסרנו כדרך הטבע

מקרי מחלות אהבה אנושות

הרי עוד ירדו עין-גדיה לשבת

מקום המצמיח פגיעות חדשות.

אמרו ותיקים ליורדים לעין-גדי

אצלנו חיים רק מאהב ונוף

הנוף הוא מן אללה יא שיך יא אפנדי

אבל לבדכם תצטרכו לאהב.

חי הנוף וחי ירח על המים

עדים גם הסלעים

לאהב ידענו בתקופת בינים

נדע גם נשואים

אך לשוא רוקיה ממול צוחקת

זמן רב כל זה לא יקח

כל אחד לבו כמה כך בשקט

עד בוא יום יפיל עצמו בפח.

ב. (מנגינת "אני בובה")

כשיצחק היה קטן-טן-טן

שלחו אותו הוריו לגן-גן-גן

ובגן השם יצחק נשכח

שם קראו לו דני העצלן

הם ערכו שם מחזה-זה-זה

דן עצלן קראו לזה-זה-זה

וידידנו החתן-תן-תן

שם מלא תפקיד עצלן-לן-לן

חיותיו וכלי ביתו-תו-תו

התאספו סביב מטתו-תו-תו

ואת דנילה הנם-נם-נם

להעיר נסו כולם-לם-לם

ואומרים כל המומחים-חים-חים

שמאורעות שכוחים-חים-חים

יש המטביעים הדם-דם-דם

על חייו של בן אדם.

**אפיק**

**עלעלון קבוצת עין-גדי מס' 5 (26)**

**י"ב בכסלו תשי"ז 16/11/56** (שנה שניה)

**ברכת הקבוצה לאריה ודליה, ליגאל ורבקה ביום נשואיכם.**

**שמחתכם-שמחתנו, ודרכנו המשותפת-דרככם.**

**על הפרק**

עם בחירת מוסדות הקבוצה החדשים ותחילת פעילותם, מתחדשת גם הופעתו של העלון לאחר הפסקה קצרה.

תקופת האסיפות השנתיות, ועמה חילופי המוסדות, התקנון והצעות ההחלטה כמעט ועברה. למרות המאמצים אשר נעשו לשוות לאסיפות אלו אופי מיוחד-לא עמדו ברובן על הגובה מבחינת השתתפות החברים והתנהגותם. יחד עם זה, הרי התכנית החברתית עובדה והובאה פעלה את פעולתה בעוררה לפעולה וחשבון נפש, גם אם לא התקבלה בשלמותה. באסיפות עלו הרבה סעיפים המחייבים בירורים נוספים כמו אופי הנקודה החדשה, צורת ההשלמה למשק, יחסינו עם התנועה וכו'. כל הבעיות הללו תבוררנה בשיחות החברה הקרובות.

מצב הבטחון בשבועות האחרונים הגביר בנו את הרגשת האחריות והליכוד והראה לדעת כי אין אנו בבחינת מנותקים משאר הארץ, ובעתות חרום יש דואג לבטחוננו. הרגשה טובה היתה לראות, לאחר זמן רב, את מרבית חברי המשק, כולל את השליחים והאנשים הלומדים בחוץ- נמצאים במשק יחדיו.

יבואו על הברכה חברי גרעין "צל-צח", אשר עזרו לנו הרבה משך השבועות האחרונים, וכן האנשים אשר נשלחו אלינו לעזור בבטחון ובעבודה, אשר על אף היותם בוגרים מעמנו ומרוחקים מביתם מטים שכמם לשאת עמנו יחדיו בעול שמירת והחזקת עין-גדי.

**במשק**

גן ירק: גן הסתו נזרע ונשתל כולו לפי התכנית וכולל כ-45 ד' עגבניות, 25 ד' מלפפונים ו-40 ד' חצילים.

חצילים: בחלקה התחתונה ההתפתחות מצוינת. השיחים בגובה ממוצע של 60 ס"מ. התקפות הפרודניה נחלשו ע"י טפולים ברסוסים. מופיעים כבר בכורים של חצילים בחלקה, ויש לקוות שנגיע בעוד חודש ליחידת הובלה. המצב בחלקה מול המשק אינו מזהיר, למרות ההתעודדות שחלה בשיחים בזמן האחרון. קיים הבדל בולט בין השטח שקבל זבול ירוק לבין זה שנשתל מיד לאחר הכשרתו.

מלפפונים: המצב במלפפונים מניח את הדעת. הטפולים נגד כנימות העלה הירוקות היו בשמנם, והגענו לנקיון די טוב של השיחים. נקוה להתחלת המשלוחים בעוד 2-3 שבועות.

עגבניות: השטח נשתל כולו. השבוע נגמרה שתילת המלואים בשטחי העריג'ה, והשטח דושן והושקה. שטח המשתלה נחרש ונשתל עגבניות, וישתל מלואים עוד כשבוע. באופן כללי המצב כרגע בחלקות מניח את הדעת, אבל מוקדם עדיין לקבוע הערכה לגדול.

מטעים: ממשיכים בטפולים השוטפים. בורדים העתיקו שתילים מהמטע הישן למטע החדש במגמה לחסל את הישן ולטעת מלואים בחדש. מכשירים קרקע לכרם, לנטיעה בדצמבר.

מספוא: נקצרת חלקת הסטריה. היבול המשוער כ-3 טון שחת. מתכוננים לזריעת אספסת ואפונה בשבוע הבא.

רפת –לול: התנובה עלתה עם הוצאת הפרות למרעה ועם הכנסת תאורה ללול. החודש הגענו לאספקה מלאה בתוצרת הלול ובחלב.

די-8: מחכה לחדוש העבודה במעלה היעלים.

רכב: הקומנדקר חזר מהתקון, ומתכוננים להכניסו לתקון נוסף. המק מוסיף לעבוד לרגל המצב בעקר בהובלות למשק.

מסגריה: נבנתה עגלת כלים לדי-8. הונח קו מים בשטח המשתלה וממשיכים בטפולים ובתקונים.

**בחברה**

לאחר שתי ועדות מינויים והרבה צעקות והצבעות נקבע הרכב מוסדות המשק עד ל-1 במאי השתא לפי הסדר הבא:

מזכירות- מזכיר חוץ וגזבר- עמוס. מזכיר פנים- אודי. מרכז משק- בניס. מרכז קניות- לפר. כספי, פולקה, דן קדרי.

ועדת משק: מרכז משק- בניס. סדרן עבודה- זאב פ. אברהם כהן, יצחק ג. ראובן אשר, יגאל עשת, אורי ברקוביץ.

ועדת חברה: אודי- מזכיר פנים, יצחק ק. יונתן זמיר, דבורה, יונה ל.

ועדת תרבות: יגאל ר.- מרכז. יצחק ק. בנדלה. עפרה אל-חייק. בנאי.

ענין השליחים טרם סוכם סופית. לעת עתה יש החלטה על עוזי כשליח, והצעה לשליחות של ועדת חברה- רפי ציזל, גדעון ק. ודרור. מוטי יוצא בקרוב לקורס מרכזי משק.

ועדת חברה עוסקת בענינים שוטפים ובהגשת התקנון והצעות ההחלטה. בעיות שכון הן על סדר יומה הקבוע של הועדה. יש להבין כי בבעיות מסוג זה רק לעתים נדירות קל למצוא הסדר המספק את רצון כל הצדדים, וכל ועדה שהיא נתקלת בקשיים גדולים. על כן הבקשה לחברים- אנא, נסו לשקול החלטות באופן אוביקטיבי, ולא רק מנקודת מבטכם אתם.

ועדת תרבות החדשה התכנסה והחליטה על כינון חדש של פעולות. מצב המלחמה הביא לניתוק ממקורות חוץ כמו מרצים ואמנים. יש לקוות כי בד בבד עם שיפור המצב מבחוץ תגבר גם הפעילות בפנים.

**מכתב לחבר בחוץ**

אל נכון נזדמן לך, עקב המצב, להיות במשק בימים האחרונים. במדה ולא שמעת או ראית הכל- ננסה להוסיף מעט משלנו.

"קול ישראל" זכה להצלחה יוצאת מן הכלל. כל שעה היה "כל המשק" מתאסף בחד תרבות לשמיעת החדשות. אנשים מסוימים בעלי עבר קרבי מפותח ("אצלנו ביחידה") זכו לקהל מעריצים סביבם והסבירו לאנשים הפשוטים את מהלך הקרבות ואת חלקם הם בהכנתם.

תקופת המלחמה הורגשה בכל חריפותה- במטבח. המבצע הראשון היה הורדת בקבוקי השמן מהשולחנות. המבצע השני- תה עם סכרין. על פגיעות כאלה ברמת התזונה לא עברו החברה בשתיקה. צפצופי צפורים, קריאות ברמקולים וצעקות "איפה שרה שילו?" הם ענין שבכל ארוחה. הדבר הגיע לשיא כשמבשלת מסוימת הביאה קערית גרעיני דורה לחבריא המצפצפים!

כמה חברה קבלו תסביך של "פייטריות" (רוח לחימה בלע"ז). הדבר הגיע לשיא כאשר אדם מסוים חבש כובע קצינים, הרכיב משקפיים צהובות, עלה על הדי-4 וחש עצמו כמי שנוהג זחל סוביטי בסיני.

שלום ולהתראות מכל החברה.

**משירי החבריא**

המשך שירי האופרטה מחתונתם של יצחק ומינה.

**מנגינת "יריחו"**

ליד ביתו של גוטרמן, גוטרמן, גוטרמן,

שדה קוצים גדול שכן, שדה קוצים שכן

ולמה יש לו שדה קוצים

ולנו אין שום דבר

אנחנו גם שדה רוצים

עם חוח ודרדר.

שם פלס ברוב עמל, רוב עמל, רוב עמל

שביל נסתר ומפותל, שביל כה מפותל

ולה יש לו שביל סתרים ולנו לו הראה

הרי אנחנו חברים

וזאת נבזות גמורה.

ובקצה השביל פתח בשיחים הוא חתך

בית סתרים בתוך הסבך, בית סתרים בסבך.

ולמה יש לו ארמון סוד

ולמה לנו אין

נסכים אפילו לעבוד

ולהשתתף גם כן.

רק ילדה אחת עשתה, כן עשתה היא עשתה

בארמון כבתוך ביתה, כמו בתוך ביתה.

ולמה יש לו חברה

ולמה לנו אין

הניב הזה ישן נורא

אך עוד לא התישן.

גם היום אינו לבד, לא לבד

ובארמון סתרים יש בת בת יש

וכמו שלא ידענו שם

לא נדע עתה

מה רוקמים בארמונם

ילד וילדה.

**מנגינת "סבא פיקולינו"**

אמר בודאי רבון העולם

חיות נבראו ואין גואלן

על כן נולדים מספר בני אדם

שזה עקר יעודם.

ואיציק גם הוא ברגע נולד

תפש מין פרפר ביד האחת

ובקופסא אותו קבע מיד

מאז ועד עתה וכן הלאה

מדע החרקים אצלו למעלה.

עת המורה היה שואל דברי ישעיהו

היה יצחק יודע

על רגל הצפרדע

ועת היינו משחקים בקלס או בתופסת

היה על המרפסת

מרעיל החרקים

קובע על פקקים

ולא נמאס לו רגע.

לחדר שלו מראה נהדר

נחש מכנסים עקרב משומר

ואיש ואשתו גרים בביבר

על כל ארון, על כל קיר

אומרת אשתו נקה האבק

אומר אי אפשר, יש קן של מקק

ויש לכבד את חופש החרק

אצלנו אהבה מושלה בחדר

נסלח לג'וק אם הוא יהיה בסדר

ידוע הוא בכל מכון, זה יצחק מעין-גדי

שיחות אתו יקשורו

ויחסים ישמורו

ועת עתיד יפרוש כנפיו עלי מדע וטבט

אז פי שבעים ושבע

יחובו לו חובות

כי בו תולים תקוות

מדגניה ועד באר-שבע.

**שירי הרוקים**

**מנגינת "יש נפט בעירק"**

יש שיר על מיניום ויש שיר על מקפיא

אך אם לי תאמינו, ועד תותרו רוקים רבותי

אך אם לי תאמינו לעד תותרו רוקים.

**מנגינת "משמר הגבול"**

אני סיר מבטן אם נולדתי

ובן שנה הלכתי כמו גדול

דרכי ארצי בשעלי מדדתי

הנגב מכתשים הכלה כל

ולא יצאה שבת וגז ראש חודש

בם לא הטבעתי בשבילים חותם

אך לא ידעתי עת אותה נשאתי

כי בוא ברגע מסעי יתם.

יום חופש בבוקר יוצאים חברים

עם וילי וסטן להרים

טומן אנכי את פני מבושה

ובתוכי הקנאה לוחשה

אזכור זכרונות ואבדה דמיונות

אנושה מכתי וקשה.

**מנגינת "במדינת הגמדים"**

מי ברא יצור חמוד שאשה שמו

הבוחרת לה יעוד על האיש לשמור.

אם תלך לא מגולח לא תצא בלא קטטה

אם להסתרק תשכח תזרק מן המטה

כמה טוב לו לרוק חפשי כעוף נודד

ועלי נשוי מסכן על גורלי סופד

אל מרום אשא פני ואשאל רק כך

יש בספר בראשית והוא ימשול בך

אך מדוע לא קרה שצעיר המאוהב

ישכנע נערה להלוך באורחותיו

עוד לא תמו מתבל גברים אמיתיים

כנראה רק חלושי האופי נשאים.

**מנגינת "תישן חביב"**

ספורטאי הייתי

עם טובי האלופים שריתי

בכל תחרות קשה

לפחות בין השלשה

ובקלות אין מה לומר

אך זמן עבר שכחתי כבר

ריצה, דיצה ובור קפיצה

אומרים לי אחא

תתנון עוד והכל תשכחה

אבל מה אוכל עשות

אם אשה יש לי כזאת

אזי אני מסכן מאד

אני אומלל מסכן חבל

אני אומלל מסכן חבל.

**מנגינת "הי הג'פ"**

רוק עצור רוק עצור

הדרך לחופה תובילה

הפנה פניך לאחור

הוא סוס ימינה או השמאילה

מי דרף נישט ארכטן דו אסאך

כל הנשים דע זלבה זאך

אל כן בטרם תאחר

רוק מהנה הזהר!!!

**אפיק**

**עלעלון קבוצת עין-גדי מס' 6 (27)**

**י"ט בכסלו תשי"ז 23/11/56** (שנה שניה)

**על הפרק**

האסיפה השבועית כמוה כראי, בו משתקפת הקבוצה כולה. אין זו אסיפה של מישהו אחר, ואין אחד הרשאי לראות עצמו כיוצא מגדר אלה האחראים לדמות האסיפה. אותם רגשות האכזבה בסוף אסיפה על אי הצלחתה, על החלטות נחפזות, על הצבעות בלתי שקולות, על רעש וחוסר יחס רציני לענינים הנדונים- כל אלה אינם אלא תוצאות התנהגות של כל אחד ואחד ושל כולם יחד בשעת האסיפה.

לכן, אל נשכח שהאסיפה אינה רק מפגש של סוף שבוע, שבו מתפרקים ו"עושים שמח", אלא מוסד עליון וקובע בחיי הקבוצה, אשר צליעתו וחוסר יציבות החלטותיו הם למכשול בדרך הקבוצה כולה.

לעתים יש ונדמה כי מרוב עזרת מוסדות וביקורי מוסדות אין תשומת לב מספקת לאופי הנקודה, כפי שהוא נראה לאנשים החיים בה. הנה יוחל בקרוב בנין הנקודה החדשה, אך כלום עומדים אנחנו על הגובה בהקפדה ובלחימה על מתן דמות מיוחדת, האופינית ומתאימה למקום כמו עין-גדי, גם לבניני המגורים, תכנון המשק והנוי בנקודה שעל ה"פלטו"?

יש לדרוש כי בניני הנקודה לא יזדקרו בנוף כשכון "עמידר" או "עירוני א", להקפיד על בניה מאבן מקומית, על שילוב גובה הבתים בנוף, על העברת צמחיה אופינית לנקודה החדשה- פרטים שחשיבותם אינה מורגשת כרגע, אך בעוד שנים מספר יקבעו את אפיו ואוירתו של מקום מגורנו החדש, ויפה שעה אחת קודם- לעשות.

**במשק**

גן ירק: ביכורי חצילים בשתי החלקות הנמוכות הורדו השבוע. הפרי אינו ניתןבינתים למאכל, מאחר והשטח רוסס בפרתיון. עד לכמות המצליחה משלוח מסחרי יעברו עוד כשלושה שבועות. מחירי החצילים בשוק עדיין נמוכים מאד ועומדים על כ-80 פרוטות לקילו.

השבוע הובאו לחדר האוכל בראשונה ביכורי מלפפוני הסתיו.

מספוא: קציר הסטריה נגמר. השחת הועברה ליד הרפת (ראה מודעה בסוף הגליון).

טרקטורים: הדי-8 יצא השבוע למעלה היעלים, עם חידוש העבודה במקום. הדי-4 עלה עם המק לשם סידור הבולדוזר (כבר חזר!).

סיקול: סיקול ראשון של הטרסות לכרם כמעט ונגמר. כעת עובדים בסיקול גלים בפעם השניה. עם חזרת הדי-4 יחודש סיקול המזחלות.

חצר: הושלמה העברת המקלחת ליד ה"תרמואיל", וכעת ישנם מים חמים 24 שעות ביממה.

**בחברה**

נמשכים הדיונים על התקנון והחלטות סיכום. יש לקוות כי הדיון כולו יגמר השבוע. בינתים התקבלו החלטות הנוגעות לעבודה, להשתלמויות ושבתות. התקנות וההחלטות יפורסמו במלואן בעלון הבא.

עם יציאת המילואים נערכה מסיבה לכבודם. למרות העדר תכנית "אמנותית" והכבוד הגרוע היתה אוירה שמחה ושרו לכבוד המילואים את כל שירי העליה השניה. מסמר הערב היתה המתנה שקבל המשק מהמחלקה.

התנועה למשק התחזקה, עם גמר המתיחות באיזור. את אורח החיים התקין בשרו המומחים, אשר החלו מופיעים בשטח, וכך נגמרה התקופה בה היו המק והקומנדקר הקשר היחידי עם שאר הארץ.

**מכתב לחבר בחוץ**

ובכן, סוף סוף נשארנו לבדנו, אוכלים ששה בשולחן, וההרגשה בכלל כמו בבית. צפרי חדר האוכל חדלו לציץ, ועובדות המטבח מעלות לפרקים חיוך על שפתותיהן. כפי שכבר קראת הועברה המקלחת למקומה החדש- את המצביעים נגד ההעברה קבלנו בקריאות בוז ומטחי מים קרים.

העבודות במשק נמשכות בכל המרץ, ביחוד בסיקול. כל פרחח הגון רואה חובה לעצמו לעבוד קבוע בסיקול. המקום הטופוגרפי - טרסות הכרם מול בתי השמוש- גורם רוב הנאה לעובדים. כל נצרך ונצרכת מתקבלים בתשועות ובקריאות "דחילק, מה עשית?" ו-"דחילק, תפסיקי", וסטטיסטיקות מדויקות נעשות לפי התצפיות הקבועות. התנהגות פרחחית זו גרמה לכמה חברים טובים ומסכנים לישון כמה לילות בחוץ.

אתמול פגשנו בחדר האוכל את המודעה הזו:

**מכרז**

בזה מוצע מכרז לכבוש כ-2,500 טון חציר סיטריה.

באים בחשבון לקבלת העבודה זוגות שמשקלם הכללי מעל 110 ק"ג.

העבודה צריכה להסתיים עד ה-29/11.

פרטים נוספים אצל עובדי המספוא.

עובדי המספוא

נ.ב.

במשך התקופה מהיום ועד התאריך הנ"ל יוצאו הבונקר וצריפי סולל בונה לאורור.

הסניטרים

שלום לך ולהתראות מכל החברה

**אפיק**

**עלעלון קבוצת עין-גדי מס' 7 (28)**

**כ"ו בכסלו תשי"ז 30/11/56** (שנה שניה)

***לאורה ויונתן***

***ברכת מזל טוב להולדת בתכם-בתנו***

***עינת***

**על הפרק**

חינוך ואידאלים אינם נגמרים ביציאה מתנועת הנוער להגשמה. אמנם לא נמשכת המסגרת החיצונית של פעולות ושיחות המכוונות לעצב את דמות האדם בתנועה, אך החובה מוטלת על כל אדם ואדם בפרט, ועל הקבוצה בכלל, שלא לסטות מעקרונות ולהמשיך את החינוך היום יומי לקראת הגשמתם המלאה גם בעתות משבר.

ודברים אלה אמורים כלפי חוץ וכלפי פנים. יש והמציאות כופה עלינו נוהג וסגנון חיים הנוגדים עקרונות יסוד של שויון. מתנגשים כאן שני כוחות גדולים- כוחו של עקרון השויון החמור וכוחה של המציאות, על השאיפה הטבועה בלב כל אחד ואחד לכונן כאן בית, משפחה, ויהא הדבר לעתים (קרובות) על פריצת גדר השויון.

עם הדיונים הנוכחיים והוכוח הנטוש עתה בתוכנו צצה השאלה מחדש, והחבר מתחיל שוב להתדין עם עצמו ולשאול: האם באתי לעין-גדי אך ורק כדי לסים את השרות בצבא ולחזור לחיפה, פ"ת או קרית-חיים? 1 ובכלל, מדוע החלטתי ללכת דוקא לקבוצה? ואז נווכח שהחבר הכנה עם עצמו יענה מיד: רציתי לבנות כאן חיים חדשים, משהו מיוחד ובלתי רגיל, להתרחק מחיי העיר רבי הבצע. להתרחק מההתחרות הכלכלית, בה שואף כל אחד רק לרכוש יותר, להשיג יותר ולהתעשר יותר. באנו הנה מתוך ידיעה שחבר זה או אחר עלול אף לותר מקצת מן הנוחיות על מנת למנוע את הריצה הכללית אחרי עוד רהיט ועוד חבילה שאנשים מקבלים מ"אמריקה" זאת או אחרת.

כולנו יודעים שבמאמץ כולל נוכל כולנו יחד לחיות טוב יותר. כולנו שואפים להקל את החיים על כל פרט, ונעשה כל מאמץ כדי לבצע זאת. אולם גם כוחות הכלל הם מוגבלים, ואם אין לכלל אפשרות להשיג חפץ מסוים לכלל החברים, אל נא יעשו החברים את המאמץ להשיג את החפץ מדוד עשיר שהוא זכה בו, והדוד איננו לחבר אחר. יעשה כל אחד את השקול שחיינו שלובים זה בזה, ואסור לנתק את הקשר.

אם לא נקפיד על כך כיום יהיה קשה לקשור את היתרים מחדש, כשהם יהיו כבר רחוקים זה מזה. זה יהיה אמנם בלתי פופולרי לבוא אל חבר ולבקש ממנו שיוותר על מעט נוחות ע"מ שההרגשה הכללית תהיה טובה. אך נקפיד היום על דרכנו, לפני שנאחר את המועד.

**במשק**

גן ירק: מלפפונים- השבוע נערך הקטיף הראשון לשווק המלפפונים. בגלל חוסר אפשרות להוביל את כל הניתן לשווק, נשלחו עם הקומנדקר רק 55 ארגזים. יתכן ועד יציאת הדף יעלה מספר הארגזים שישווקו השבוע, עם פתרון בעית ההובלה.

עגבניות- ממשיכים בטפולים ובהשקאה. השטח משביע רצון.

חצילים- השטח למטה מתפתח יפה. עדיין אין משווקים אותם בגלל המחיר הירוד. בשטח למעלה ניתן קילטור נוסף, ויש לקוות להתעודדות מסוימת מצד השתילים.

מספוא: התלתן והאספסת, שנזרעו לפני שבוע, נבטו נביטה שלמה. השטחים יפים ודורשים רק מים. חלקה נוספת תיזרע מאחורי הבננות, במקום הסטריה לשעבר.

בינתים ממשיכים בסקול אבן בודדת בשטח הסטריה, שנקצר לפני שבוע.

ביתר ענפי המשק צומצמה העבודה בגלל הטיול לסיני, אך העבודות הקבועות נתנו בזמנן. כמו כן נתברכנו השבוע במכשירים נוספים לאוסף כלי העבודה שלנו.

-"לכל הילדים הרוצים להתאמן בעבודה בבולדוזר נתנת אפשרות עכשיו לעשות זאת על גבי הדי-4 בעזרת הכף החדשה".

כמו כן הגיעה למשק מחרשת הרים חדשה שתתאים לשטחים שלנו.

**בחברה**

עם הולדת בתנו הבכורה יש לדאוג לכל הסדורים של משק עם דור שני- חדר ילדים, גן בית ספר וכל השאר. "אנחנו פונים כאן בבקשה לכל בעלי התעודות של מחלקת החינוך המאשרות את הסמכתם לטפול בילדים, גננות, מורים ומורות למסור אותם למזכירות להגרלה על זכות הטפול בבת הבכורה".

המפעל הרציני, שהצליח על הצד הטוב ביותר, הוא כמובן יציאת כל חברי המשק לטיול באזור סיני והרצועה. אין ספר שזה משהו בזמנו. בימים אלה של תחילת עונת האסיפים היה "מבצע" לעשות דבר זה, ואין ספק שהחברה באו על סיפוקם. להרחיב כאן את הדבור עצמו ועל השטחים שבהם עברנו, זאת יוכל כל אחד לעשות לפי התרשתומו הוא. רק על דבר אחד אי אפשר לפסוח, והוא מטעי התמרים של אל-עריש. אין ספק שהיינו רוצים לראות את רצועת החוף שלנו בצורה זו שנראתה, אותה רצועה העטופה תמרים כולה. האם נוכל לעשות זאת? נחיה ונראה.

במים אלה (ואולי כבר הגיעו) עומדים להגיע מספר חברים מהתנועה למחנה עבודה למשך התקופה הקצרה של חופש חנוכה. אנחנו מקוים שהחברה לא שכחו מה זה.

**מכתב לחבר בחוץ**

רבים מכם ודאי כועסים עלינו מאד מאד מזה שנלקח מכם הדבר שיכול להעלות את צורת חייכם על זו שלנו. המדובר הוא באפשרות של טיולים ונסיעות, אשר אין אנו יכולים לבצע כמוכם. והנה הפעם הצלחנו לעלות עליכם, ואולי לפני שרבים מכם הצליחו לעשות זאת. אנחנו מקוים שתסלחו לנו על כך. אנחנו מצדנו נשתדל לא לעבור את הגבולות.

בימים אלה היה מאד רצוי שכמה מכם, הזקוקים למנת הבראה, יבואו למשק. העונה הבוערת עדיין לא בעיצומה, ואילו האוכל כאן א.א. הגיעו הדברים עד כדי כך שהחברה אוכלים כבר את הסלט במרקיות ליתר נוחיות. ובכלל העסק משתלם. השבוע עם הטיול עשינו נסיון לחיות במספר קטן יותר של חברים במשק. הדבר היה מצליח, אם לא היתה קימת בעית הרעש שאי אפשר בלעדיו. בשעת האוכל נאלצנו להדליק את כל המכונות בכדי להשלים את הרעש של כל החברה שאינם. ברור שמשום כך אין הדבר משתלם, והוחלט להמשיך במצב הנוכחי.

שלום לך ולהתראות מכל החברה

**אפיק**

**עלעלון קבוצת עין-גדי מס' 8 (29)**

**ג' בטבת תשי"ז 7/12/56** (שנה שניה)

**על הפרק**

בשבוע שעבר ייחדו את הדבור, במקום זה, שניים מנושאי התפקידים המרכזיים בקבוצה, בנושא השוויון בקבוצה. לצער כולנו, עדיין לא באו על מקומם ופתרונם הסופי כמה בעיות בשטח זה, שהחלו בדיונים עליהם עוד בראש השנה. ובכן?

אך ישנו דבר פחות ערך לכאורה, על כל פנים דיונים רבים אינם צורך! אנו מתכוונים לצורת הקימה בבוקר לעבודה. חלק ניכר מחברי המשק מופיע בחדר האוכל בשעה 6:30 במקום ב-6:00, וגם אז טרם מתחילים בעבודה, אלא יש ומתחילים בסדורים שונים. נשאלת השאלה: אם הוחלט על תחילת העבודה ב-6:00, מדוע לא נבצע זאת? הרי כבר היתה תקופה, שרוב החברים הופיע לעבודה בדיקנות פחות או יותר. אלא שכיום יענו לך על שאלתך: מדוע לקום ב-6:00 ולחכות לחברים העובדים אתי? במקום לחכות בחדר האוכל אחכה במיטה... על החברים להפסיק נוהג נפסד זה ויחכו זה לזה ב-6:00 בחדר האוכל, או שיוחלט על תחילת העבודה בשעה מאוחרת יותר, או על שינוי שעון העבודה לרגל בוא החורף.

**במשק**

גן ירק: עד עתה נשלחו כ-250 תיבות מלפפונים, ועתה אנו עומדים בפני הגברת המשלוחים. בינתיים הותקף השטח קשות ע"י כינות עלה ירוקות ורוסס פעמיים במשך השבוע ע"י גפרת-ניקוטין וגפרה נגד קמחון.

להשלמת יחידת ההובלה נקטפו כ-200 תיבות כפולות חצילים ונשלחו יחד עם המלפפונים. מחירי החצילים עדיין ירודים, אך מקווים להעלאת מחיריהם בזמן הקרוב.

בעגבניות ניתן השבוע דשון ראש והשקאה, עקב החום בימים האחרונים. היתה צמיחה ברורה בשטח, והשטח נמצא במצב טוב. ניכר הבדל בין השתילים שנקלטו בשתילה ראשונה ובין שתילי המלואים. במקום שנקלטו השתילים מיד- השטח רצוף ואחיד, ובמקום שנשתלו מלואים ישנם מספר כתמים. להבא כדאי להקפיד יותר על שתילה נכונה משתילים מבוררים וממוינים ביתר הקפדה, דבר שנותן שטח רצוף ואחיד.

מטעים: ממשיכים בטפולים הרגילים. כוסחו הבננות. בורדים קטפו פרחים למשלוחים ניסיוניים זעירים. מתכוננים בשבוע הבא למשלוח רציני יותר.

הכשרת קרקע: ממשיכים בהכשרת המדרון לכרם, והכינו שטח לקשואים בשטח הכותנה לשעבר. מתכוננים להתחלת העבודה בערוץ הערוגות באמצע השבוע הבא. לצורך זה הסכימה מ.ע.צ. לותר על הדי-8 לתקופת העבודה, ובסיומה יוחזר הטרקטור לעבודה במעלה היעלים.

**בחברה**

היות וגויסנו לתפקיד עריכת העלון, הפעם בבואנו לחופשת "החזרת ציוד", ואיננו יודעים מה נעשה במשק זה שלושה שבועות, הטלנו את זאביק לערוך לנו את הדו"ח החברתי. על שולחן המערכת מצאנו גליון ניר ועליו כתוב: "השבוע לא קמתי לאכול ארוחת ערב (אף אחת!)

**מכתב לחבר בחוץ**

כדי שלא אשכח אח"כ, רצוני לספר לך פרט קטן מטיול הנגלה השניה לסיני. בלילה, כששכבנו על חולות שפת הים באל-עריש, שמענו לפתע יריה שנורתה זה מקרוב. מישהו הציץ מתחת לשמיכות ושאל: מה קרה? מה שם? נשמע קולו של פוקסי ששמר אז: יריתי בשועל! למחרת בבוקר קמנו משנתנו, ומשום מה מצאנו את הג'ריקן מנוקב בכדור...

ואם הזכרנו שועל, הרי כדאי שתדע שהמשק נמצא לאחרונה בהתעניינות מוגברת בחית השדה. שועלים וחתולי בר מתנכלים לתרנגולות, והשומרים עורכים בהזדמנויות אלה נסיונות קליעה וציד. כלב מי שטוען שלא פגעו בהם. לא ראינו אותם מסתובבים עם קליעים בגופם?

לאחרונה זוהו גם הרבה חיות חדשות, אחת מהן, שנתגלתה ע"י גדי, זוהתה כ"דב ים המלח"...

גם המא"ז מתלונן שנשמה של דבע צוחק-נוראית מסתתרת בלילות תחת חלון חדרו ומיללת.

אם שמתם לב, שהבולים על דברי הדואר מודבקים עקום, אל תדאגו. יש סכויים שזה יסתדר, כי אודי יצא להשתלמות במשקים אחרים. מאחלים לך כל טוב, שתשמור על ההגבלות בחשמל ואל תלך ל"מחזה רגיל" בקאמרי.

שלום לך ולהתראות מכל החברה.

**מכתב לחבריא במשק**

החלטתי לכתוב לכם כמה מילים. ראשית ברצוני לציין שבאמת נעים מאד לבקר כעת במשק- חדר האוכל לא דחוס, והאוירה מאד אינטימית ומשרה רוח טובה. האוכל טוב, זאת שופטים מיד מהעובדה שלא נשמעים צפצופים, ואם בארוחת צהריים טוענים שבכל זאת חסר משהו, הרי שיש כבר מלפפונים בשדה.

טוב שהשומרים יורים כל לילה כדי להזכיר שעין-גדי, לא כנחל-עוז וארז, עדיין נשאת משק ספר.

רצוני לספר לכם, שתמיד חברי משקים הנמצאים מחוץ לבתיהם מעונינים שיהיה משהו משותף בין חברי משקם ויבדילם ממשקים אחרים. עד עכשיו נדמה לי שהרגשנו רגשי נחיתות בשטח זה, אולם- בשבוע שעבר נכנסתי להצגה ראשונה בקולנוע "אלנבי" בתל-אביב וישבתי ביציע. כשהראו ביומן משהו הקשור לארגון אמהות עובדות המכינות אוכל נפלטה מפי צעקה: "שרה שילו!" מקצה האולם ענה קול: "טורקו תפסיק!" בהפסקה ירדתי ופגשתי את עודד רייקין.

שלכם, החבר בחוץ

**אפיק**

**עלעלון קבוצת עין-גדי מס' 9(30)**

**י' בטבת תשי"ז 14/12/56** (שנה שניה)

**על הפרק**

עם תחילת עונת האסיפים חוזרים אנו להיות משק משווק, לעומת כל תקופת הקיץ בה לא עלתה כל תוצרת ממשקנו. ריכוז זה של כל העונה החקלאית ומרבית היצור והרוחים של המשק בתקופה קצרה של שלושה עד ארבעה חודשים, מטיל עול כבד על הקבוצה ומשמעת עבודה חמורה.

מפאת מצב הבטחון לא אופשרה בתחילת השנה לקיחת חופשות, וקרה שלאחר הפוגה קצרה, בה הוגבלה מכסת החופשות, נכנסנו תלוך העונה. במידה ונכונות לנשיאה בעול ומעט יותר אורך רוח לא ישררו בינינו, עלול הדבר להגיע לידי משבר, והדים לכך הורגשו באסיפה האחרונה.

על כן, הבה ונקווה לעבור עונה זו באותו המתח ובאותה הנכונות של השנה שעברה, ובמידה רבה של רצון טוב והבנה לצרכי המשק נוכל לאזן את הפער בין צרכי החופשה ומתח העבודה.

**בחברה**

השבת אנו מקוים לגמור את בירור הנורמה ותקן החדר, ובזה לחתוך אחת ולתמיד את חוסר הבהירות בפרשת מקלטי הרדיו וריהוט החדרים. הנושא הבא העומד על הפרק הוא בירור וקוים להשלמת המשק. בעיה העומדת כעת לפנינו, עם התקרב מועד הצבת הגרעינים השונים של התנועה להשלמת משקים.

הוחל בסדרת העברות חדרים, במטרה לפנות חדר לחדר תינוקות. חדר טבע הועבר לאכסניה, ויש ויש לקוות כי עתה, בתמיכה כספית של המועצה והמשק, יוכל להוות מפעל נאה ואף לשמש כתצוגה למטילים.

מעניין, כי עקב "מבצע קדש" ופתיחת איזור נרחב של טיולים לחובבי מסעות למיניהם, פסח עלינו השנה גל הטיולים הגדול, ואף תנועות הנוער שכחו אותנו. הגבלות הרכב החדשות תורמות אף הן לתנועה מועטת אלינו. למרבית הפלא אין תופעה זו גורמת צער למישהו במשק. הרבה יותר נעים השקט מאותה ההמולה וההתענינות בנו כבשנה שעברה.

מועד השנה לעליתנו וחג הארבע להקמת עין-גדי – י"א באדר- מתקרב ובא. מתגבשות הצעות מספר לגבי אופי החג והקפו.

**ועדה לשמורת הטבע**

עם התרבות החי והעף באיזור ומקרים של תרנגולות מלוקות ראש בלול ויבול נפגע, ישבה הועדה לקבוע ולברר דרכים למניעת נזק למשק ולשמירה על החי מפני השמדה בלתי אחראית. אזורנו היה עד לפני זמן מועט שמם, והחי והעוף בו חיו בצמצום והתפרנסו בעיקר מצמחיית הפרא, הקנה וכו'. עם הכנסת אדמות חדשות לעבוד והשקאה נרחבת, עלו גם אפשרויות הקיום של החי, ורביתו גדלה. תופעה זו אינה מיוחדת למקומנו, ותקדימים לה נפוצו במקומות אחרים בארץ. מספר עופות קימו שתי עונות רביה בשנה אחת, כל זאת בזכות גרעין "שדמות" שירד לעין-גדי. אי לכך מצווים אנו לשמור על שטחינו בפני התרבות להקות צפרים ודרבנים עד לממדים המסכנים את היבול. בהתחשב בעובדה זו הוחלט להתיר ציד של כמה עופות ובעלי חיים, לפי הרשימה הבאה:

עופות: בלבלים- במשך כל השנה. חגלות וקוראים- מעתה עד ה-28 בפברואר ש.ז.

על יתר הצפרים כולל צפרי נוד וזרזירים חל אסור מחלט של ציד (כולל שימוש ברוגטקה ע"י אנשי כפר חיים).

בעלי חיים: דרבנים- במשך כל השנה. שועל מצרי. תן.

על יתר בעלי החיים, כולל יעלים, שפני סלע, צבועים, חתול בר (קוטר) וכל השאר חל איסור מחלט של השמדה. היעל עדיין אינו מהווה סכנה רצינית למטע, ובכל תקופות השנה ימצא מזונו בשפע גם במקומות אחרים. הצבוע הינו בעל חשיבות באכלו נבלות ועכברים, וכן נדיר. אף חתול הבר מועיל באכלו עכברים, מה שמפחית את סכנת הנחשים בסביבה. במידה ותותקן רשת בלול מוטב לשמור כך על העופות מלהשמיד את הקוטרים. בכלל, לא כדאי להשמיד את הקוטרים במשק אלא להשגיח עליהם.

**פרטים מתוך המאזן**

מתוך המאזן השנתי, הכולל את תשעת החודשים ינואר-אוקטובר1956, הוצאנו את הפרטים הבאים:

כלכלה: א. הוצאות כלכלה לכל המשק בתקופה הנ"ל – 22,673 ל"י

ב. הוצאות כלכלה לחודש - 2,519 "

ג. כלכלת אדם בחודש- 36 "

ד. יום כלכלה, הוספת כלים, קרור הסקה ותחבורה – 1,530 "

ה. מספר זה אינו כולל הספקה עצמית, ביצים, ירקות וחלב.

החזקה: א. הוצאות החזקת אדם לכל המשק בתקופה הנ"ל -40,614 ל"י

כולל – כלכלה, הספקה קטנה, דירות, לבוש, הנעלה, כביסה, עזרה רפואית, תרבות,

עזרת קרובים, מס אחיד, ו. קשר, הוצאות אישיות.

ב. החזקת אדם בתקופה הנ"ל- 541 ל"י

ג. החזקת אדם בחודש- 602 "

ד. יום החזקה (כולל כלכלה)- 2 "

סעיפים אחרים:

ממוצע הוצאות לחבר אחד במשך תשעה חודשים:

הלבשה – 49. הנעלה – 18. עז. רפואית – 10. הספקה קטנה – 24. כביסה – 16. תרבות – 26. אישיות – 43. החזקת דירות – 18. מס אחיד – 26. עז. קרובים – 11. ו. קשר –(לפי 20 חברים בחוץ) – 6 ל"י.

**במשק**

**גן ירק:**

דלועיים: שטח המלפפונים סבל השבוע קשה עקב הקור. השטח נתקף קשה בכנימות עלה ורוסס בגפרת ניקוטין. עקב תנאי הקור ירדו השבוע היבולים והתטמצמו לשני משלוחים של כ-70 ארגז כל אחד.

קשואים: שטח הכותנה נזרע בקשואים.

חצילים: קטפו השבוע 140 ארגז. השטח כוסח ורוסס נגד הפרודניה והקמחונית.

עגבניות: עקב הקור עוכבה ההתפתחות בשטח, והיתה התקפה קלה של פיטו פטרה. השטח רוסס בדיתן, ועם הפסקת הגשמים וירידת הלחות נפסקה המחלה.

**מטע:**

בכרם נחרש השטח במחרשת קרית-ענבים. אגב, זהו החריש הראשון בתולדות הכרם, והכלי הראשון שהצליח לחדור לאדמת הכרם ולהפכה. ממשיכים בטפולים הרגילים.

שלחנו השבוע משלוח נסיוני ראשון של ורדים לשוקי תל-אביב ומחכים לתוצאות הנסיון.

**הכשרת קרקע:**

מתקרבים לסוף השבוע השלישי בסקול הכרם. הדי-8 מחכה להתחלת העבודה באפיק הערוגות. סוקל השטח לקשואים.

**מעריב**

הוצאה מיוחדת

**הפגנת נפל במטבח, פצועים רעבים!**

עין-גדי: יום חמישי בערב. ספרנו לענינים מיוחדים כותב:

"הפגנת נפל של עובדות המטבח בנסיון אומלל למנוע אוכל, מזון והחצילים מהעם הרעב נחלה כשלון חרוץ. שלוש עובדות המטבח, שרידים קונטרבולוציונרים של המשטר הישן, פירותיה האומללים של אידאולוגיה כושלת, ניסו לחנך ולהחליט דעתן על העם הרעב, השקוע עדיין בתרדמתו. הפרולטריון לא נכנע, ועל אף היותו עדיין שקוע בתרדמת שנים, פרי שלטון הריאקציה הממושך, ידע ללחום ברעב (ואף לקבל חום גבוה), בכל האמצעים (כולל כלבים) על זכותו לחיות, לאכול ולאהוב לאכול. הפריצה הספונטנית אל המטבח, אשר צולמה והונצחה לדורות, נגמרה בהילולה כללית. אנשים החליקו על שמן של סלטים, דליים של ביצים הפכו לחביתות, עשרות חצילים מטוגנים הפכו לטורקו.

ההמון אכל וחגג, בעוד שרידיה של הריאקציה אוכלות את עצמן בחדרים. באוירה של התרוממות רוח כללית נגמר הערב המענין.

**מכתב לחבר בחוץ**

כמו שאנחנו כותבים לך, השינים שלנו נוקשות, ושלוש שמיכות עוטפות אותנו. בחוץ או שיורד גשם או שיורד המדחומטר. לא מחלקים כבר קפה וסוכר לחדרים, וחוץ מפודינג חם בצהרים אין דבר לחמם את העצמות הזקנות שלנו. השכן הלך, זה התור שלו להביא לנו ארוחת ערב. מחר אנחנו נעשה את הדרך האיומה הזאת. המזל שלנו שמחלקים סודרים (אפודות). עבודה במחסן כמה שרוצים, ואין לך דבר מעודד מזה בשעת קימת הבוקר.

כמו שהעבירו את המקלחת למעלה והחל החורף, חלינו והצטננו כל דרי הצריפים התחתונים. אנשי הצריפים העליונים, אלה שגרמו ונצחו בהעברת המקלחת, מביאים לנו שלוש פעמים ביום אוכל, קוטפים בשבילנו מלפפונים, וגם ארוחת ארבע.

שני אנשים שברו ידיים, אחד התחלק ופודי ישב על בכק'ה באותה מקלחת. אילו תוצאות המלחמה האחרונה על זכותו האלמנטרית של כל חבר בקבוצה לשהות לפחות שעה תחת המים החמים.

אתמול ישבנו ואכלנו. פתאום שמענו "בום!" כולם צעקו "טורקו תפסיק!" אבל טורקו לא חזר עוד מהחופש. זה היה ה"דרעוף" (תותח קרביד בעברית). גם בכרם קרא בלבל אחד "טורקו תפסיק", אבל זאביק אמר שזה לא חכמה, והבלבל נעלב והסתלק. זאביק בכלל נורא מפחד מהתותח. עם כל יריה הוא נופל, ואז אם יש בלבל בסביבה הוא נמעך ומת. גם הבלבל נורא מפחד מהתותח כשהוא יורה. הבלבל שעומד עליו נבהל ועף בתנופה עד שהוא יורד בהתרגשות על אשכול ואוכל אותו. חוץ מזה

שמעו את היריות כל הצפרים שטרם ידעו שבכרם שלנו יש ענבי חורף, ובאו בהמוניהן לאכול.

שלום לך ולהתראות מכל החברה

**אפיק**

**עלעלון קבוצת עין-גדי מס' 10(31)**

**י'ז בטבת תשי"ז 21/12/56** (שנה שניה)

**על הפרק**

מי שזוכר את החיים בעין-גדי לפני חצי שנה יתפלא בבואו היום למשק לראות את חוסר הענין שבחיי היום יום. אין הכונה לעבודה, שהיא מנת חלקנו תמיד ושהיא עקר חיי האדם באשר הוא, אלא חיי החברה במקום. כבר שכחנו כמעט את ערבי השמח מאז ואת הרדיפה אחרי ערב עם תכנית איזו שהיא, כמו שאמרתי אז: עתה כמעט כל חבר זוכר רק את מיטתו בבואו מהעבודה, ובקושי הוא קם לארוחת הערב. אין ספק שחיים כאלה הינם חסרי תכן, חד גוניים ומשעממים עד- עד אותו רגע שמחליטים שמספיק, ואין אפשרות יותר להמשיך כך, ויש צורך לשנות משהו (מובן שקורה גם שההחלטה היא קיצונית יותר ומביאה לרחוקות). אם כל יום שעובר עלינו ישא לא רק את 8 שעות העבודה אלא גם תכן מסוים שאנו רוצים בו וחיבים ליצור אותו, אם נתעלה מעט מעל האדישות וחוסר האונים שאופף אותנו בתקופה האחרונה, הרי שנצליח ליצור חיי חברה תקינים. אמנם חסרים אנו את ההדרכה המתאימה ליצוב חיים בקבוצה. היותנו רחוקים ממקום ישוב גם הוא תורם את חלקו בקשיים, אבל חיבים אנו לדעת שאת צורת חיינו נקבע אנו. משום כך רצוי יום אחד קודם. ימצאו אנשים בתוכנו את הכוח לפעול ואת הרצון לקבל את הניתן, ואפילו הוא מעט. המעט הוא תחילתו של ההרבה או של הכלום, שתי האפשרויות הן בידינו. אין ספק שכיום דרוש לנו ההרבה.

**במשק**

**גן ירק**

מלפפונים: יבולי המלפפונים הולכים וקטנים לקראת סוף הקטיפים. השבוע נשלחו 70 ארגז, ויש לחכות לעוד שני משלוחים דומים.

חצילים: נשלחו 80 ארגז. קצב הגדול בחצילים הואט עקב הקור. עקב תנאי הקור מחיר החצילים בסימן עליה, ויש לצפות לעליה נוספת במחירים.

עגבניות: תוקעים בשטח את הקורדונים ומותחים חוט ראשון.

**מטעים**

ממשיכים בטפולים הרגילים, ממשיחים במשלוחים קטנים של ורדים לשוקי תל-אביב.

**הכשרת קרקע**

גומרים את הסקול בכרם. העבודה באפיק הערוגות מתקדמת יפה.

**בניה**

נחפרו היסודות בשלושת הבנינים. באחד הבתים נוצקו כבר יסודות.

**בחברה**

סוף סוף הצלחנו לגמור את בעית האסיפה השנתית והתקנון. יתכן והיינו יכולים לעשות זאת מהר יותר, אך כמו שאומרים החברה: ,לנגזם, לנגזם, אובר זיכר", והיו אצלנו גם כמה שחלקו עם אמרה זאת, וביחוד כשהמדובר עם התקנון, אבל אנחנו רק נבקש מהם סליחה על הבדלי היחס שאנו מתיחסים לכל דבר.

הצד שעלינו להסתכל בו לאחר סיכום ההחלטות הוא קצת יותר מחיב, וכן גם יותר קשה. זהו הבצוע. יודעים אנו שכל הכתוב הוא כתוב, אבל לעתים קרובות נשארים הדברים כתובים בלבד, ואנו בשלנו ממשיכים. עדים אנו לתופעות מדאיגות ביותר, שאין צורך למנותן ולנתחן כאן, אך ישנה כאן רק קריאה שלנו מעצמנו- ננסה כולנו יחד וכל אחד לעצמו לבצע את אותו הדבר שעליו החלטנו כולנו יחד.

**מכתב לחבר בחוץ**

אין ספק שהרגשת שנוי מסוים במכתבים שאתה מקבל בזמן האחרון. אין ספק שבמשך כחצי שנה היית מקבל מכתב ובו כזה משפט למשל: "בשבוע הבא נתחיל בבנין הנקודה החדשה,. לשמחתי הרבה ניתן לי לשנות קצת את המשפט ולכתוב במקומו "השבוע התחלנו בבנין הנקודה על הפלטו". מפתיע אותך, נכון? לא נורא, לא רק אותך זה הפתיע אלא גם אותנו., והגיעו הדברים עד לידי כך ששכחנו לשתות "לחיים" עם יצקת היסודות. אנחנו עדיין מקוים שהאקונומית תתעורר קצת מהעסק ותכין לנו באחת הארוחות הקרובות את המשקה המקדש כדת וכדין את הנחת אבן היסוד לנקודה החדשה על הפלטו.

דבר שני שרציתי לכתוב לך עליו זה ענין השוק שנפתח אצלנו השבוע. נמצאו שני מתנדבים שפתחו כאן שוק. הם קונים כל מיני גרוטאות ממחסני צה"ל המלאים לאחר כבוש סיני, ומוכרים אותם במשק במחירים מוזלים ובהנחה גדולה. השבוע למשל יכולת לקנות ג'יפ זול ממש, רק 30 גרוש. אין ספק שמחירו הוא גדול הרבה יותר. נכון שרצו למכרו ביותר, וביחוד אחרי שהותקן לו מגן חדש, אבל הצרה היא שדוקא באותו יום התקלקלה הצפצפה, והוצרכו להעמיד את המחיר על השלושים (אגב, הצפצפה היא הדבר שבגללו קנו את הג'יפ). המצב היה קשה מאד ביום האחרון, כשאחד מאורחי עין-גדי היה מוכן לקנות את הג'יפ ב-25 גרוש, והיה מוכן גם לשלם את הוצאות הקבורה שלו. לאחר ישיבה של המוכרים הוחלט למכור אותו למטה מהמחיר ולהשאיר אותו במחסן. יש לך הזדמנות עדיין. מהר!!

שלום לך ולהתראות מחבריך במשק.

**אפיק**

**עלעלון קבוצת עין-גדי מס' 11(32)**

**כ"ד בטבת תשי"ז 28/12/56** (שנה שניה)

ביום רביעי תערך אזכרה במשק לחיים הי"ד. במשך הזמן מתרגלים לשאת באבדות קשות, ואותו חוסר יכולת להאמין שחיים איננו, הופך לאט לאט לודאות מכאיבה ומתמדת. הרבה עבר מאז יום הרצח- מלחמה, התפתחות, אך נדע כי לא הנקמה היא תשובתנו למות. רק ישיבתנו כאן והמשכת מפעלנו המשותף מבטיחים שחיים לא ישכח. זו חיבת להיות תשובתנו מול כל פגיעה והתנכלות.

**על הפרק**

בנית הנקודה החדשה ב"פלטו" מחיבת הרבה מאמץ והקפדה מאשר נראה במבט שטחי. אמנם את המבנים בונים לנו, ולא לנו הדאגה- אך את דמות הנקודה והשתלבותה בנוף נקבע רק אנו, ורק ביזמתנו יהא ה"פלטו" לגן פורח. מקום כעין-גדי אסור לו להתקלקל ע"י צורת בניה קצרת ראות, אשר אינה מתחשבת בכלל ראשון במעלה- לשמור על הצביון המיוחד של עין-גדי.

לאחר השינויים האחרונים שנעשו אחרי "שעת האפס", מערבית לחדר האוכל יבנו שני בתים על קומה אחת. כמה עשרות מטרים דרומה מחדר האוכל, מקום שלפי התכנית יהיה בית-ילדים, יבנה הבית השלישי על שתי קומות. בנוגע לחדר האוכל מעבדים תכנית לפי ההצעה למבנה עגול, וכאן, אם כי לוקחים אנו סיכון רב, יש סיכוי לבניית משהו יפה ומיוחד במינו.

**במשק**

**גן ירק**

מלפפונים: נאספו השבוע 120 ארגז מלפפונים. השטח קבל גפור נגד קמחון. מקוים לעוד קטיף אחד או שניים, מכינים שטח למלפפוני אביב.

קישואים: נזרעו עוד 6 ד' קשואים, והשטח הכללי מגיע ל-12 ד' קשואים.

עגבניות: הדלית החוט הראשון נמשכת. התפתחות השיחים בהשואה לחודש דצמבר בשנה שעברה גדולים בהרבה, ויש חשש רציני שהשטח יכנס מוקדם מדי לפוריות.

חצילים: נקטפו ונשלחו 120 ארגז. השטח קולטר בקלטרת בהמה ורוסס נגד הפרודניה והקמחונית. מחירי החצילים עלו ל-300 פר' הק"ג.

**מטע**

בבננות נזרע זבל ירוק. מתכוננים לנטיעת הכרם. בורדים ניתן סופר וממשיכים בקטיפים.

**הכשרת קרקע**

גמרו את הסקול בכרם, ובזה סימנו כנראה את הסקול לעונה. העבודה בערוץ הערוגות נמשכת.

**מסגריה**

הונח קו של 3 צול באורל 500 מ' מפלטו 3 לפלטו 4, שעליו מוקמת הנקודה. הקו זמני וישמש לבניה ובשנים הראשונות לשתיה.

**בחברה**

בירור ראשון לגבי צורת השלמה למשק נערך באסיפה האחרונה. לא נתקבלה כל החלטה, אך הוחלפו דעות לגבי עתיד המשק ומועד ההשלמה. לאור מצב המשק ואפשרויותיו בשליחת אנשים הרי כמעט ברור שנותר מעט מאד מקום לפעולה עצמאית בבתי ספר חקלאיים וכו'. כמו כן הובעה הדעה כי "מוטב גרעינים קטנים ולא גרעין גדול", אשר יערער את שווי המשקל בקבוצה. הסכום היה כי מבררים אפשרויות השלמה והצעות, וברגע שהדבר יהא מעשי יובא לבירורים נוספים ולהחלטה.

רפי יצא השבוע לשליחות, וענין השליח הנוסף, כרגיל, עדיין תלוי ועומד בחלל האסיפות השנתיות. נקוה כחי השבת יוחלט ענין השליח הנוסף סופית.

השבוע משתחררות בנות גרעין א'. מיטב ברכות המשק לקראת השחרור ואיחולים לבביים שתחזורנה בדיוק באותו מספר ובאותו משקל שבו תעלנה.

**מכתב לחבר בחוץ**

השבוע הרגשנו רע נורא. הדי-8 נשבר, והמפרנס של המשק נסע למעלה כל הילדים בכו, כי לא היה מה לאכול. במזכירות נשארה רק לירה אחת, ופולקה הלך כל היום ושר "תן לי לירה, תן לי לירה". לא היו הפגנות בחדר האוכל, כי לא היה כוח לצעוק, אפילו לא צפצפו. בערך חצי מהילדים הצטננו המסכנים וקבלו נזלת. מזל- פתאום המפרנס של המשק חזר, וכולם צעקו- תן לי סודר, תן לי סודר. הוא אמר- "יא חביבי, זה לא הולך ברגל,\ הפסדנו את העבודה הכי טובה בארץ". כעת שוב פעם יש כסף במזכירות ושמן לסלטים בחדר האוכל. מזל שיש לו מפרנס של המשק.

שלום ולהתראות מכל החברה.